Aailaa Ah Dhin Mehemaandhaaree Ah Shukuru Adhaakuran Maumoon Maafuhtah - Vaguthu\nއާއިލާ އަށް ދިން މެހެމާންދާރީއަށް ޝުކުރު އަދާކުރަން މައުމޫން މާފުއްޓަށް\nކުރީގެ ރައީސް އަލްއުސްތާޛް މައުމޫން އަބްދުލްޤައްޔޫމް މާފުށީ ޖަލުގައި އޮންނެވި އިރު އެމަނިކުފާނުގެ އަރިހަށް ޒިއާރަތް ކުރި އާއިލާ މެންބަރުންނަށް މެހެމާންދާރީ އަދާކުރި މާފުށީ ރައްޔިތުންނަށް ޝުކުރު އަދާކުރެއްވުމަށް މައުމޫނާއި އެމަނިކުފާނުގެ އާއިލާގެ ބައެއް މެންބަރުން މާފުއްޓަށް ވަޑައިގެންފިއެވެ.\nރައީސް މައުމޫން މާފުއްޓަށް ވަޑައިގެންނެވީ އަނބިކަނބަލުން ނަސްރީނާ އިބްރާހީމާއި، ދަރިކަލުން ދުންޔާ މައުމޫނާއި ޔުމްނާ މައުމޫން އަދި ދަނބިދަރިކަލުން މުހައްމަދު ނަދީމާއި އެމަނިކުފާނަށް ތާއީދު ކުރާ ބައެއް ބޭފުޅުންނާއެކުއެވެ.\nމައުމޫނާއި އެމަނިކުފާނުގެ އާއިލާ މާފުއްޓަށް ވަޑައިގެންނެވީ އިއްޔެ އެވެ. އެބޭފުޅުން މިއަދު ވަނީ އެނބުރި މާލެ ވަޑައިގެންފައެވެ.\nމައުމޫން އިއްޔެ ކުރެއްވި ޓްވީޓެއްގައި ވިދާޅުވީ މާފުއްޓަށް ކުރެއްވި ހާއްސަ ދަތުރުފުޅަކީ އެމަނިކުފާނު އަނބިކަނބަލުންނާއި އާއިލާ މެންބަރުންނަށް ދެއްވި މެހެމާންދާރީ އާއި ބެހެއްޓެވި ގާތް ކަމަށް ޝުކުރު އަދާކުރެއްވުމަށް ކުރެއްވި ދަތުރުފުޅެއް ކަމަށެވެ.\nMy wife and I, together with Dunya, Yumna and Nadheem madeaspecial visit to Maafushi today in appreciation of the kindness shown by the people to my wife and family members during their numerous trips there to visit me, Faris and Nadheem at Maafushi prison. pic.twitter.com/tl17Mafueo\n— Maumoon Abdul Gayoom (@maumoonagayoom) October 20, 2018\nރައްޔިތުންގެ މަޖިލީހުގެ މެންބަރުންނާއި، ފަނޑިޔާރުންނަށް ރިޝްވަތު ދީގެން ސަރުކާރު ވައްޓާލަން މަސައްކަތް ކުރި ކަމުގެ ތުހުމަތުގައި މައުމޫން ހައްޔަރު ކުރީ މިއަހަރުގެ ފެބްރުއަރީ މަހުގެ 05 ވަނަ ދުވަހުގެ ރޭ ގައެވެ. އޭގެ ފަހުން އެމަނިކުފާނު ހައްޔަރު ކޮށްފައި ބެހެއްޓީ މާފުއްޓާއި ދޫނިދޫގައެވެ.\nރައީސް ޔާމީނަށް ރިޔާސީ އިންތިޚާބު ނާކާމިޔާބުވި ފަހުން ހައިކޯޓުން ވަނީ ރައީސް މައުމޫން މިނިވަންކޮށްފައެވެ.\nއޮކްޓޯބަރ 21, 2018 10:04\nމެހުމާންދާރީ އަދާކުރާވަރު ބައެއްނޫން ތިއީ، އިންސާނުންކަމަށްވީތީ ވާހަކަ ދައްކާ އެހީވުމަކީ ނެތްކަމެކޭނޫން މިބުނީ\nއޮކްޓޯބަރ 21, 2018 12:31\nމާފުށީ ރައްޔިތުންތަ މައުމޫނު ބެލެހެއްޓީ. ގާމާދޫ ޖަލުގަތިބި ކުއްވެރިން ބެލެހެއްޓީ ހިއްމަފުށިންދޯ.. އީވާން މަރުގެ ދިޔަ މާފުށީމީހުން ދޭން ނުޖެހިއްޖެއްޔާ ރަގަޅު.. ޗުއްޓީ ހޭދަކުރަން ކުރުބާމޯލްޑިވްސްއަށްގޮއްސިނަމަ ޔުނިވާސަލްއަށް ޝުކުރުދަންނަވަންވެސް ދައްޗޭ.. މައުމޫނުއަކީ މަކަރުވެރިއެ. ތާއިދުހޯދަން މީހުންގެ ސަމާލުކަން ހޯދަން ތިމަންނަ ދިޔައީއޭނުބުނައްޗޭ.\nއޮކްޓޯބަރ 21, 2018 10:18\nދިގު މުއްދަތަކަށް ވެރިކަންކޮށްފަ ހުރި ބޭފުޅެއްނަމަވެސް ދޮގުހެދުމުގާ އަރާހުންނެވި ބޭކަލެއް، މާފުށީ މީހުންނާއި ބައްދަލުކުރުމުގެ މިދަތުރަކީވެސް ކެމަޕެއިން ދަތުރަކަށްނޫނީ ނުވެނުދާނެ، މިއަދު ސުޕުރިން ކޯޓުންނެރޭ ހުކުމުން އިންތިޚާބު ބާޠިލު ކޮށްފިއްޔާ އަލުން ވޯޓުނަގަންޖެހޭނެތީ މިހާރުއްސުރެން ކެމްޕެއިންކުރަންފެށީ\nއޮކްޓޯބަރ 21, 2018 10:50\nހަމަ ބުރުގާ ނާޅަ އަންހެން ކުދިންނާއިއެކު ފޮޓޯ ނަގާހިތްވަނީ\nޕިންކީސް އަށް ވަރަށް ކަންކަން އެނގޭނެ\nބުރުގާ އަޅާ ކަބަލުން ފޮތޯ ނަގަން ނުކެރެނީ ދޯ؟\nއޮކްޓޯބަރ 21, 2018 11:16\nމީނާ ހަމަ ދަރިންނަށް ވެރިކަން ހޯދައިދޭންވެ ގެން ދުވެނަގަނީ ތިޔަ މާފުށީ ޖަލުގާ އުޅޭނެ ކަލޭ އަނިޔާ ދީފައި ތިބި ކިތައް މީހުން އަދި މިދުނިޔެ ދޫކޮށްފާ ވާނެ ލަދެއްވެސް ނުގަނޭ ދީ


ސިވިލް ކޯޓަށް ހުށަހެޅިފައިވާ މައްސަލަތަކާއި ގުޅިގެން އެކޯޓަށް ޙާޟިރުކުރަން ބޭނުންވެ ޙާޟިރުކުރެވިފައިނުވާ ތިން މީހަކު ބަންދުގައި ބަހައްޓައިގެން ކޯޓަށް ޙާޟިރުކޮށްދިނުމަށް ފުލުހުންގެ މައްޗަށް އަމުރުކުރުމާއި ގުޅިގެން އެމީހުން ހޯދުމުގެ މަސައްކަތް ފުލުހުން ދަނީ ކުރަމުންނެވެ.\nމި އަމުރުތަކާ ގުޅިގެން ހޯދަމުންދަނީ ތ. ވިލުފުށި، ދޫރެސް، އިމްތިޔާޒް އިބްރާހިމް (36އ) އާއި ދަފްތަރު ނަންބަރު 2306، ޙުސައިން ރަފީޢު (58އ) އާއި ސ. މަރަދޫ، ދުންފިނި، މުޙައްމަދު މޫސާ (46އ) އެވެ.\nއިމްތިޔާޒް އިބްރާޙިމް ހޯދަމުންދަނީ ސިވިލް ކޯޓުގައި ދަޢުވާކުރާ ސާބިތު ދަރަނީގެ ފައިސާހޯދުމުގެ މައްސަލައަކާ ގުޅިގެން އެކޯޓަށް ޙާޟިރުކުރެވިފައިނުވާތީ، ބަންދުގައި ބަހައްޓައިގެން އޮކްޓޯބަރު 29 ވަނަ ދުވަހުގެ 10:00 އަށް ސިވިލް ކޯޓަށް ޙާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރާ ގުޅިގެންނެވެ.\nޙުސައިން ރަފީޢު ހޯދަމުންދަނީ ސިވިލް ކޯޓުގައި ދަޢުވާކުރާ ޙުކުމް ތަންފީޛުކުރުމުގެ މައްސަލައަކާ ގުޅިގެން އެކޯޓަށް ޙާޟިރުކުރެވިފައިނުވާތީ، ބަންދުގައި ބަހައްޓައިގެން އޮކްޓޯބަރު 29 ވަނަ ދުވަހުގެ 10:35 އަށް ސިވިލް ކޯޓަށް ޙާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރާ ގުޅިގެންނެވެ.\nމުޙައްމަދު މޫސާ ހޯދަމުންދަނީ ސިވިލް ކޯޓުގައި ދަޢުވާކުރާ ޙުކުމް ތަންފީޛުކުރުމުގެ މައްސަލައަކާ ގުޅިގެން އެކޯޓަށް ޙާޟިރުކުރެވިފައިނުވާތީ، ބަންދުގައި ބަހައްޓައިގެން އޮކްޓޯބަރު 29 ވަނަ ދުވަހުގެ 10:10 އަށް ސިވިލް ކޯޓަށް ޙާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރާ ގުޅިގެންނެވެ.\nވީމާ މި ތިން ގުޅޭ އެއްވެސް މަޢުލޫމާތެއް ލިބިފައިވާނަމަ ޕޮލިސް ކަސްޓޯޑިއަލް ޑިޕާޓްމަންޓްގެ ނަންބަރު 9991442 އަށް ގުޅުއްވައި ހިއްސާކުރެއްވުން އެދެމެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މިފުރުޞަތުގައި ފާހަގަކޮށް ޝުކުރު ދަންނަވަމެވެ.


JP ge candidates ah party akun thaaeedhu kuraa nama aee heyofulhukan: Ali Solih - vNews.mv\nސައިފް އަޒްހަރު 16 February 2019, 00:14\nކުރިއަށްއޮތް ރައްޔިތުންގެ މަޖިލީހުގެ އިންތިޚާބުގައި ޖުމްހޫރީ ޕާޓީގެ ފަރާތުން ވާދަކުރައްވާ ކެންޑިޑޭޓުންނަށް އެހެން ޕާޓީއަކުން ތާއީދުކުރަން ނިންމުމަކީ އެ ޕާޓީތަކުގެ ހެޔޮފުޅުކަމުން ކުރާ ކަމެއް ކަމަށް ދެކެވަޑައި ގަންނަވާ ކަމަށް ޖުމްހޫރީ ޕާޓީގެ އިސް ތަރުޖަމާނު އަލީ ސޯލިހް ވިދާޅުވެއްޖެއެވެ.\nމަޖިލިސް އިންތިޚާބުގައި ޖޭޕީން ވާދަކުރާ ބައެއް ދާއިރާތަކުގެ ކެންޑިޑޭޓުންނަށް ތާއީދުކުރަން ޕީޕީއެމުން ނިންމައި އެކަން ހާމަކުރުމާ ގުޅިގެން ވީނިއުސްއިން ދެންނެވި ސުވާލަކަށް ޖަވާބު ދެއްވަމުން އަލީ ސޯލިހް ވިދާޅުވީ، ޖޭޕީގެ ކެންޑިޑޭޓުންނަށް ތާއީދުކުރަން ނިންމަމުންދަނީ ޖޭޕީއާއި ޕީޕީއެމްއާ ދެމެދު މަޝްވަރާއެއް ކޮށްގެން ނޫން ކަމަށާއި، އެކަމަކީ ޕީޕީއެމްގެ އަމިއްލަ ނިންމުމެއް ކަމަށެވެ.\nއެހެންނަމަވެސް، ޕީޕީއެމުން އެގޮތަށް ނިންމުމަކީ އެ ޕާޓީގެ ހެޔޮފުޅު ކަމުން ކުރައްވާ ކަމެއްގެގޮތުގައި ދެކިވަޑައިގަންނަވާ ކަމަށާއި، އެކަމަށް ޝުކުރު އަދާކުރައްވާ ކަމަށްވެސް އަލީ ސޯލިހް ވިދާޅުވިއެވެ.\n"ޕީޕީއެމް ނޫނަސް، އެހެން ޕާޓީތަކަށްވެސް އެބައޮތް ޖޭޕީން ނެރޭ ކެންޑިޑޭޓުންނަށް ތާއީދުކުރުމުގެ ފުރުސަތު. އަޅުގަނޑުމެން އެކަމަށް މަރްހަބާ ކިޔަން" އަލީ ސޯލިހް ވިދާޅުވިއެވެ.\nރައްޔިތުންގެ މަޖިލީހުގެ އިންތިޚާބުގައި ވާދަކުރުމަށް ޕީޕީއެމްއިން ކުރިން ޓިކެޓް ދީފައިވާ ބައެއް ބޭފުޅުންގެ ޓިކެޓްތައް މިހާރުވަނީ އަނބުރާ އަތުލަން ފަށާފައެވެ.\nއެގޮތުން، މަތިވެރި ދާއިރާއަށް ވާދަކުރެއްވުމަށް ކުރީގެ ނޫސްވެރިޔާ ލަޔާލް މަނިކުއަށާއި، ގެމަނަފުށީ ދާއިރާއަށް ވާދަކުރެއްވުމަށް މިހާރުގެ މެމްބަރ ޖަމީލް އުޘްމާންއަށް ދީފައިވާ ޓިކެޓާއި، ވިލިނގިލީ ދާއިރާއަށް ވާދަކުރެއްވުމަށް ޝަހީބް އިބްރާހިމްއަށް ދީފައިވާ ޓިކެޓްވެސް ޕީޕީއެމުން މިހާރުވަނީ އަތުލާފައެވެ. އަދި ބައެއް އެހެން ދާއިރާތަކަށް ވާދަކުރެއްވުމަށް ދީފައިވާ ޓިކެޓްވެސް އަތުލަން އުޅޭކަމުގެ ރިޕޯޓްތައް ލިބެމުން އެބަދެއެވެ.\nމީޑިއާ ރިޕޯޓްތައް ބުނާގޮތުން، ގެމަނަފުށީ ދާއިރާގެ ގޮނޑިއަށް ވާދަކުރުމަށް ޕީޕީއެމުން ޖަމީލް އުޘްމާނަށް ދީފައިވާ ޓިކެޓް އަނބުރާ އަތުލައި، މިހާރު ނިންމާފައިވަނީ ގެމަނަފުށީ ދާއިރާއަށް ޖޭޕީން ނެރޭ ކެންޑިޑޭޓަށް ތާއީދުކުރުމަށެވެ.\nމަޖިލީސް އިންތިޚާބުގައި ހަތް ދާއިރާއަކަށް ވާދަކުރުމަށް ޖުމްހޫރީ ޕާޓީން އިލެކްޝަންސް ކޮމިޝަނަށް ލިޔެކިއުންތައް ހުށަހަޅާފައި ވާއިރު، އަލީ ސޯލިހް މިރޭ ވިދާޅުވީ ޖޭޕީން އަދި މިހާތަނަށް އެއްވެސް ބޭފުޅަކަށް އެ ޕާޓީގެ ޓިކެޓް ދީފައި ނުވާ ކަމަށެވެ.\nއަދި އިންތިޚާބުގައި ވާދަކުރުމަށް ޖޭޕީން އެއްވެސް ޕާޓީއަކާ ކޯލިޝަންވެސް ހަދާފައި ނުވާނޭ ކަމަށާއި، އަދި ކޯލިޝަން ހެދުމުގެ މަޝްވަރާއެއްވެސް ކުރެވެމުން ނުދާކަމަށް\nއަލީ ސޯލިހް ވިދާޅުވިއެވެ.


United ge CEO ah ehves varakah footboalh eh neange: Van Gaal\nޔުނައިޓެޑްގެ ސީއީއޯއަށް ފުޓްބޯޅައެއް ނޭންގެ: ވެންހާލް\nއަންނަ ސީޒަންގައި ބާސެލޯނާއަށް ބަދަލު ވުމަކީ، އަޔެކްސްގެ މިޑްފީލްޑަރު ފްރޭންކީ ޑި ޔޯންގް ހެދި ގޯހެއް ކަމަށް، ބާސެލޯނާގެ ކުރީގެ ކޯޗް ލުއިސް ވެންހާލް ބުނެފި އެވެ.\nއަޔެކްސް އާއި ބާސެލޯނާއަށް ކޯޗް ކޮށްދިން، ވެންހާލްގެ ނަޒަރުގައި މިވަގުތު ޑި ޔޯންގް ބާސެލޯނާއަށް ބަދަލު ވުމަކީ އޭނާއަށް އުނދަގޫ ވާނެ ކަމެކެވެ. ވެންހާލް ބުނީ ތަފާތު މަގާމަކަށް، ޑިޔޯންގް ކުޅުނު ނަމަވެސް ބާސެލޯނާގެ ފުރަތަމަ 11 ގައި މިހާރުވެސް ކުޅޭ ކުޅުންތެރިންނާ ދެކޮޅަށް ވާދަ ކުރަން ޖެހުމަކީ އުނދަގޫ ކަމަކެވެ.\nވެންހާލް ބުނީ، ޗެމްޕިއަންސް ލީގް ސެމީ ފައިނަލުން ބާސާ ކަޓައިގެން ދިއުން އެއީ އެއްގޮތަކުން ޑި ޔޯންގްއަށް ރަނގަޅެއް ކަމަށެވެ.\n"ސަބަބަކީ ކުލަބާ މެދު ކުރެވޭ އުންމީދުތައް ވަކި ހިސާބެއްގައި ހުރުން އަދި ކުޅުންތެރިން ވެސް ތަފާތު ވުން." ވެންހާލް ބުންޏެވެ.\nބާސެލޯނާގެ މިޑްފީލްޑްގައި ޑިޔޯންގް ވާދަ ކުރަން ޖެހޭނީ އީވާން ރެކިޓިޗް އާއި ވިޑާލް އާ އެވެ. ވެންހާލްއަށް އޮތް ސުވާލަކީ އެ ކުޅުންތެރިން ތިބިއިރު ހުރިހާ މެޗެއްގައި ކުޅެން ޑި ޔޯންގްއަށް ފުރުސަތު ލިބިދާނެ ކަމާމެދު އެވެ.\n"އަހަންނަށް ހީވާ ގޮތުގައި އޭނާއަށް އެއަށް ވުރެ ރަނގަޅު ކުލަބެއްވެސް ހޯދޭނެ،" ވެންހާލް ވާހަކަ ދެއްކި އެވެ.\n"ކުޅުންތެރިޔެއްގެ ގޮތުގައި ބަލަންވާނީ ކުޅެން ފުރުސަތު ލިބޭ ކުލަބަކަށް، ސުވާލަކީ ބާސެލޯނާގައި އޭނާއަށް އެ ފުރުސަތު ލިބޭނެ ތޯ، އެކަމަށް އުންމީދު ކުރަމާ އެ އުމުރުގައި އޭނާ ބަލަން ޖެހޭނީ ހުރިހާ މެޗެއް ކުޅެވޭނެ ގޮތަކަށް ބަލަން."\nޔުނައިޓެޑްގެ އެޑްވުޑް ވާޑްސް އަށް ފުޓްބޯޅައެއް ނޭންގެ\nވެންހާލް ވަނީ، އެންމެ ފަހުން އޭނާ ކޯޗް ކޮށްދިން، މެންޗެސްޓާ ޔުނައިޓަޑްގެ ޗީފް އެގްޒެކެޓިވް އެޑްވުޑް ވާޑްސްއަށް ވަރަށް ބޮޑަށް ފާޑު ކިޔާފަ އެވެ. އޭނާ ބުނީ ފުޓްބޯޅައިގެ ނަޒަރުން އެއްވެސް ކަމެއް އެޑްވުޑްވާޑްސް އަށް ނޭންގޭ ކަމަށެވެ.\nވެންހާލް ބުނީ، އެޑްވުޑް ވާޑްސް ކުލަބު ހިންގަނީ ހަމައެކަނި ވިޔަފާރީގެ ނަޒަރުން ކަމަށާއި، އޭނާ ވަކިކޮށް މޮރީނިއޯ ކޯޗް ކަމަށް ހަމަޖެއްސީ ވެސް ވިޔާފީރީގެ ނަޒަރަކުން ކަމަށެވެ.\n"ބަޔާން [މިޔުނިކު] ގައި އަބަދުވެސް ހަވާލުވެ ހުންނާނީ ފުޓްބޯޅައިގެ މީހެއް، އެއީ އަހަރެން ވަރަށް ބޮޑަށް ބަލައިގަންނަ ކަމެއް،" ވެންހާލް ބުންޏެވެ. "އަނެއް ކޮޅަށް ބަލަންޏާ މެންޗެސްޓާ ޔުނައިޓަޑްގައި މިހުރީ ސީއޯއޯ އެޑް ވުޑްވާޑްސް އަކީ ފުޓްބޯޅަ އެނގުމުގައި އެއްވެސް ވަރަކަށް ރޯފިލާފައިވާ މީހެއް ނޫން، އޭނާ އަކީ ކުރީގައި އިންވެސްޓްމެންޓް ބޭންކެއްގައި މަސައްކަތް ކުރި މީހެއް."\nވެންހާލް ބުނީ ވިޔާފަރީގެ އުސޫލުން ކުލަބު ހިންގަން އުޅޭނަމަ އޭނާއަށް ކުރެވޭނެ އެއްވެސް ކަމެއް ނޯންނާނެ ކަމަށެވެ.\nއެސްޕަންޔޯލް ރެލިގޭޓްކޮށް ބާސާ އުންމީދު އާކޮށްފި


ދެ ކޮމަންޑޫ ގުޅާލުމުގެ މަސައްކަތް އަންނަ އަހަރު ސެޕްޓެމްބަރުމަހަށް ނިމޭނެ ދެ ކޮމަންޑޫ ގުޅާލުމުގެ މަސައްކަތް އަންނަ އަހަރު ސެޕްޓެމްބަރުމަހަށް ނިމޭނެ\nދެ ކޮމަންޑޫ ގުޅާލުމުގެ މަސައްކަތް އަންނަ އަހަރު ސެޕްޓެމްބަރުމަހަށް ނިމޭނެ\nކޮމަންޑުއާއި މަތި ކޮމަންޑޫ ގުޅާލުމުގެ ތަސްވުރު ހިމެނޭ ފޮޓޯއެއް - ފޮޓޯ: ކޮމަންޑޫ ކައުންސިލް\nށ.ކޮމަންޑުއާއި އެރަށު ފަޅުގައި އޮތް މަތިކޮމަންޑޫ ގުޅާލުމުގެ މަސައްކަތް އަންނަ އަހަރުގެ ސެޕްޓެމްބަރުމަހުގެ ކުރިން، ނިންމާލެވޭނެކަމަށް މިމަސައްކަތާއި ހަވާލުވެފައިވާ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ، އެމްޓީސީސީން ވިދާޅުވެއްޖެއެވެ.\nށ.ކޮމަންޑޫ ޝޯޕްރޮޓެކްޝަން ރެކްޓިފިކޭޝަން މަސައްކަތާއި މަތިކޮމަންޑޫ ކަނެކްޓިވިޓީ މަޝްރޫޢުގެ ދަށުން ކޮމަންޑޫގައި 1690 މީޓަރުގެ ޝޯ ޕްރޮޓެކްޝަން ރެކްޓިފިކޭޝަން މަސައްކަތް ކުރާނެއެވެ. އަދި 16.7 ހެކްޓަރުގެ ބިން މަތިކޮމަންޑޫގައި ހިއްކުމަށް ވަނީ ހަމަޖެހިފައެވެ. މީގެއިތުރަށް 1520 މީޓަރުގެ ބޮޑުހިލައިގެ ތޮށި ލުމާއި ޖުމުލަ 353 މީޓަރުގެ ބޮޑުހިލައިގެ ފައިކަށި އަދި 112 މީޓަރުގެ ޖީއޯބޭގް ތޮށި މަތިކޮމަންޑޫގައި ޤާއިމްކުރުމަށް ވަނީ ހަމަޖެހިފައެވެ. މި މަޝްރޫޢުގެ ދަށުން 200 މީޓަރުގެ ދިގުމިނުގެ ލިންކަކުން ކޮމަންޑޫއާއި މަތިކޮމަންޑޫ ގުޅާލާނެއެވެ.\nމިމަޝްރޫޢުގެ މަސައްކަތް މިއަދު ފެށުމަށް ވަނީ ހަމަޖެހިފައެވެ. އެމްޓީސީސީގެ ސީއީއޯ އާޒިމް ވިދާޅުވީ، މިމަސައްކަތަކީ ވަކި ކަމަކަށް އަމާޒުކޮށްގެން ކުރެވޭ ކަމަށް ވާހަކަ ދެއްކޭނެ ޖާގައެއް ނެތްކަމަށެވެ. މިއީ މީގެ އެތައް ދުވަހެއް ކުރިން އީއައިއޭގެ މަސައްކަތް ކުރެވި، ރަނގަޅު ޕްލޭންތަކާއި ފެށިގެންދާ މަސައްކަތެއް ކަމަށް އޭނާ ވިދާޅުވިއެވެ.\n"އިންތިޚާބެއް އައުމަކުން ކުރާ މަސައްކަތް ހުއްޓާލާ ސަރުކާރަކަށް ވެގެން ނުވާނެ. މިސަރުކާރަށް ކޮންމެ ވަގުތަކީވެސް ވަރަށް މުހިންމު މަސައްކަތެއް. މި ޕްރޮޖެކްޓް އޮގަސްޓް ސެޕްޓެމްބަރުގެ ކުރިން ނިންމާލެވޭނެ. އީއައިގޭގެ މަސައްކަތް ވަނީ މީގެ މަހެއްހާ ދުވަހުގެ ކުރިން ނިމިފަ. ބިން ހިއްކާނީ ކުރިން ހިއްކި ގޮތަށް ބޭނުން ނުކުރެވޭ ގޮތަކަށް ނޫން. އަޅުގަނޑުމެން ފައިބައިރު ކޮމަންޑޫ ރައްޔިތުން އުފާވާރުގެ މަސައްކަތެއް ކޮށްފަ އަޅުގަނޑުމެން ފައިބާނީ." އާޒިމް ވިދާޅުވިއެވެ.\nކޮމަންޑޫއަކީ ބިން ފުރިފައިވާ ރަށަކަށްވުމުން މީގެ ކުރިން އެރަށު ބިން ހިއްކައި ގޮނޑުދޮށް ހިމާޔަތްކުރުމުގެ މަޝްރޫއެއް ހިންގާފައިވެއެވެ. ނަމަވެސް އެރަށަށް އެކި ފަހަރު މަތިން ރާޅުއަރައި ހިއްކާފައިވާ ސަރަޙައްދަށް ވަނީ ގެއްލުންވެފައެވެ. މި މައްސަލައަށް ދާއިމީ ހައްލެއް ހޯދުމަށްޓަކައި ކޮމަންޑޫގައި މިހާރު ޤާއިމްކޮށްފައިވާ ތޮށި މަރާމާތުކޮށް އެރަށުގެ ބިން ފުރިހަމަގޮތުގައި ބޭނުންކުރެވޭނެ ގޮތް ހެދޭނީ އިތުރަށް ބިން ހިއްކައިގެން ކަމަށްވާތީ މަތި ކޮމަންޑުއިން ބައެއް ހިއްކައި ދެރަށް ގުޅާލުމަށް ސަރުކާރުން ނިންމީއެވެ.\nކޮމަންޑުއާއި މަތި ކޮމަންޑޫ ގުޅުވާލުމަކީ ރައީސް އިބްރާހީމް މުޙައްމަދު ޞާލިޙްގެ ވަޢުދުފުޅެކެވެ. މިމަހުގެ7ވަނަ ދުވަހު ކޮމަންޑޫގައި ބޭއްވި ޖަލްސާގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވަނީ މިސަރުކާރުން ކޮމަންޑޫ ދާއިރާއަށް ވެފައިވާ ވައުދުތައް ފުއްދަވާނެކަމަށް ވިދާޅުވެފައެވެ.


Mahuloof ge massala anburaa fonuvaalaifi\nޔޫތު ސްޕޯޓްސް އެންޑް ކޮމިއުނިޓީ އެމްޕަވަރމަންޓް މިނިސްޓަރު އަހްމަދު މަހްލޫފް --\nއެމްއެމްޕީއާރުސީގެ ކޮރަޕްޝަންގެ މައްސަލާގައި ޔޫތު ސްޕޯޓްސް އެންޑް ކޮމިއުނިޓީ އެމްޕަވަރމަންޓް މިނިސްޓަރު އަހްމަދު މަހްލޫފަށް ދައުވާ ކޮށްދިނުމަށް އެދި އެންޓި ކޮރަޕްޝަން ކޮމިޝަން (އޭސީސީ) އިން ޕްރޮސެކިއުޓަރު ޖެނެރަލް (ޕީޖީ) ގެ އޮފީހަށް ފޮނުވި މައްސަލަ އަނބުރާ ފޮނުވާލައިފި އެވެ.\nމައުލޫމާތު ލިބިފައިވާ ގޮތުގައި މި މައްސަލަ އަނބުރާ ފޮނުވާލާފައިވަނީ އޭގައި ބޮޑެތި ގާނޫނީ މައްސަލަތައް ހުރުމާއި ގުޅިގެންނެވެ. މި މައްސަލަ އަނބުރާ ފޮނުވާލާފައިވަނީ އިއްޔެގެ ވަގުތެއްގައެވެ.\nމި މައްސަލާގައި ބައެއް ފަރާތްތަކުގެ ހެކި ބަސް ނަގާފައިވަނީ ގާނޫނާއި ހިލާފަށްކަން އެނގިފައިވެއެވެ. އަދި ޕީޕީއެމްގެ މަޖިލިސް މެމްބަރުންގެ ވައިބާ ގްރޫޕެއްގައި ދައްކާފައިހުރި ވާހަކަތަކެއް ކަމަށް ބުނާ ޗެޓްލޮގްގެ ޗެއިން އޮފް ކަސްޓޮޑީއެއް ނެތުމުގެ އިތުރުން ސީދާ އޭސީސީއިން މި މައްސަލާގައި ދައުވާކުރަން ފޮނުވުން ފަދަ ކަންކަމާމެދު ޕްރޮސެކިއުޓަރު ޖެނެރަލްގެ އޮފީހުގެ ވަކީލުން މައްސަލަ ފޮނުވާލުމުގެ ކުރިން މަޝްވަރާ ކުރައްވާފައިވާ ކަމަށް ވަރަށް އިތުބާރު ހުރި ފަރާތަކުން އަވަސްއަށް ކަށަވަރުކޮށްދީފައިވެއެވެ.\nމި މައްސަލައިގެ ތަހުގީގު ކުރިން ކުރިޔަށް ގެންދިޔައިރު ވެސް މިކަންކަން ރަނގަޅު ކުރުމަށް ޕީޖީއިން ކޮމިޝަނަށް ލަފާދީފައިވާކަން ވެސް ވަނީ އެނގިފައެވެ. މި މައްސަލައާ ގުޅިގެން މީގެ ކުރިން މަހްލޫފް ވަނީ ކަންކަން ކުރަމުންދާ ގޮތާއި މެދު ވަރަށް ބޮޑަށް ފާޑުވިދާޅުވެފައެވެ.\nނަމަވެސް ޕްރޮސެކިއުޓަރު ޖެނެރަލް ހުސައިން ޝަމީމް ވިދާޅުވީ މައްސަލަ އަނބުރާ ފޮނުވާ ނުލާ ކަމަށާ އޭސީސީއާ ބައެއް ކަންކަމުގައި މަޝްވަރާ ކުރަމުންދާ ކަމަށެވެ. އޮފިޝަލް އެހެން ވިދާޅުވި ނަމަވެސް "ލިޔެކިޔުންތަކާއެކު މައްސަލަ އަނބުރާ ފޮނުވާލާ" ކަމަށް ބަޔާންކޮށް ޕީޖީން އޭސީސީއަށް ސިޓީއެއް ފޮނުވިކަން ވަނީ ޔަގީން ކުރެވިފައެވެ.\nމިކަމާއި ގުޅޭގޮތުން އޭސީސީގެ ބަހެއް ލިބިފައެއް ނުވެއެވެ.\nމި މައްސަލައާ ގުޅިގެން މަހްލޫފް މީގެ ކުރިން ވިދާޅުވީ އެމްއެމްޕީއާރުސީގެ މައްސަލަ ފެށުނު ހިސާބުން ފެށިގެން ވެސް އޭނާއާ މެދު އަމަލުކުރަމުންދަނީ ޒާތީކޮށް ސިޔާސީގޮތުން ކަތިލާ "ކަންބަޅި" އެއް ގޮތަށް ކަމަށެވެ. އަދި އެކަން ކުރަމުންދަނީ ސިޔާސީ ބަޔަކު އަޑީގައި ތިބެގެން ކަން އެންމެ އިސްވެރިންނަށް ވެސް އެނގިވަޑައިގަންނަވާނެ ކަމަށް އޭނާ ވިދާޅުވެއެވެ. މިކަން ކުރަމުންދާ ހަމައެކަނި ބޭނުމަކީ މަގާމުން ވަކިކުރުން ކަމަށް ވެސް މަހްލޫފް ވިދާޅުވިއެވެ.\nއޭސީސީއަށް އަށް ދައުވާ ކުރުމުގެ އެއްވެސް ޤާނޫނީ ބާރެއް މި މައްސަލައިގަ ލިބިގެން ނުވާ ކަމަށާއި އެކަން އެސެޓް ރިކަވަރީ ކޮމިޝަން އުފައްދަވަން ރައީސް އިބްރާހިމް މުހައްމަދު ސޯލިހު ނެރުއްވި ގަރާރުން އަދި ރިޔާސީ ކޮމިޝަންގެ ގާނޫނުންވެސް ސާފުވާ ކަމަށް ވެސް މަހްލޫފް ވިދާޅުވެފައިވެއެވެ.\nއެސެޓް ރިކަވަރީ ކޮމިޝަން އުފެއްދުމާއެކު އެ ކޮމިޝަނާއި އޭސީސީ އަދި ޕީޖީގެ އިތުރުން ފުލުހުންނާ ގުޅިގެން އެކުލަވާލާފައިވާ އަމިއްލަ އުސޫލުގައި ވެސް ދައުވާކުރަން ފޮނުވަން ޖެހެނީ އެސެޓް ރިކަވަރީ ކޮމިޝަނުންނެވެ. އަދި މީގެ ކުރިން ބައެއް ފަރާތްތަކަށް ކޮމިޝަނުން ދައުވާކުރަން ފޮނުވާފައިވާއިރު މިމައްސަލައިގަ މަހްލޫފްގެ މައްސަލާގައި ދައުވާކުރަން ޕީޖީއަށް ފޮނުވީ އޭސީސީއިންނެވެ.\nއެސެޓް ރިކަވަރީ ކޮމިޝަން އުފައްދާފައިވަނީ ޖަނަވަރީ 2012 އިން ފެށިގެން ނޮވެންބަރު، 17 2018 ގެ ނިޔަލަށް ހިނގާފައިވާ ހިޔާނާތާއި، ދައުލަތުގެ މުދަލާއި ފައިސާ ނަހަމަ ގޮތުގައި ބޭނުން ކުރުމުގެ ގިނަ މައްސަލަތައް އެކިއެކި ސަބަބުތައް މެދުވެރި ވެގެން، އެކަށީގެންވާ މިންވަރަށް ތަހުގީގު ކުރެވި އިންސާފު ގާއިމު ކުރެވިފައި ނުވާތީއެވެ. އަދި އެ ފަދަ މައްސަލަތައް އެކަށީގެންވާ މިންވަރަށް ތަހުގީގު ކުރެވި އިންސާފު ގާއިމު ކުރެވިފައި ނުވަނީ އެފަދަ މައްސަލަތައް ތަހުގީގުކޮށް އިންސާފު ގާއިމުކުރުމަށް އުފައްދާފައިވާ މުއައްސަސާތަކާއި ދައުލަތުގެ އިދާރާތަކުން އެފަރާތްތަކާ މަތިކުރެވިފައިވާ ޤާނޫނީ ޒިންމާ އެކަށީގެންވާ ގޮތެއްގައި އަދާކޮށްފައި ނުވާތީ ކަމަށް ވެސް ނޮވެމްބަރު، 17 2018 ގައި ކޮމިޝަން އެކުލަވާލަމުން ނެރުއްވާފައިވާ ރައީސްގެ ގަރާރުގައިވެއެވެ.\nމަހްލޫފް މައްޗަށް ދައުވާކޮށްފައި ވަނީ މަޖިލީހުގެ މެންބަރެއްގެ ގޮތުގައި ހުންނަވާ ރައްޔިތުންގެ މަޖިލީހުގެ ތަޅުމުގައި އޭރު ބަހުސްކޮށް ވޯޓަށް އެހި ސްޕެޝަލް އިކޮނޮމިކް ޒޯން (އެސްއީޒެޑް) ބިލަށް ވޯޓުދިނުމާއި ޕްރޮގްރެސިިވް ޕާޓީ އޮފް މޯލްޑިވްސް (ޕީޕީއެމް) ގައި ދެމި ހުރުމުގެ މުގާބިލުގައި 33,000.00 (ތެއްތިރީސްހާސް) އެމެރިކާ ޑޮލަރު ލިބިފައިވާކަން އެނގޭ ކަމަށް ބުނެއެވެ.\nމަހުލޫފު މައްސަލަ އަދިވެސް ދިރާސާ ކުރަނީ


Atletico Lucas bodu avgugai Bayern ah!\nބަޔާން މިޔުނިކުގެ އެންމެ އަގު ބޮޑު ކުޅުންތެރިޔާގެ ގޮތުގައި، އެތުލެޓިކޯ މެޑްރިޑްގެ ޑިފެންޑަރު ލޫކަސް ހެނާންޑޭޒް ބަޔާން މިޔުނިކަށް ބަދަލުވާން އެއްބަސް ވެއްޖެ އެވެ.\nއޭނާ ގެންދަނ ް ބަޔާނުން ވަނީ، އެތުލެޓިކޯއަށް 80 މިލިއަން ޔޫރޯ ދޭން އެއްބަސް ވެފަ އެވެ. އެ އަދަދާއެކު، އޭނާ ވަނީ، ދުނިޔޭގެ އެންމެ އަގު ބޮޑު ޑިފެންޑަރުންގެ ލިސްޓްގަ އެވެ. އަދި އެ އަގަކީ، ކުޅުންތެރިޔަކު ގެންދަން ޖަރުމަންގެ ކުލަބަކުން ހޭދަ ކުރާ އެންމެ ބޮޑު ޓްރާންސްފާ ފީ ވެސް މެއެވެ.\nލޫކަސް މި ވަގުތު ހުރީ، އޭނާގެ ކަކުލަށް ލިބުނު އަނިޔާއާ ގުޅިގެން ކުޅުމާ ދުރުގަ އެވެ. ފެބްރުއަރީ އަށެއްގެ ފަހުން އެތުލެޓިކޯގެ ޓީމަށް އޭނާ ކުޅެފަ އެއް ނުވެ އެވެ. އެހެންވެ ފްރާންސްގެ ގައުމީ ޓީމުން މިފަހަރު އޭނާއަށް ފުރުސަތު ނުލިބުނެވެ. ވޯލްޑްކަޕުގައި ފްރާންސްގެ ގައުމީ ޓީމަށް ކުޅުނު ޑިފެންޑަރަކީ، ފްރާންސްގެ ޑިފެންސްގައި މުހިންމު ކުޅުންތެރިޔެކެވެ.\nލޫކަސް، އެތުލެޓިކޯއާ ގުޅުނީ ޔޫތު ޕްލޭޔަރެއްގެ ގޮތުގައި 2007 ވަނަ އަހަރު އެވެ. އެތުލެޓިކޯގެ ސީނިއާ ޓީމަށް އޭނާ ކުޅެން ފެށީ، އޭޕްރީ 2014 ގަ އެވެ. މިހާތަނަށް އޭނާ ވަނީ އެތުލެޓިކޯގެ ސީނިއާ ޓީމަށް 110 މެޗު ކުޅެފަ އެވެ.\nމި އަހަރު ޖުލައި މަހު، ބަޔާން އާއެކު ފަސް އަހަރު ދުވަހުގެ އެއްބަސްވުމުގައި އޭނާ ސޮއި ކުރުމަށް ވަނީ ހަމަޖެހިފަ އެވެ.\nލޫކަސް ހެނާންޑޭޒްގެ ކޮއްކޮ ތިއޯ ހެނާންޑޭޒްއަކީވެސް ޑިފެންޑަރެކެވެ. އެތުލެޓިކޯ ދޫކޮށް އޭނާ ރެއާލް މެޑްރިޑަށް ބަދަލުވީ 2017 ވަނަ އަހަރު އެވެ. ލޯން އެއްބަސްވުމުގެ ދަށުން މިހާރު އޭނާ ކުޅެމުން ދަނީ ރެއާލް ސޮސިއެދާދު އެވެ.\nބަޔާން މިއުނިކް ޓްރާންސްފާ މާކެޓް އެތުލެޓިކޯ މެޑްރިޑް


Aeroflat ah Russia meehun noon ehen bayaku naaruvaan ninmaifi | Mihaaru\nއެއަރޯފްލޮޓަށް ރަޝިޔާ މީހުން ނޫން ބަޔަކު ނާރުވަން ނިންމައިފި\n28 މާޗް 2020 - 11:09 28 comments\nރަޝިޔާގެ ގައުމީ އެއާލައިން އެއަރޮފްލޮޓްއަށް ރަޝިޔާ ނޫން އެހެން ގައުމެއްގެ ބަޔަކު މި ދުވަސްކޮޅު ނާރުވަން ނިންމައި، އެކަން އަންގައިފި އެވެ.\nމި ނިންމުން އައީ އިއްޔެ އެ ފްލައިޓުން ދަތުރުކުރި އިޓަލީގެ ދެ މީހަކު ކޮރޯނާވައިރަސްއަށް ޕޮޒިޓްވެ، މޮސްކޯ އެއާޕޯޓްގައި އެ ފްލައިޓް ކަރަންޓީންކުރަން ޖެހުނު މައްސަލަ ދިމާވުމާ އެކު އެވެ.\nއެއަރޯފްލޮޓް އިން ރާއްޖެ އަށް ދަތުރުކުރާ ފްލައިޓްގައި އިޓަލީއަށް ދިޔަ ދެ މީހުންނަކީ، އައިލެންޑް ސަފާރީން ކޮރޯނާވައިރަސްއަށް ދެ ޓޫރިސްޓަކު ޕޮޒިޓިވްވުމާ ގުޅިގެން ވިލިވަރުގައި ކަރަންޓީންކުރި ބައެކެވެ. ނަމަވެސް ކަރަންޓީންގެ 14 ދުވަސް އިއްޔެ ހަމަވުމާ އެކު އެ މީހުންނާއި ކަރަންޓީންގައި ތިބި އިޓަލީގެ އިތުރު ބަޔަކު އެއަރޯފްލޮޓުން ފުރުމުގެ ފުރުސަތު ދިނެވެ. އޭރު އެ މީހުންގެ ޓެސްޓްތަކެއް ދިޔައީ އައިޖީއެމްއެޗުގައި ހަދަމުންނެވެ.\nނަތީޖާ ލިބުމުގެ ކުރިން އެ މީހުން ފުރުމުގެ ފުރުސަތު ދިން ސަބަބާ ބެހޭ ގޮތުން ޑަައިރެކްޓަރު ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ރޭ ވިދާޅުވީ "އެއީ ލިބުނު ފިލާވަޅެއް" ކަމަށެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުގައި އޮތް ނޫސްވެރިންގެ ބައްދަލުވުުމުގައި އޭނާ ވިދާޅުވި ގޮތުގައި ކަރަންޓީންގައި ތިބި އެ ގްރޫޕްގެ ޓެސްޓްތައް ހެދި ނަމަވެސް އެއީ މިހާރު އަމަލްކުރާ އުސޫލުގައި ހިމެނޭ ކަމެއް ނޫނެވެ. ނަމަވެސް އެގޮތަށް ކަންތައްކުރީ ކޮވިޑް-19 ފެތުރުމުގެ ހާލަތު އޮތް ގޮތް ދެނެގަތުމަށް ކަމަށް ވެސް އޭނާ ވިދާޅުވި އެވެ.\nނަމަވެސް އައިލެންޑް ސަފާރީން ފުރަތަމަ ޕޮޒިޓިވްވި މީހުންނާ ސީދާ ގުޅުން އޮތް ބަޔަކަށް ވެފައި، އެ މީހުންގެ ފަހުގެ ޓެސްޓްތަކުގެ ނަތީޖާ އައުމުގެ ކުރިން ކަރަންޓީނުން ދޫކޮށްލުމުން، ފާޑުކިއުން ވަނީ އަމާޒުވެފަ އެވެ. އަދި އެއީ އެ ބޯޓުން ދަތުރުކުރި 350 އަށް ވުރެ ގިނަ މީހުންނަށް އޮތް ނުރައްކަލެއް ކަމަށް ވެސް، އެތައް ބަޔަކު ބުނެފައިވެ އެވެ.\n"އެއީ ރަނގަޅަކަށް ވީ ކަމެއް ކަމަށް އަޅުގަނޑުމެން ބަލައިގަންނަން. އެ ކަންތައްތައް އެގޮތަށް ކުރަން، ދެން ބަދަލެއް ގެންނަންޏާ ގެނައުމަށް ލިބުނު ވަރަށް ރަނގަޅު ލެސަންއެއް ކަމަށް ނޫނީ ލާނިންއެއް ކަމަށް އަޅުގަނޑުމެން ގަބޫލުކުރަނީ،" ނަތީޖާ ލިބުމުގެ ކުރިން ފުރުވާލުމަކީ ހެދުނު ގޯހެއް ކަމަށް ގަބޫލުކުރައްވަންތޯ ސުވާލު ދެންނެވުމުން، ސިއްހީ ނުރައްކަލުގެ ކުއްލި ހާލަތުގައި އާންމު ސިއްހަތުގެ ގާނޫނުގެ ދަށުން ބޮޑެތި ބާރުތަކެއް ލިބިވަޑައިގަންނަވާ މައިމޫނާ ވިދާޅުވި އެވެ.\nއެއަރޯފްލޮޓުގެ ނިންމުން ބައެއް ރިސޯޓްތަކާ ވެސް މިހާރު ވަނީ ހިއްސާކޮށްފަ އެވެ. "މިހާރު"އަށް އެނގިފައިވާ ގޮތުގައި، އޭގައި ބުނެފައި އޮތީ އެ އެއާލައިންގެ ފްލައިޓްތަކަށް އެހެން ގައުމުތަކުގެ މީހުން އެރުވުން މަޑުޖައްސާލައިފައިވާ ކަމަށާއި އެހެންކަމުން ރާއްޖެ އަންނަ ފްލައިޓަށް ވެސް ރަޝިޔާ ނޫން އެހެން ބަޔަކު ގަބޫލުނުކުރަން ނިންމާފައިވާ ކަމަށެވެ.\nއިތުރު ލިޔުންތައް ރަޝިއާ އިޓަލީ ޓޫރިޒަމް


REPORT: Raajje hama neyvaa lai, Resort thah furumaa dhimaa ah\nރާއްޖެ އާދެވުމާއެކު ޓޫރިސްޓެއް ވީއައިއޭ ޖެޓީއެއް މަތީގައި އޮށޯވެލައިގެން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nވިހި ހަފުތާ ކުރީގެ ވާހަކަ އެވެ؛ ރާއްޖޭގެ މަޝްހޫރު ރިސޯޓު އޯނަރަކާ ގުޅާލުމުން ވިދާޅުވީ ކަންކަން ފެންނަނީ ވަރަށް ގޯސް ކޮށް ކަމަށެވެ. ބުކިންތައް ލިބުނަސް ކެންސަލްވުން އިންތިހާއަށް މަތިވުމުން ހުންނެވީ ހާސްކަމުގަ އެވެ. މިއީ ބޯޑަރު ބަންދު ކޮށްފައި ބޭއްވުމަށްފަހު ޖުލައި 15 ގައި ރާއްޖެ ހުޅުވުމާއެކު ޖެހިގެން އައި އޮގަސްޓް މަހު ވާހަކަ އެކެވެ. އޭރު މުޅި އިންޑަސްޓްރީއަށް ޓޫރިޒަމް ރަނގަޅުވާނެ ކަމުގެ "ހުޅުކޮޅެއް" ފެނުނީ މަދު ދިމާއަކުންނެވެ. ޔޫރަޕު އޮތީ ހާލުގަ އެވެ. އެކަމަކު އޭގެ 20 ހަފުތާ ނުވަތަ ހަތަރު މަސް ފަހުން މަންޒަރު ބަދަލު ވެއްޖެ އެވެ. މިހާރު ވަށައިގެން ފެންނަނީ އުންމީދެވެ. ރާއްޖެ އަށް އަންނަ ގިނަ ބަޔަކު ފޮށި ތަންމަތި ބަންނަމުންދާ ކަމުގެ އިހުސާސް ވާން ފަށައިފި އެވެ. މަންޒަރު ބަދަލުވެ، ރިސޯޓުތައް ފުރިދާނެ ކަމުގެ ނިޝާން ފެންނަން ފަށައި އެވެ.\n"ވަރަށް ރަނގަޅަށް މިހާރު ކުރިމަގު ދައްކަނީ. އިރާދަ ކުރެއްވިއްޔާ މި މަހު ރިސޯޓު އެއްކޮށް ފުރޭނެ. ވަރަށް ރަނގަޅަށް ބުކިން ވެސް އެބަލިބޭ، މީހުން އަންނަ އަދަދު އިތުރު،" މާލެ އަތޮޅުގައި ހިންގާ ދުނިޔޭގެ އެންމެ މަޝްހޫރު އެއް ރިސޯޓުގެ އޯނަރަކު އިއްޔެ ވިދާޅުވި އެވެ. އޭނާ ހުންނެވީ އުންމީދުގަ އެވެ.\nޖުލައި މަހު ރާއްޖޭގެ ބޯޑަރު ހުޅުވީ ޓޫރިޒަމް އިންޑަސްޓްރީގެ ބޮޑު ޕްރެޝަރަކާއެކުގަ އެވެ. ސަރުކާރުން އޭރުވެސް ހިފީ ލަސް ކުރާށެވެ. ޖުލައި 15 އިން އެ މަހުގެ ނިޔަލަށް އައިސްފައި ވަނީ އެންމެ 1،500 ޓޫރިސްޓުންނެވެ. އޭރު ޖެއްސީ ހަމައެކަނި ގަތަރު އެއާވޭސް އާއި އެމިރޭޓްސް އަދި ސްރީލަންކަން އެއާލައިން އެކަންޏެވެ. އެކަމަކު މަންޒަރު ބަދަލުވާން ފެށީ ޕްރައިވެޓް ސެކްޓާއާއި ސަރުކާރުން ގުޅިގެން ކުރި މަސައްކަތުން ދުނިޔޭގެ ބޮޑެތި އެއާލައިންތައް ރާއްޖެ އަންނަން ފެށުމުންނެވެ. މިހާރު ދުނިޔޭގެ އެކި ހިސާބު ތަކުން 25 އެއާލައިނެއް ރާއްޖެއަށް ދަތުރު ކުރަން ފަށައިފި އެވެ. އަދި ގިނަ ފްލައިޓްތައް ފްރިކުއެންސީ ވެސް އިތުރުކޮށް، ބޯޓުގެ ސައިޒު ވެސް ބޮޑުކޮށްފި އެވެ.\nމީގެ އިތުރުން މަހުޖަނުންނާއެކު ރާއްޖެ އަންނަ ޕްރައިވެޓް ޖެޓުގެ އަދަދު ވެސް އިތުރު ވެއްޖެ އެވެ. ރާއްޖޭގައި އެންމެ މަތީ ފަންތީގެ ރިސޯޓުތައް ހިންގާ ނ. އަތޮޅުގައި ހަދާފައިވާ މާފަރު އިންޓަނޭޝަނަލް އެއާޕޯޓަށް އެކަނި ބެލި ނަމަވެސް މި މަހުގެ ތެރޭގައި 40 ޕްރައިވެޓް ޖެޓް ޖައްސާނެ އެވެ. އަދި ވެލާނާ އިންޓަނޭޝަނަލް އެއާޕޯޓު ވެސް ޖެޓް ޕާކިން ޖާގަ ވެސް ފުރިގެން ދާނެ ކަމަށް މިހާރު ވަނީ ބެލިފަ އެވެ.\nމި ކުރިއެރުމާއެކު ޓޫރިޒަމް މިނިސްޓްރީން އާއްމު ކުރި ތަފާސް ހިސާބުތައް ދައްކާ ގޮތުގައި މި މަހުގެ ހަތަރު ވަނަ ދުވަހުގެ ނިޔަލަށް 82،000 އަށް ވުރެ ޓޫރިސްޓުން އައިސް، ރާއްޖެއަށް މި އަހަރު އައި ޓޫރިސްޓުންގެ އަދަދު ވަނީ 465,749 އަށް އަރާފަ އެވެ. އެހެންވެ ބޯޑަރު ހުޅުވުމަށް ފަހު ގެންނަން ކަނޑައެޅި އެއްލައްކަ ޓޫރިސްޓުންގެ އަމާޒު ހާސިލްވެ، މި އަހަރުގެ ބައި މިލިއަން ޓޫރިސްޓުންގެ އަދަދު ފަހަނަ އަޅައިދާނެ ކަމަށް މިހާރު ވަނީ ބެލެވިފަ އެވެ.\nރާއްޖެ އައި ޓޫރިސްޓެއް ވީއައިއޭ ޖެޓީ ކައިރީ ގޮނޑިއެއްގެ މަތީގައި އަރާމު ކުރަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nބައެއް ރިސޯޓުތަކުގެ އޮކިއުޕެންސީ 80 ޕަސެންޓުގައި\nރާއްޖޭގެ ގިނަ ރިސޯޓުތަކުގެ އޮކިއުޕެންސީއަށް ބަލާއިރު މިހާރު ހުރީ 60 ޕަސެންޓުން މަތީގަ އެވެ. ބައެއް ރިސޯޓުތައް 80 ޕަސެންޓުގައި ހުރިއިރު ބައެއް ޕްރައިވެޓް އައިލެންޑުތައް އެއްކޮށް ވަނީ ފުރިފަ އެވެ. ނުވަތަ ކުރިއަށް އޮތް ދެ ތިން ދުވަސް ތެރޭ ގިނަ ރިސޯޓުތައް އެއްކޮށް ފުރިގެން ދާނެ އެވެ.\nމި މަހުގެ އެއްވަނަ ދުވަހު ހުޅުވި ފިލިތެޔޮ ރިސޯޓުގެ އެއް ޑިރެކްޓަރު ކަމަށްވާ މޫސާ ޝިޔާމް ވިދާޅުވި ގޮތުގައި މި މަހުގެ ކުރިއަށް އޮތްތަނުގައި އެ ރިސޯޓުގެ އޮކިއުޕެންސީ ވެސް 60 ޕަސެންޓަށް ވުރެ މަތި ވެގެން ދާނެ އެވެ. އަދި ކުރިއަށް ދައްކަނީ ވަރަށް އުންމީދީ މަންޒަރެކެވެ.\nބޯޑަރު ހުޅުވިފަހުން މިހާތަނަށް ޓޫރިޒަމަށް ލިބިފައިވާ ކުރިއެރުން -- އަވަސް އިންފޮގްރެފިކްސް: އައިމިނަތު އިޒުވީނާ\nރ. އަތޮޅުގައި ހިންގާ، ޔޫ އެންޑް މީ ބައި ކޮކޫން މޯލްޑިވްސްގެ ޖެނެރަލް މެނޭޖަރު އަހުމަދު ޖިހާދު (ޖޭ) ވިދާޅުވި ގޮތުގައި ކުރިއަށް މުޅި ރާއްޖޭގެ ޓޫރިޒަމް ވެސް ދައްކަނީ ވަރަށް އުޖާލާކޮށެވެ.\n"މިއީ ޓޫރިޒަމް އިންޑަސްޓްރީ އާއި ސަރުކާރުން ގުޅިގެން ކުރި މަސައްކަތް. އިރާދުކުރެއްވިއްޔާ ނިއުއިޔާއާ ހަމައަށް ދާންވާ އިރަށް މުޅި ރާއްޖެ އެއްކޮށް ފުލުލް ވާނެ. އަޅުގަނޑުމެންގެ ރިސޯޓުގެ އޮކިއުޕެންސީ ވެސް ފެންނަނީ އެގޮތަށް. ވަރަށް ރަނގަޅަށް ދައްކަނީ،" ޖިހާދު ވިދާޅުވި އެވެ.\nރާއްޖޭގައި 10 ރިސޯޓު ހިންގާ، ދިވެހި އެންމެ ބޮޑު އެއް ހޮޓެލް ޗެއިން އިން ވާހަކަ ދެއްކި ސީނިއަ އޮފިޝަލަކު ރޭ ވިދާޅުވި ގޮތުގައި އެ ކުންފުނީގެ ހުރިހާ ރިސޯޓެއް ވެސް ގާތްގަނޑަކަށް އޮކިއުޕެންސީ 80 ޕަސެންޓަށް މި މަހު އުފުލޭނެ އެވެ.\n"ހުރިހާ ރިސޯޓެއްގެ އޮކިއުޕެންސީ ވެސް ފެންނަނީ ރަނގަޅަށް. އުންމީދަކީ ޖެނުއަރީ ކުރީކޮޅު ހިސާބު ހުރިހާ ރިސޯޓު ތަކެއް ވެސް އޯވަބުކް ވުން،" ނަން ނުޖެހުމަށް އެދި ވިދާޅުވި އެވެ.\nހުޅުވި ފަހުން އައި ޓޫރިސްޓުން\nޖުލައި (15 އިން 31 އަށް) 1,701\nއޮގަސްޓް މަހު 7,628\nސެޕްޓެމްބަރު މަހު 9,538\nއޮކްޓޫބަރު މަހު 21,515\nނޮވެމްބަރު މަހު 35,759\nޑިސެމްބަރު (1 އިން4އަށް) 6,761\nތަފާސް ހިސާބުތައް ދައްކާ ގޮތުގައި މި އަހަރުގެ މިހާތަނަށް އެންމެ ގިނައި ޓޫރިސްޓުން އައިސްފައިވަނީ ރަޝިއާއިން ނެވެ. މި އަހަރުގެ ޖެނުއަރީ މަހުން މި މަހުގެ ހަތަރު ވަނަ ދުވަހުގެ ނިޔަލަށް ރަޝިއާ އިން 46,065 ޓޫރިސްޓުން އައިސްފައިވެ އެވެ. އަދި ލޮކްޑައުނަށް ފަހު ބޯޑަރު ހުޅުވި ފަހުން ވެސް އެންމެ ގިނައިން ޓޫރިސްޓުން އައިސްފައި ވަނީ އެ ގައުމުންނެވެ. މިއީ ސަޕްރައިޒް ނަތީޖާ އެވެ. ރާއްޖެއަށް ކުރިން ޓޫރިސްޓުން އަންނަ "ޓްރެޑިޝަނަލް މާކެޓް" ތަކުގެ ބަދަލުގައި އާ މާކެޓު ތަކެއް އުފަންވުމަކީ ޓޫރިޒަމަށް ދިރިގެން އަންނައިރު ކުރި މަގަށް ލިބިގެން ދާނެ އުންމީދެއްގެ ގޮތުގައި ޓޫރިޒަމް ސިނާއަތުން ދެކެ އެވެ.\nކުރިން މާކަބޮޑު ދިރުމެއް ނެތް މިސްރު މާކެޓާއި ބްރެޒިލް އަދި ކަޒަކިސްތާނު ފަދަ މާކެޓުތަކަށް މުޅިން އާ މާކެޓު ތަކެވެ. އެއީ ކުރިން މާބޮޑު ޕޮޓެންޝަލް އެއް ނެތް ގައުމު ތަކެވެ. އެ މާކެޓުތަކުން ކޮވިޑުގެ ހާލަތުގެ ކުރީގައި މީހުން އައި އަދަދަށް ވުރެ ގިނައިން އައިސްފައިވުމަކީ އާ މާކެޓު ތަކެއް އުފަންވުން ކަމަށް ބެލެވި ދާނެ އެވެ.\nމި ހާލަތުގައި އެންމެ ފަހުން ދަތުރު ފެށި އެއާ ސީޝެލްސްގެ ސަބަބުން ވެސް އިތުރު މާކެޓެއް އުފެދިގެން ދާނެ އެވެ. މީގެ ސަބަބުން ދެކުނު އެފްރިކާ އާއި ފްރާންސުން އަންނަ ޓޫރިސްޓުންގެ އަދަދު އިތުރު ވާނެ ކަމަށް އުންމީދު ކުރެވެ އެވެ. މިއީ ކުރިއަށް އޮތްތަނުގައި ފެނިގެން ދާނެ މަންޒަރެއް ކަމަށް ވެސް ލަފާ ކުރެވެ އެވެ.\nޓޫރިޒަމް މިނިސްޓަރު އަބްދުﷲ މައުސޫމް ވިދާޅުވި ގޮތުގައި މި ކާމިޔާބީއަކީ ޓޫރިޒަމް ސިނާއަތުގެ ބައިވެރިން ގުޅިގެން ކުރި މަސައްކަތުގެ ނަތީޖާ އެވެ.\nރާއްޖޭގައި ގިނަ އެއާލައިންތަކެއްގެ ޓިކެޓު ވިއްކާ އިނަ މޯލްޑިވްސް ހޮލިޑޭސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވި ގޮތުގައި ރާއްޖެއަށް ޓޫރިސްޓުން ގެނެސްދޭ ބޭރުގެ ބޮޑެތި ޓުއާ އޮޕަރޭޓަރުންގެ ބަދަލުގައި ކުދި ކުދި މީހުން މިވަގުތު ތެދުވެ މަސައްކަތް ފަށާފައިވެ އެވެ. އަދި މިއާއެކު ކުރިއަށް ދައްކާ ގޮތް ވަރަށް ރަނގަޅެވެ.\n"ހުރިހާ ކަމެއް ބަދަލު ވެއްޖެ. އަޅުގަނޑު ކުރިން އުންމީދު ކުރި ގޮތެއް މިއީ. މިގޮތުގައި ގެންދިއުން މުހިންމު، މިގޮތަށް ދާނަމަ ރާއްޖެ ވެގެން ދާނެ ޓްރާންސިޓް ޕޮއިންޓަކަށް. އެކަމަށް ސަރުކާރުން ވިސްނަން ޖެހޭ. ޓްރާންސިޓް މީހުންނަށް ފަސޭހައިން ހިދުމަތް ދެވޭނެ ގޮތް ތަކެއް ބޭނުންވޭ. ދުނިޔޭގައި ޓޫރިޒަމް ހުޅުވާފަ މި އޮތީ ދެ ތިން ގައުމަކުން. އެހެންވެ މިއީ ވިސްނަން ޖެހޭ ކަމެއް،" ފިރާގު ވިދާޅުވި އެވެ.\nރާއްޖެ ވެގެން ދާނެ ޓްރާންސިޓް ޕޮއިންޓަކަށް. އެކަމަށް ސަރުކާރުން ވިސްނަން ޖެހޭ. ޓްރާންސިޓް މީހުންނަށް ފަސޭހައިން ހިދުމަތް ދެވޭނެ ގޮތް ތަކެއް ބޭނުންވޭ\nމުހައްމަދު ފިރާގު | އިނަ މޯލްޑިވްސް\n"ވަރަށް ރަނގަޅު ޑިމާންޑެއް މިހާރު އެބައޮތް. މުސްތަގުބަލަށް ވެސް ދައްކަނީ ވަރަށް ރަނގަޅަށް،" ފިރާގު ވިދާޅުވި އެވެ.\nރާއްޖެ އަށް މިހާރު ޓޫރިސްޓުން އެންމެ ގިނައިން ގެންނަ ރަޝިއާ މާކެޓުން ކުރިއަށް އޮތް 10 ވަރަކަށް ދުވަހުގެ ތެރޭގައި ވެސް އާ އެއާލައިނެއް ފަށާނެ އެވެ. މި އެއާލައިން ގެންނަ ލެޓްސްގޯ ކުންފުނީގެ ވެރިޔާ ވިދާޅުވި ގޮތުގައި ރާއްޖެ އަންނަން ކިތަންމެހާ ވެސް މީހުން ބޭނުންވާ ކަމަށެވެ. އަދި ފުރުސަތު މިހާރު ބޮޑު ކަމަށް އޭނާ ވިދާޅުވި އެވެ.\nރާއްޖެއަށް އަންނަ ރަޝިއާ ޓޫރިސްޓުންގެ ބޮޑު ބައެއް ހިއްސާކުރާ ރިސޯޓް ލައިފް ކުންފުނިން ވެސް ވަނީ ދެ ޗާޓަރު ގެނެސްފަ އެވެ. އެ ކުންފުނީގެ ވެރިޔާ މުހައްމަދު ޝާޒް ވަލީދު ވިދާޅުވި ގޮތުގައި އުންމީދުތައް ފޮނިވެފައި ވެއެވެ.\n"ޓޫރިޒަމް މިނިސްޓްރީން ބުނާ 500،000 މީހުންނަށްވުރެ ގިނައިން އަންނާނެ ކަމަށް އަޅުގަނޑު އުންމީދު ކުރަން. މިހެން މި ބުނަނީ ބޭރުގައި އޮތް ޑިމާންޑަށް ބަލާފައި. ވަރަށް ބޮޑު ޑިމާންޑެއް ބޭރުގައި އެބައޮތް،" ވަލީދު ވިދާޅުވި އެވެ.\nރިސޯޓް ލައިފް ކުންފުނީގެ ވެރިޔާ މުހައްމަދު ޝާޒް ވަލީދު\n"މިއީ މުޅި އިންޑަސްޓްރީގެ އެފޮޓް. ޓޫރިޒަމް މިނިސްޓްރީ އާއި ސަރުކާރުން ގުޅިގެން ކުރި މަސައްކަތުގެ ނަތީޖާ."\nރާއްޖޭގައި ހިންގާ އެންމެ ބޮޑު އެއް ބްރޭންޑް ކަމަށްވާ "ލަކްސް" ގެ ރިސޯޓުތައް ވެސް މިވަގުތު އޮތީ 80 ޕަސެންޓް އޮކިއުޕެންސީގަ އެވެ.\nދުނިޔޭގެ އެންމެ ބޮޑު ހޮޓެލް ޗެއިން ކަމަށްވާ "ލަކްސް" ގްރޫޕުގެ އިސް މަގާމެއް ހުސެއިން އަފީފު (ލަކްސް އަފީފު) ވިދާޅުވި ގޮތުގައި ރާއްޖެއާ ވާދަވެރި ހުރިހާ ބީޗް ޑެސްޓިނޭޝަންތަކެއް ހުރީ ބަންދުކޮށްފައި ކަމަަށާ، މިވަގުތަކީ ރާއްޖެއަށް މުހިންމު ވަގުތެއް ކަމަށެވެ.\n"އަޅުގަނޑުމެންގެ ރިސޯޓުތައް ވެސް އެޗްޕީއޭގެ ގައިޑްލައިންއާ އެއްގޮތަށް ބަދަލުކޮށްގެން މި ހިންގަނީ. މިހާރު މިއޮތީ 80 ޕަސެންޓް އޮކިއުޕެންސީގަ. އުންމީދު ކުރަނީ އަންނަ އަހަރު ވަރަށް ރަނގަޅުވާނެ ކަމަށް،" އަފީފު ވިދާޅުވި އެވެ.\nޓޫރިސްޓުން ސްޓޭ ވެސް މަތި\nކޮވިޑް-19 އަށްފަހު ރާއްޖެ ހުޅުވިއިރު ގިނަ ރިސޯޓުތަކުން ބޮޑު ޑިސްކައުންޓެއް ދިނެވެ. ބައެއް ރިސޯޓުތަކުގެ ރޭޓުތައް 80 ޕަސެންޓް ވަރަށް ވައްޓާލި އެވެ. އެހެންވެ އެވްރެޖު އާމްދަނީ މަދުވާނެ ކަމަށް ބެލެވެ އެވެ. އެކަމަކު ޓޫރިސްޓުން ރާއްޖޭގައި ގިނަ ދުވަހު މަޑު ކުރެވިއްޖެނަމަ އާމްދަނީއިން ގެއްލުނު ބައި ފޫބެއްދިދާނެ ކަމަށް ބައެއް މާހިރުން އޭރު ގަބޫލު ކުރެއްވި އެވެ.\nޓޫރިޒަމް ތަފާސް ހިސާބުތައް ދައްކާ ގޮތުގައި ޓޫރިސްޓުންގެ ސްޓޭ މިހާރު ހުރީ މަތީގަ އެވެ. ރިސޯޓުތަކުގައި ޓޫރިސްޓުން ތިބޭ މުއްދަތު ގިނަ ވެއްޖެ އެވެ. އެއްވެޖުކޮށް ރާއްޖޭގައި ޓޫރިސްޓަކު ކޮވިޑުގެ ކުރީގައި މަޑުކުރަނީ ހަ ދުވަހު އެވެ. އަދި ޖެނުއަރީ އިން މާޗް މަހު ބޯޑަރު ބަންދު ކުރުމާ ހަމައަށް ޓޫރިސްޓުން އެވްރެޖު ގޮތެއްގައި މަޑު ކުރަނީ 7.9 ދުވަހު އެވެ. ނަމަވެސް މިހާރު އެވްރެޖު ސްޓޭ ވަނީ 9.2 ދުވަހަށް ދިގުވެފަ އެވެ.\nކޮކޫންގެ ޖީއެމް ވިދާޅުވި ގޮތުގައި އެވްރެޖު ގޮތެއްގައި މިހާރު ޓޫރިސްޓަކު ދިހަވަރަކަށް ދުވަހު މަޑު ކުރެ އެވެ.\n"ދިހަ ދުވަހުން ފެށިގެން އެބަ މަޑު ކުރޭ 21 ދުވަހަށް ވެސް. މިގޮތަށް ވަނީ ޔޫރަޕިއަންސް ގިނައިން އަންނާތީ،" ތަޖުރިބާކާރު ޖީއެމް ވިދާޅުވި އެވެ.\nމި ވަގުތު ރާއްޖެއަކީ މަސައްކަތް ކުރަން އަންނަން ރަނގަޅު މަންޒިލެއްގެ ގޮތުގައި ވެސް ބައެއް ރިސޯޓު ތަކުން ޕްރޮމޯޓް ކުރި އެވެ. މާކެޓިންގެ މި "ސްޓަންޓް" ގެ ސަބަބުން މި ހާލަތު ބަލައި ބައެއް ރިސޯޓުތަކުގައި މިހާރު ވެސް "ވޯކް ފްރޮމް ހޯމް" އަށް މީހުން އައިސް އެބަ ތިއްބެވެ.\nދުނިޔޭގެ އެންމެ ބޮޑު މަސައްކަތު އާބާދީ ދިރިއުޅޭ ދުބާއީގެ "ފްލައި ޑުބާއީ" ފްލައިޓް ރާއްޖެ ގެންނަ، އިނަ މޯލްޑިވްސް ފިރާގު ވިދާޅުވި ގޮތުގައި ބައެއް ރިސޯޓު ތަކަށް ދުނިޔޭގެ ބޮޑެތި ކުންފުނި ތަކުން ޑިރެކްޓަރުން ފެންވަރު މީހުން އައިސް މަސައްކަތް ކުރަން އެބަތިބި ކަމަށެވެ.\n"މިހާރު އޮންލައިންކޮށް ގިނަ މަސައްކަތް ކޮށްލެވޭ، އެހެންވެ ޑިރެކްޓަރުން ފެންވަރުގެ މީހުން ރާއްޖެ އައިސް އެބަތިބި މަސައްކަތް ކުރަން. ކޮޓަރި ހިފައިގެން އެ ފަދަ ބޭފުޅުން 20 ދުވަސްވަރު އެބަތިބޭ،" ފިރާގު ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖެ އަންނަ ޓޫރިސްޓުން ވީހާ ގިނަ ދުވަހު ތިބެވޭނެ ގޮތަށް ބަދަލުތަކެއް ގެންނަން ޖެހޭ ކަމަށެވެ.\n"މިހާރު މި އޮންނަނީ 30 ދުވަހުގެ ވިސާއެއް. މި އަދަދު 90 ދުވަހަށް އިތުރު ކޮށްލަން ޖެހޭ ވަގުތު މިއީ. އޭރުން އަންނަ މީހުންނަށް އިތުރު އިތުބާރެއް ލިބޭނެ،" ފިރާގު ވިދާޅުވި އެވެ.\nޓޫރިސްޓުން ގިނަ ދުވަހު ރާއްޖޭގައި މަޑު ކުރުމަކީ އާމްދަނީ މަތިވާނެ ކަމެވެ. އެހެންވެ މި މުއްދަތުގައި މަދު ޓޫރިސްޓުން ކޮޅެއް އައިނަމަވެސް އާމްދަނީގެ ނިސްބަތް މަތިވެދާނެ ކަމަށް މިވަނީ ބެލިފަ އެވެ. މި ހުރިހާ ބަދަލަކާއެކު ދަތިހާލުގައި ހުޅުވި ޓޫރިޒަމްގެ މޫނުމަތިން މިހާރު ފެންނަނީ ހިނިތުންވުމެވެ. ބޯޑަރު ހުޅުވިތާ ވިހި ހަފުތާފަހުން މިހާރު ފެންނަނީ ރިސޯޓުތައް ފުރެމުންދާ މަންޒަރެވެ.\nޓޫރިޒަމް ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް + އިގްތިސޯދު ޑރ. އަބްދުﷲ މައުސޫމް މަޓީ ކޮވިޑް-19 ދިވެހި ރާއްޖެ އަލުން ހުޅުވާލުން ކޮވިޑް-19 އިގެ ބަލާއާފާތް


Iphone Ge Demand Kuda Vumun Apple Ge Faidhaa Dhashah - Vaguthu\nއައިފޯންގެ ޑިމާންޑް ކުޑަވުމުން އެޕަލްގެ ފައިދާ ދަށަށް ހިނގައްޖެ\n5 މަސް ކުރިން ( ޖެނުއަރީ 30, 2019 )\nއައިފޯންގެ ޑިމާންޑް ކުޑަވުމުން އެޕަލްގެ ފައިދާ ދަށްވެފައިވާ ކަން އެންމެ ފަހުން އެކުލަވާލި ހިސާބުތަކުން ދައްކާ ކަމުގައި އެޕަލް އިން ބުނެފިއެވެ.\nއެޕަލްގެ މާލީ ހާލަތު އަންގައިދޭ ސްޓޭޓްމެންޓް އިން ދައްކާ ގޮތުގައި ޑިސެމްބަރު2އާއި ހަމައަށް ތިން މަސްތެރޭ އައިފޯން ގަންނަ މިންވަރު 15 އިންސައްތަ ވަނީ މަދުވެފައެވެ.\nއެޕަލް އިން ހާމަކޮށްފައިވާ ގޮތުގައި މެކް އާއި، އަިޕެޑް އަދި ވިއަރެބަލް، ހޯމް އަދި އެހެނިގެން އެޕަލްގެ އުފެއްދުންތަކެއް ލިބޭ ފައިދާ އިތުރުވާކަން ވަނީ ފާހަގަ ކުރެވިފައެވެ. މިދިޔަ 12 މަހުގެ ތެރޭގައި އެޕަލް އަށް ލިބުނު ޖުމުލަ ފައިދާ ކުރިއާއި އަޅާ ބަލާއިރު 3.9 ބިލިއަން ޑޮލަރު ދަށްވެފައި ވާކަމަށްވެސް އެޕަލް އިން ވަނީ ހާމަކޮށްފައެވެ.\nއެޕަލްގެ ޗީފް އެޗްސެކިއުޓިވް ޓިމް ކުކް ވިދާޅުވީ ކުރިއަށް އޮތްތަނުގައި ކުންފުނީގެ ފައިދާ އިތުރު ކުރާނަން ކަމަށެވެ.\n"ކުންފުނީގެ ފައިދާ ދަށްވެގެން ދިއުމަކީ އަހަރެމެން ހިތާމަ ކުރާކަމެއް. ނަމަވެސް ދިގު މުއްދަތުގައި ފައިދާ ލިބޭ ކުންފުންޏެއްގެ ގޮތުގައި އެޕަލް ދަމަހައްޓާނަން. ކުންފުނީގެ ވިޔަފާރި ފުޅާކޮށް ފައިދާ އިތުރު ކުރުމަށް ކުރެވެން ހުރި ކަންތައްތައް ބަލާ އެކަންކަން ކުރާނަން." ކުކް ވިދާޅުވިއެވެ.\nކުކް ވިދާޅުވީ މިކްއާޓާގައި އެޕަލްގެ އުފެއްދުންތައް 1.4 ބިލިއަން ޑިވައިސްގައި ބޭނުން ކުރަމުން އަންނަ ކަމަށާއި ކުންފުނީގެ ވަފާތެރި ކަސްޓަމަރުން ކުންފުނި ދޫކޮށްފައި ނުދާ ކަމަށެވެ. އެހެންކަމުން އެއީ ހެޔޮ ފާލެއްގެ ގޮތުގައި އޭނާ ފާހަގަ ކުރެއެވެ.\nއެޕަލް އަށް އޮންނަ ޑިމާޑް ދަށްވެފައި ވަނީ އެމެރިކާ އާއި ޗައިނާގެ ދެމެދުގައި އުފެދިފައި އޮތް ނުތަނަވަސް ކަމުގެ ސަބަބުން ޗައިނާގައި އެޕަލްގެ އުފެއްދުންތައް މަނާ ކުރުމުންނެވެ.\nޑާކް މޯޑާއެކު އެޕަލް އަށް ގިނަ ފީޗާތަކެއް\nއެޕަލްގެ އިސްތިހާރެއްގައި ރާއްޖެ ދައްކާލައިފި


Misru Ge Billionaraku Refugeen Thiben Rasheh Gannanee - Vaguthu\nމިސްރުގެ ބިލިއަނަރަކު ރެފިއުޖީން ތިބެން ރަށެއް ގަންނަނީ\nމިސްރުގެ ބިލިއަނަރަކު ރެފިއުޖީންނަށް އެހީވުމަށް ޓަކައި އެމީހުންނަށް ހާއްސަ ރަށެއް ގަންނަން ނިންމައިފިއެވެ.\nމިސްރުގެ ނަޖީބް ސަވަރިސް ރެފިއުޖީންނަށް ރަށެއް ގަނެދޭން ނިންމިކަން އިއުލާންކޮށްފައިވަނީ އޭނާގެ ރަސްމީ ޓްވިޓަރ އެކައުންޓުގައި ކޮށްފައިވާ ޓްވީޓެއްގައެވެ.\nއެ ޓްވީޓްގައި އޭނާ ބުނެފައިވަނީ އިޓަލީ އަދި ގްރީސް އިން ރަށެއް ވިއްކުމަށް ގޮވާލާކަމަށެވެ. އަދި އެ ރަށުގައި ރެފިއުޖީންނަށް ތިބެވޭނެ ކަމަށާއި އޭރުން އެ ރަށުގައި މީހުން އާބާދުވެ މުސްތަގުބަލުގައި އެއީ އިޤްތިސާދަށް ފައިދާ ކުރާނެ ކަމެއް ކަމަށެވެ. އަދި ރަށެއް ގަންނަ ވާހަކަ ދެއްކީމައި އެއީ މޮޔަ ކަމެކޭވެސް ބައެއް މީހުން ހީކޮށްފާނެ ކަމަށްވެސް އެ ޓްވީޓްގައި ވެއެވެ.\nރަށެއް ގަންނަން ޝައުގުވެރިކަން ފާޅުކުރުމުން ނޫސްވެރިޔަކު ކުރި ސުވާލަކަށް ޖަވާބުދެމުން ނަޖީބު ބުނީ ރަށެއް ގަތުމަކީ އުދަނގޫ ކަމެއް ނޫން ކަމަށާއި އެއްވެސް ބޭނުމެއް ނެތް އެތަކެއް ރަށެއް އިޓަލީ އާއި ގްރީސްގެ ކައިރީގައި އެބައޮތް ކަމަށެވެ. އަދި އެތަންތަން އެގޮތުގައި ބޭއްވުމަށް ވުރެއް އެތަންތާގައި ރެފިއުޖީންނަށް އުޅެވޭނެ ގޮތް ހެދުމުން އެއީ އިންސާނިއްޔަތަށް ވެސް ވެދެވޭނެ ވަރަށް ބޮޑު އެހީއެއް ކަމަށް އޭނާ ބުނެފައި ވެއެވެ.\nނަޖީބްގެ މިލްކިއްޔާތުގައި މިހާރު 2.9 ބިލިއަން އެމެރިކާ ޑޮލަރު އެބަހުއްޓެވެ. އޭނާއަކީ އެފްރިކާއާއި އުތުރުގެ ބައެއް ގައުމުތަކަށް މޯބައިލް ނެޓްވޯކް ފޯރުކޮށްދޭ އެންމެ ބޮޑު ކުންފި އޮރާސްކޮމް ޓީ.އެމް.ޓީ ގެ ވެރިޔާ ވެސް މެއެވެ.\nއަލުން އާ ހަޔާތެއް ހޯދުމަށް ފެށި ދަތުރުގެ ނިމުން، އަސަރުން ފުރިގެންވި ހިތްދަތި ހާދިސާއަކަށް\nރެފިއުޖީން ދަތުރުކުރި ބޯޓެއް ކަނޑުވެ 50 މީހަކު ގެނބިގެން މަރުވެއްޖެ\nހިޖުރަވެރިން ތިބި ދެ ބޯޓެއް މެޑިޓަރޭނިއަން ކަނޑަށް ޣަރަގުވެ 170 މީހުން މަރުވެއްޖެ\nފެބުރުއަރީ 16, 2018 15:09\nތިޔައީ ވަރަށް ރަގަޅު ވިސްނުމެއް. ވެގެންވަންޏާ އަޅުގަނޑުވެސް ތިޔަކަން ކުރީމުސް.\nފެބުރުއަރީ 16, 2018 17:01\nއަސްލުވެސް ދޯވް ރަށުމީހާ،،، ނަޖީބްއަށް ހެޔޮރަޙްމަތް ލައްވާށި... އަހަރުމެންނަކީ ވެސް އެފަދަ ބިލިއަނަރުން ނަމަ ހާލުގައި ޖެހިފައި ތިބި ރެފިއުޖީންނަށް އެފަދަ ކަމެއް ކޮށްދޭނަން އިންޝާﷲ...\nފެބުރުއަރީ 17, 2018 12:29\nކީއްވެ އިޓަލީން؟ ސައުދީން ދޭންވީނު.


COVID-19: Miskiythakun carpet thah nagan LGA inn an'gaifi | Mihaaru\nޚަބަރު / އެލްޖީއޭ\nކޮވިޑް-19: މިސްކިތްތަކުން ކާޕެޓްތައް ނަގަން އެލްޖީއޭ އިން އަންގައިފި\nކިންގް ސަލްމާން މިސްކިތުގައި ނަމާދު ކުރަން ހާއްސަ ބައިިގެ ކާޕެޓްތައް ސާފުކުރަނީ: މިސްކިތްތަކުން ކާޕެޓްތައް ނަގަން ނިންމީ ކޮވިޑް-19 އިން ރައްކާތެރިވުމަށްޓަކައި ކަމަށް އެލްޖީއޭއިން ބުނި -- ފޮޓޯ: ނިޝާން އަލީ/މިހާރު\n12 މާޗް 2020 - 13:04\nކޮވިޑް-19 ފެތުރިޔަ ނުދިނުމަށާއި ރައްކާތެރިވުމުގެ ފިޔަވަޅެއްގެ ގޮތުން، މިސްކިތްތަކުން ކާޕެޓްތައް ނަގަން ލޯކަލް ގަވާމެންޓް އޮތޯރިޓީ (އެލްޖީއޭ) އިން ކައުންސިލްތަކަށް މިއަދު އަންގައިފި އެވެ.\nއެލްޖީއޭގެ ޑިރެކްޓަރު ޖެނެރަލް އާދަމް ޝަރީފް "މިހާރު" އަށް ވިދާޅުވީީ، އެއީ އެކި ގައުމުތަކުގައި ހަލުވިކަމާ އެކު ފެތުރޭ ކޮވިޑް-19 އާ ގުޅިގެން، ރާއްޖެ އިން އެކުލަވައިލާފައިވާ އެޑްވައިޒަރީ ގްރޫޕުގެ ނިންމުމެއް ކަމަށެވެ. އެހެންވެ، އެ ނިންމުން ކައުންސިލްތަކަށް އެންގީ ކަމަށް އޭނާ ވިދާޅުވި އެވެ.\nރާއްޖެ އިން ވެސް ކޮވިޑް-19 އަށް ޕޮޒިޓިވް ވެފައިވާ އަށް މީހަކު މިދިޔަ ފަސް ދުވަހުގެ ތެރޭގައި ވަނީ ފެނިފަ އެވެ. އެ އެންމެންނަކީ ބިދޭސީންނެވެ.\nއެއީ ކުރެއްދޫ އައިލެންޑް ރިސޯޓުގެ ހަތަރު މީހަކާއި ސޭންޑީޒް ބަތަލާ އައިލެންޑް ރިސޯޓުގެ ދެ މީހަކާއި ކުރަމަތި މޯލްޑިވްސް ރިސޯޓުގެ ދެ މީހެކެވެ. އޭގެ ތެރެއިން ބަތަލާ އިން ކޮވިޑް ބަލި ފެނުނު އުމުރުން 70 އަހަރުގެ މީހަކަށް ފަރުވާ ދެނީ ދަރުމަވަންތަ ހޮސްޕިޓަލްގެ ޚާއްސަ ޔުނިޓެއްގަ އެވެ. ބާކީ މީހުން ތިބީ ކަރަންޓީން ފެސިލިޓީތަކުގައި އެކަހެރި ކޮށްފަ އެވެ.\nއެލްޖީއޭ އިން އާދަމް ޝަރީފް ވިދާޅުވީ، މިސްކިތްތަކަކީ މީހުން ގަވާއިދުން ބޭނުން ކުރާ ތަނެއް ކަމަށް ވާއިރު، އެ ތަންތަނުގެ ސާފުތާހިރުކަން ދެމެހެއްޓުން މުހިއްމު ކަމަށެވެ.\n"ކާޕެޓްތައް ޑިސްއިންފެކްޓްކޮށް، ސާފު ކުރަން އުނދަގޫ ވާނެ ދެއްތޯ؟ އެކަމަކު ތަރަފާލު ނުވަތަ ޓައިލްސް ދޮވެ ސާފުކޮށް، ޑިސްއިންފެކްޓް ކުރަން ފަސޭހަ ވާނެ،" އޭނާ ވިދާޅުވި އެވެ.\nމިހާތަނަށް އެއްވެސް ފަރުވާއެއް ހޯދިފައި ނުވާ އަދި ގޮތް ނޭނގޭ ކޮރޯނާވައިރަހުގެ އެއްވެސް އަލާމާތެއް ފެންނަ ނަމަ މި ދުވަސްވަރު މިސްކިތްތަކަށް ނުދާން އިސްލާމިކް މިނިސްޓްރީން ކުރިން އޮތީ އަންގައިފަ އެވެ. އެގޮތުން، އެފަދަ މީހުން މިސްކިތުގެ ޖަމާއަތަށް ނުދިއުމަށާއި އުމުރުން ދުވަސްވީ މީހުންނާއި ކުޑަކުދިން ވެސް މިސްކިތުގެ ޖަމާއަތުގައި ބައިވެރިނުވާން އިސްލާމިކް މިނިސްޓްރީން އިލްތިމާސް ކޮށްފައިވެ އެވެ.\nއިސްލާމިކް މިނިސްޓްރީން ބުނީ ރޯގާ ޖެހި ކެއްސައި ކިނބިހި އަޅާ މީހުންނާއި ކަރަންޓީނުކޮށްފައިވާ ރަށަކަށް އަރާފައިވާ މީހުން އާންމުން އެއްވެ އުޅޭ ޖަމާއަތްތަކަށް ނުދިއުމަށް އިލްތިމާސްކުރާ ކަމަށެވެ.\nކޮރޯނާވައިރަސް ހަށިގަނޑަށް ވާސިލް ވުމަށް ފަހު، ބަލީގެ އަލާމާތްތައް ފެންނަން 14 ދުވަސް ނަގަ އެވެ. އެހެންކަމުން ގައިގައި އެ ބަލި ހުރި ނަމަވެސް، އެ ކަން ނޭނގި މީހުން ޖަމާވެ އުޅޭ ތަންތަނަށް ދިއުމުން ބަލި ފެތުރުން އެކަށީގެންވާ ކަމަށް ސިއްހީ ތަޖުރިބާކާރުން ބުނެ އެވެ. މި ބަލިން ރައްކާތެރިވުމުގެ ގޮތުން މިސްކިތްތައް ގަވާއިދުން ސާފުކުރުން ބޮޑު އަހައްމިއްޔަތު ކަމެއް ދޭނެ ކަމަށް އާދަމް ޝަރީފް ވިދާޅުވި އެވެ.\nޗައިނާގެ ވުހާން ޕްރޮވިންސް އިން މިދިޔަ ޑިސެމްބަރު މަހު ފެނުނު މި ބައްޔަކީ މިހާރު މުޅި ދުނިޔެ އަށް ކުރިމަތިވެފައިވާ ބަލިމަޑު ކަމެއް ކަމަށް ޑަބްލިއުއެޗްއޯ އިން ރޭ ވަނީ ވަނީ އިއުލާންކޮށްފަ އެވެ.\nމި ބަލިން ރައްކާތެރިވުމަށް ކުރެވޭނެ އެންމެ ރަނގަޅު ކަމަކީ އެ މީހެއްގެ އާއި މުޖްތަމައުގެ ސާފުތާހިރުކަން ދެމެހެއްޓުމެވެ. އަވަސް އަވަހަށް ސައިބޯނި ލައިގެން އަތް ދޮވުމާއި މަގު މައްޗަށް ކުޅު ނުޖެހުމާއި ރޯގާގެ އަލާމާތްތައް ފެންނަ ނަމަ މީހުން އެއްވެ އުޅޭ ތަންތަނަށް ނުދިއުން މުހިއްމެވެ.\nމިސްކިތްތައް ލޯކަލް ކައުންސިލްތައް އެލްޖީއޭ ހެލްތު ޕްރޮޓެކްޝަން އެޖެންސީ ބަލިތައް\n47 ކޮމެންޓް, 89 ރިއެކްޝަންސް\nޢިސްލާމީ މަރުކަޒުގަ އޮތް ކާޕެޓާ މާލޭގެ މިސްކިތްތަކުގަ ކާޕެޓް ނެގުން ކޮންހެނއްބާ؟\nއެލްޖީއޭ އިން ކުރި ވަރަށް ރަނގަޅު މަސައްކަތެއް\nއެންމެ ރަނގަޅު އެއް ކަމަކީ ގިނަ ގިނަ އިން ވުލޫ ކުރުމެވެ. މޫނާއި އަތާއި ފަޔާ ކަންފަތާ ބޮލާ ދޮވެވޭނެ އެވެ.\nހެޔޮނުވާނެ މާލޭ މަގުތަކަށް ބަންގާޅީން ކުޅުތެޅުން ހުއްޓުވައި ދީބަލާށެވެ! އަދި ވެސް އެމީހުންނަށް ކަހެރު ވަކެކޭ ވެސް ހީނުވެއެވެ. މަގު ހިނގާފައި ދަމުން ޚާސް ކިޔާފަ ކަރުކެހި، ކުޅުތަޅާވަރުން މަގުމަތިން ހިނގޭވަރެއް ނޫނެވެ. މިހާރު ހައްލު ނުކުރެވި އޮތް އެންމެ ބޮޑު އެއް ނުރައްކަލަކީ އެއީއެވެ. ގޭންގުތަކުގެ އެހީއަށް އެދުން ނޫންގޮތެއް ނެތެވެ.\nދިވެހިން ކުޅު ނުތަޅާ؟\nއާދަމް ޝަރީފު މީ މިހާރުގެ އެޓޮލްސް މިނިސްޓަރުދޯ، ލާމަރުކަޒީ ވެފަ މިއޮތީ ވަރަށް ރަނގަޅަށް، ގާނޫނުގަ އޮންނަނީ މަރުކަޒީ އިދާރާތަކުން ކައުންސިލާ މުއާމަލާތްކުރަން، ދެން މިދޭތެރެއށް ކޮން އެލްޖީއޭ ވަންނަން ނުޖެހޭ، އެލްޖީއޭއަކީ މޮނިޓަރިނގ ބޮޑީއެއް، ނަމުން ލާމަރުކަޒީ، ކަމުން މަރުކަޒީ\nކޮމެންޓު ކުރުމުގެ ކުރިން އެހެން ގައުނުތަކިގައި ލާމަރުކަޒީ ނިޒާމް ގެންދާގޮތުގެ ދިރާސާއެއް ކޮއްލަންވީނުން؟\nލާމަރުކަޒީ ތިޔަ ބަލަނީ އެއްލޮލުން ދޯ ހަމަ އެ ޤާނޫނުންނޭ އެލްޖީއޭއަށް ކައުމްސިލްތަކުގެ ނެލެނިވެރިކަން ހަވާލުކޮށްފަވެސް އޮތީ.. ސަބަބަކީ ޤާނޫނު އަސާސީ ދަންނަނީ ޔުނިޓަރީ ދަޢުލަތެއް އެބަހީ މަރުކަޒީ ސަރުކާރުގެ ބާރު މުޅި ދަޢުލަތުގެ މައްޗަށް އޮންނާނެއޭ ލޯކަލް ކައުމްސިލްތަކަކީ ވެސް ސަރުކާރުގެ ފަށަލައެއް.. އެއީ ސަރުކާރުން ނެއްޓިފަ އޮންނަ ބަކި ދަޢުލަތެއް ނޫން..\nޥުލޫކުރާތަނާއި މިސްކިތު ފާހާނާތައްވެސް ބަންދުކުރަން ގޮވާލަން. ވުލޫކުރާތަނަކީ ގިނަ މިސްކިތްތަކުގައި ވަރަށް ކަމުނުދާގޮތަށް ޑިޒަިއންކުރެވި ކުޅާއި އަރިދަފުސް ފައިބުޑަަށް، ފައިބާގޮތަށް އަދި އެތަނުގައި ފެންގަނޑުބޮޑުވާގޮތަށް ފަރިމާކުރެވިފައިހުރި ތަންތަން. މިދުވަސްކޮޅު ވުލޫކުރާ ސަރަހައްދުތައް ބަންދުކުރުން ވަރަށްރަނގަޅު.\nޜަނގަޅު ވާހަކައެއް. މިދުވަސްކޮޅު ގެއިން ވުލޫކޮށް ލައިގެން މިސްކިތައް ދަންޏާ ދާންވީ.\nހޮޓާތަކުގެ ސާފުތާހިރުކަން ބަލާ ހޫނުފެނުން ތަށިދޮވުމާ އަންގި ބޭނުން ކުރުމާ ! ވޭޓަރުން ގައިކެހުމާ ކަންކަން ކުރާގޮތް ވެސް ހަރުދަނާ ކުރަން ވެއްޖެ ! އެހެން ނޫނީ ހޮޓާ ކެފޭ ރެސްޓޯ ރެންޓް ތައް ބަންދުކުރޭ !\nރައްރަށުގަ ދުވަހަކުވެސް ތީތި އެޅުން ރަގަޅެއްނޫން.. މިސްކިތް ވަށައިގެން އެ އެބުރޭ އޮލަ ހިރަފުސްް އޮބިގެން ދަނީ މިސްކިތު ކާޕެޓު ގަޑުތެރަށް.... ސަޖިދައިގަ އޮންނަން ޖެހެނީ ނޭވާނުލަ.. ދިވެހި ރާއްޖެއަކީ ކާޕެޓާ ގުޅޭ ގައުމެއްނޫން..\nތީ ކޮއްމެހެންވެސް ކުރަންޖެހިފަވާކަމެއް..!! ހުރިހާ މިސްކިއްތަކުން ކާޕެޓު ނަގަންވީ ވަކި މިދުވަސްވަރަކުނޫން، މިއުޅޭ ބިދޭސީން ނޭފަތް ފޮޅާފަ ކާޕެޓުގަ އަތް ފޮހުމަކީ އާންމުކަމެއް.. މިސްކިތަށްދާ ވަރަށް ގިނަމީހުންނަށް މިމަންޒަރު ފެންނާނެ.\nކުރިން ކިޔަމުން އައީ ތިމަންމެން ކަންމިކުރަނީ ޑަބްލިޔުއެޗްއޯ މިންގަނޑަށޯ. އެހެންކިޔާފަ 14 ދުވަސް ހަމަނުވަނީސް ބަލި މީހުން ފެނުނު ރިސޯޓު ތަށް ކޮރަންޓީން އިން ދޫކޮއްލާފަ މިހާރު މިކުރަނީ ކޮންކަމެއް.


PG Bisham vakikurumuge masahkaiy fashaifi\nޕީޖީ ބިޝާމު ވަކިކުރުމުގެ މަސައްކަތް ފަށައިފި\nޕްރޮސެކިއުޓާ ޖެނެރަލް އައިޝަތު ބިޝާމު މަގާމުން ވަކިކުރުމުގެ ޕްރޮސެސް ކުރިއަށް ގެންދަން ރައްޔިތުންގެ މަޖިލީހުގެ ޖުޑިޝަރީ ކޮމިޓީން ފާސްކޮށްފި އެވެ.\nޕީޖީ ބިޝާމު މަގާމުން ވަކިކުރުމުގެ މަސައްކަތް މީގެކުރިންވެސް މަޖިލީހުންކޮށްފައި ވެއެވެ. ނަމަވެސްފަހުން ވަނީ އެކަން ހުއްޓައިލާފައެވެ. އެކަމަށް ފާޑުވިދާޅުވެ މަހިބަދޫ ދާއިރާގެ މެންބަރު އަހުމަދު ތޯރިގު މަޖިލީހުގެ ޖަލްސާގައި ސަރުކާރަށް ވަރަށް ބޮޑަށް ފާޑުވިދާޅުވެފައި ވެއެވެ. އަދި އިދިކޮޅު ފަރާތްތަކުންވެސް ވަނީ ފާޑު ކިޔާފައެވެ. އިދިކޮޅު ފަރާތްތަކުން ބުނެފައިވަނީ ޕީޖީ ބިޝާމު ވަކިކުރަންމަސައްކަތް ފެށުމަށް ފަހުު އެކަން ހުއްޓައިލީ ބިޝާމު މެދުވެރިކޮށްގެން އިދިކޮޅު ސިޔާސީ މީހުންގެ މައްޗަށް ސިޔާސީ ދައުވާކުރަންކަމަށެވެ.\nމައްސަލަ ހުށަހަޅަމުން ޒަރީރު ވިދާޅުވީ، ވޭތުވެދިޔަ ދުވަސް ތަކުގައި ސިޔާސީ ދައުވާތައް ޕީޖީން ކުރުމާއި ބައެއް މައްސަލަތައް ލަސްވުމާއި އަވަސްވެގެން ގޮސްފައިވާކަން އޭނާ ފާހަގަ ކުރެވޭ ކަމަށެވެ. އެގޮތުން ރާއްޖޭގެ ޝަރުއީ ނިޒާމު ފެއިލް ވުމުގެ އެންމެ ބޮޑު ޒިންމާއެއް ނަގަން ޖެހޭ މީހަކީ ބިޝާމް ކަމަށް އޭނާ ވިދާޅުވިއެވެ.\nޒަރީރުގެ ހުށަހެޅުމަށް ތާއީދު ކުރައްވައި ވާހަކަދައްކަވަމުން މެންބަރު ސައުދު ވިދާޅުވީ ޝަރުއީ ދާއިރާ އިސްލާހުކުރުމުގެ މަރުހަލާގެ ތެރެއިން ޕީޖީ ބިޝާމް ވީހާވެސް އަވަހަކަށް ވަކިކުރެވިގެން ދިޔުމަކީ ވަރަށް ބޮޑަށް އެދޭ ކަމެއް ކަމަށެވެ.\nބިޝާމް ޕީޖީގެ މަގާމާ ހަވާލުވީ، ނޮވެމްބަރު 24، 2015 ގައެވެ.\nރިސޯޓްތަކުގައި ދިވެހިން ތިބެންޖެހޭ އަދަދު ގާނޫނަކުން އިތުރުކުރަނީ06 days ago\nރައީސް ނަޝީދު މަޖިލިސް ހިންގަވާ ގޮތާއި މެދު މެންބަރު ނާޒިމްގެ ކަންބޮޑުވުން! 14weeks ago\nދެ ފަނޑިޔާރުން ވަކިކުރަން ވޯޓަށް އެހުން ހޯމަ ދުވަހަށް07 months ago


ދުނިޔޭގެ ނޫސްވެރިކަމުގެ މިނިވަންކަމުގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު - The President's Office\nދުނިޔޭގެ ނޫސްވެރިކަމުގެ މިނިވަންކަމުގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު\n3 މޭ 2019، ރިފަރެންސް: -\nމިއަދު މުޅި ދުނިޔޭގައި ފާހަގަކުރާ، މި އަހަރުގެ ނޫސްވެރިކަމުގެ މިނިވަންކަމުގެ ދުވަހުގެ މުނާސަބަތުގައި، ރާއްޖޭގެ ޚަބަރު ފެތުރުމުގެ ދާއިރާގައި މަސައްކަތް ކުރައްވާ، ހުރިހާ ނޫސްވެރިންނަށާއި ނޫސްވެރިންގެ ޢާއިލާތަކަށް، އަދި ނޫސް އިދާރާތަކުގެ އެންމެހައި ވެރީންނަށާއި މުވައްޒަފުންނަށް، މަރުޙަބާ އާއި ތަހުނިޔާ ދަންނަވައި ހެޔޮއެދުންތައް އަރިސްކުރަމެވެ. އަދި ޚަބަރާއި މަޢުލޫމާތު ފެތުރުމުގައި، ރާއްޖޭގެ ނޫސްވެރިން ކުރައްވާ މިންނެތް މަސައްކަތުގެ އަގު ވަޒަންކޮށް، އައްސަރިބަހާއި ސާބަސް ރައްދުކުރަމެވެ.\nޒަމާނުއްސުރެ ރާއްޖޭގައި ދަމަހައްޓަމުން އައި ސަޤާފަތަކީ، ނޫސްވެރިކަމުގެ މިނިވަންކަމުގެ ލަގަން ސަރުކާރުގެ މުށުތެރޭގައި ބޭއްވުމެވެ. މި ސަރުކާރު ފެށުނުއިރުވެސް، ޚިޔާލު ފާޅުކުރުމާއި ނޫސްވެރިކަމުގެ މިނިވަންކަން އޮތީ، [އަބުރު ރައްކާތެރި ކުރުމާއި ޚިޔާލު ފާޅުކުރުމުގެ ޤާނޫނު]ގެ ވަކިތަކުން ހިފަހައްޓައި، ކަސްތޮޅު އަޅުވައިފައެވެ. ނަމަވެސް ފެންނަން އޮތް ޙަޤީޤަތަކީ، އެކަން އެގޮތަށް ކުރުމުން، ރާއްޖެއަށް ލިބުނު މޮޅެއް، އަދި ސަރުކާރަށް ލިބުނު ފައިދާއެއް ނެތް ކަމެވެ.\nސަރުކާރުގެ ކަންކަމަށް ފާޑުކިޔުމުގެ ދޮރު ބަންދުކުރުމުން، މުޅި ދައުލަތް ހިންގުމުގެ ނިޒާމު ބޮއްސުންލައި، ކޮރަޕްޝަނާއި ފަސާދަ ޢާންމުވިއެވެ. ދައުލަތުގެ މުދަލާއި ފައިސާއިން ވައްކަން ކުރުމާއި ޚިޔާނާތްތެރިވުން އިންތިހާއަށް އިތުރުވެގެންދިޔައެވެ. ނަތީޖާއަކަށްވީ، ވާރލްޑް ޕްރެސް ފްރީޑަމް އިންޑެކްސްގައި ރާއްޖެ އަހަރުން އަހަރަށް ދަށަށް ގޮސް، މިދިޔަ 2018 ވަނަ އަހަރު ނިމުނުއިރު، އެ އިންޑެކްސްގެ 120 ވަނައަށް ރާއްޖެ ވެއްޓުމެވެ.\nމި ސަރުކާރު އުފެދުމަށްފަހު، އަޅުގަނޑު އެންމެ ފުރަތަމަ ތަޞްދީޤުކުރި ބިލަކީ އަބުރުގެ ޤާނޫނު އުވައިލުމުގެ ބިލުކަން، ވަރަށް އުފަލާއެކު ފާހަގަކުރަމެވެ. އެ ޤާނޫނު އުވާލައި، ޚިޔާލު ފާޅުކުރުމާއި ނޫސްވެރިކަމުގެ ފުރިހަމަ މިނިވަންކަން، މި ސަރުކާރުން އަނބުރައި ހޯދައިދިނީ، މިނިވަން ނޫސްވެރިކަމުގެ ޒަރީޢާއިން، ދައުލަތުގެ ބާރުތައް ޒިންމާދާރު ކުރުވުމުގެ ބޭނުމުގައެވެ. ވައްކަމާއި ކޮރަޕްޝަނާއި ޚިޔާނާތާއި ފަސާދައިން، ދައުލަތުގެ މުއައްސަސާތައް ސަލާމަތްކުރުމުގެ މަޤްޞަދުގައެވެ.\nސަރުކާރުން މަސައްކަތްކުރަމުން މި އަންނަނީ، މިހާރަށްވުރެވެސް މިނިވަން ވެށްޓެއްގައި ނޫސްވެރިކަން ކުރެވޭނެ މަގު ފަހިކޮށްދިނުމަށެވެ. ހަމައެއާއެކު، ނޫސްވެރިންގެ ސަލާމަތާއި ރައްކާތެރިކަމަށްވެސް، ސަރުކާރުން މި އަންނަނީ ފިޔަވަޅުތައް އަޅަމުންނެވެ. މިނިވަން ނޫސްވެރިކަމަށް ޖާގަ ދިނުމުގެ ގޮތުން، ސަރުކާރުގެ އެންމެހައި ކަންކަން ހިނގަމުންދާނީ، ވީހާވެސް ދެފުށް ފެންނަ ގޮތަށެވެ. އަދި ސަރުކާރުގެ މަސައްކަތްތައް ހިނގަމުންދާގޮތް، ނޫސްވެރިންނަށް ފަސޭހައިން ބެލޭނެ އިންތިޒާމު ހަމަޖައްސައިދެވޭނެއެވެ.\nނޫސްވެރިކަމުގެ މިނިވަންކަމަށް މި ކުރާ މަސައްކަތުގެ އެންމެ މުހިންމު އެއްބަޔަކީ، ވީނުވީއެއް ނޭނގި ގެއްލުވައިލާފައިވާ، މިނިވަން ނޫހުގެ ނޫސްވެރިޔާ އަޙްމަދު ރިޟްވާނާއި، ވަރަށް އިހާނެތި ގޮތަކަށް މަރާލާފައިވާ، އިންޓަރނެޓް ބްލޮގަރ ޔާމީން ރަޝީދުގެ ޢާއިލާއަށް އިންޞާފު ހޯދައިދިނުމެވެ. އެކަމަށް މި ސަރުކާރުން ފަށާފައިވާ މަސައްކަތް ހުއްޓުމެއްނެތި، ކުރިއަށްދާނެއެވެ. އެ ދެ ޒުވާނުންގެ މަސައްކަތް ރަމްޒުކޮށްދެނީ، ޚިޔާލު ފާޅުކުރުމުގެ މިނިވަންކަމުގެ މުހިންމު ކަމެވެ.\nދައުލަތެއްގައި ރައްޔިތުން ތިބުމުގެ ބޭނުމަކީ، އެ ދައުލަތުގެ ކަންކަމާމެދު، ޚިޔާލު ފާޅުކޮށް، ބިނާކުރަނިވި ގޮތެއްގައި ފާޑުކިޔުމެވެ. ދައުލަތެއްގައި ވެރީންތަކެއް ތިބުމުގެ ބޭނުމަކީ، ރައްޔިތުންގެ ފާޑުކިޔުންތައް އަޑުއަހައި، ރައްޔިތުން އެދޭގޮތަށް ދައުލަތުގެ ކަންކަން އިޞްލާޙް ކުރުމެވެ. ޚިޔާލު ފާޅުކުރުމާއި މަޢުލޫމާތު ފެތުރުމަކީ ޙައްޤަކަށްވާ ފަދައިން، އެ ޙައްޤާ ގުޅިފައިވާ ޒިންމާތަކަކާއި މަސްއޫލިއްޔަތުތަކެއްވެސް ހުރިކަން ހަނދާން ކުރަންޖެހެއެވެ. އެއީ ބިނާކުރަނިވި ގޮތެއްގައި ފާޑުކިޔުމާއި، ތެދު މަޢުލޫމާތު ފެތުރުމެވެ. އެ ޒިންމާއަށް އިހުމާލުވެއްޖެނަމަ، މުޖްތަމަޢުގައި ފިތުނަ ފަސާދަ އުފެދި، ޑިމޮކްރެސީއަށް ހީނަރުކަން އާދެއެވެ.\nރާއްޖޭގައި މިނިވަން ނޫސްވެރިކަމެއް ޤާއިމުކުރުމަށް، މިދިޔަ ހަތަރު މަސްދުވަހުގެ ތެރޭގައި، ވަރަށް މުހިންމު މަސައްކަތްތަކެއް ކުރެވިއްޖެއެވެ. ވާރލްޑް ޕްރެސް ފްރީޑަމް އިންޑެކްސްގައި ރާއްޖެ މިހާރު ވަނީ، މިދިޔަ އަހަރާ އަޅައިބަލާއިރު، 22 ޕޮއިންޓުގެ ކުރިއެރުމަށް ހޯދައި، 120 ވަނައިން 98 ވަނައަށް ކުރިއަށް ޖެހިފައެވެ. ދިވެހި އެންމެހައި ނޫސްވެރިންނަށާއި، ލޮބުވެތި ރައްޔިތުންނަށް މިއަދުވެސް އަޅުގަނޑު ޔަޤީންކޮށް އަރުވާނީ، ފާޅުކުރާ ޚިޔާލެއްގެ ސަބަބުން، މި ސަރުކާރުން ނޫސްވެރިޔާ ހިފައި ހައްޔަރު ނުކުރާނެ ކަމެވެ. ނޫސްވެރިންގެ ކަރަށް ބާރުކުރުމަށް، ޤާނޫނުތައް ނުހަދާނެ ކަމެވެ.\nދިވެހި ނޫސްވެރިކަމަށް އަޅުގަނޑު އެދެނީ، ވަރަށް އުފާވެރި، ވަރަށް ފާގަތި ކުރިމަގަކަށެވެ. ޤައުމުގެ ކަންކަން ހަމަ މަގުން ކުރިއަށް ގެންދިޔުމުގައި، ދިވެހި ނޫސްވެރިން ކުރާ މަސައްކަތްތަކަށް، މަދަދާއި ހެޔޮ ތައުފީޤު ދެއްވުން އެދި، މާތް ﷲގެ ޙަޟްރަތުގައި ދުޢާ ދަންނަވަމެވެ.


India inthihaabu ge thinvana fiyavahi fashaifi\nއިންޑިއާ އިންތިހާބުގެ ތިންވަނަ ފޭސް ފަށައިފި\nއިންޑިއާ ރައްޔިތެއްގެ އިނގިލީގައި ވޯޓުލީ ކަމުގެ ފާހަގަ ޖަހަނީ\nއިންޑިއާ އިންތިހާބުގެ ތިން ވަނަ ފިޔަވަހީގެ ވޯޓުލުން މިއަދު އެ ގައުމުގައި ފަށައިފި އެވެ. ވޯޓު ލުމުގެ ރަސްމީ ވަގުތު ޖެހުމުގެ މާ ކުރިން ވޯޓު ފޮށިތައް ކައިރީ ސަފުތައް ވަނީ ހަދަން ފަށާފަ އެވެ.\nއިންޑިއާގެ ބޮޑު އިލެކްޝަންގެ މި ފޭސްގައި ދެ ޔޫނިއަން އަދި 13 ސްޓޭޓޭއްގައި ޕާލަމަންޓްގެ 117 ގޮނޑިއަކަށް ވޯޓުލާއިރު، އިންޑިއާ ޕާލަމަންޓުގެ ތިރިގޭގައި ހިމެނޭ 545 ގޮނޑީގެ ތެރެއިން ދެބައިކުޅަ އެއްބަޔަށް ވޯޓުލާ ނިމިއްޖެ އެވެ.\nވޯޓުގެ މި ފިޔަވަހީގައި ގުޖަރާތުން 26 ގޮނޑިއަކަށް މެންބަރުން ހޮވުމަށް ވޯޓުލާއިރު ދެން އެންމެ ގިނަ ގޮނޑިއަށް ވޯޓުލަނީ 20 ގޮނޑިއާއެކު ކެރަލާ ގައެވެ. މަހަރާޝްތުރާ އަދި ކަރްނަޓަކާއިން ކޮންމެ ސަރަހައްދެއްގައި 14 ގޮނޑިއަށް ވާދަ ކުރާނެ އެވެ. އުއްތަރް ޕްރަދޭޝްގައި 10 ގޮނޑި އަދި ޗައްތިސްގަރްގެ ހަތް ގޮނޑި ހިމެނެ އެވެ.\nބިހާރް އަދި ހުޅަނގު ބެންގާލްގެ ކޮންމެ ސަރަހައްދަކުން ފަސް ގޮނޑި، އައްސާމް އިން ހަތަރު ގޮނޑި، ގޯއާއިން ދެ ގޮނޑީގެ އިތުރުން ޖަންމު އަދި ކަޝްމީރު، ދަދުރާ އަަދި ނަގަރް ހަވޭލީ، ދަމަން އަދި ތުރިޕޫރާ ގެ ކޮންމެ ސަރަހައްދަކުން ގޮނޑިއެއް ހިމެނެ އެވެ.\nމީގެ ތެރެއިން މިހާތަނަށް އެންމެ މަދު އަދަދަކަށް ވޯޓުލާފައި ވަނީ ކަޝްމީރުގަ އެވެ.\nބޮޑުވަޒީރު ނަރެންދުރަ މޯދީގެ ބީޖޭޕީއަށް ނިސްބަތްވާ އުއްތަރު ޕްރަދޭޝްގެ ޗީފް މިނިސްޓަރު މުސްލިމުންނާއި ދެކޮޅުވެރި ޝުއޫރު ފާޅުކުރުމާއި ގުޅިގެން އެ ބޭފުޅާއަށް ވޯޓު ތެރޭގައި ތިން ދުވަސް ވަންދެން އެއްވެސް ބާވަތެއް ކެމްޕެއިނެއް ކުރުން ވަނީ މަނާކޮށްފަ އެވެ.\nއިންތިހާބުގެ ތެރޭގައި ބޮޑުވަޒީރު މޯދީ ޕާކިސްތާނުގެ ބިރު އެ ގައުމަށް ބޮޑުވަމުން ދާކަމަށް ވިދާޅުވެ ކެމްޕެއިން ކުރެއްވުމުގައި ގެންގުޅުއްވާ ސިޔާސަތާމެދު އިދިކޮޅު ގިނަ ފަރާތްތަކުން ދަނީ ފާޑު ވިދާޅުވަމުން ނެވެ.


Russia ah dheyn ulhunu Terrorist hamalaa eh America in huttuvaifi\nއެމެރިކާގެ ރައީސް ޑޮނަލްޑް ޓްރަމްޕާއި ރަޝިއާގެ ރައީސް ލަޑިމިއާ ޕުޓިން\nރަޝިއާގެ އާ އަހަރާ ދިމާކޮށް އެސްޓީ ޕީޓަސްބާގްގައި ދޭ އުޅުނު ޓެރަރިސްޓް ހަމަލާއެއްގެ މައުލޫމާތު އެމެރިކާގެ އަސްކަރިއްޔާއިން ފޯރުކޮށްދިނުމުން ރަޝިއާއިން އެމެރިކާއަށް ޝުކުރު އަދާކޮށްފި އެވެ. އެމެރިކާގެ މައުލޫމާތު އަލީގައި ރަޝިއާއިން މިހާރު ވަނީ ހަމަލާދޭން އުޅުނު މީހުން ހައްޔަރުކޮށްފަ އެވެ.\nހަމަލާ ދޭން އުޅުނު ކަމުގެ މައުލޫމާތު ރަޝިއާ ސަރުކާރަށް ހިއްސާކޮށްފައި ވަނީ އެމެރިކާގެ އަސްކަރިއްޔާއިންނެވެ. މިއީ އެމެރިކާގެ ރައީސް ޑޮނަލްޑް ޓްރަމްޕުގެ ވެރިކަމުގައި ރަޝިއާއާއެކު މިފަދަ މައުލޫމާތެއް ހިއްސާކުރި ފުރަތަމަ ފަހަރެވެ. އެމެރިކާ އާއި ރަޝިއާގެ ގުޅުން ވަނީ ވަރަށް ބޮޑަށް ހީނަރުވެފަ އެވެ. އެންމެ ބޮޑަށް ހީނަރުވެފައިވަނީ ރަޝިއާއެކު އޮތް ސިޔާސީ ގުޅުމާއި އަސްކަރީ ގުޅުމެވެ. ސިޔާސީ ގުޅުން ގޯސްވުމުގެ ސަބަބުން ރަޝިއާއިން އެގައުމުގައި ހުންނަ އެމެރިކާގެ ސަފީރު ވެސް އަނބުރާ ގައުމަށް ފޮނުވާފަ އެވެ. އަދި އެމެރިކާއިން ވަނީ ރަޝިއާގެ ސަފީރު ވެސް އަނބުރާ ގައުމަށް ފޮނުވާފަ އެވެ.\nރަޝިއާއެކު އޮތް އަސްކަރީ ގުޅުން ގޯސްވުމުގެ ސަބަބުން އެމެރިކާއިން ވަނީ ސީރިއާގައި ހުރި ރަޝިއާގެ އަސްކަރީ ބޭސްތަކަށް ހަމަލާދޭނެ ކަމަށް ބުނެފަ އެވެ. މިއާއެކު ރަޝިއާއިން ވަނީ އެމެރިކާ ސިފައިންގެ ވެހިކަލްތަކަށް ގެއްލުންދީފަ އެވެ. ރަޝިއާއެކު އޮތް ގުޅުން ހީނަރުވާން ފެށީ، 2016 ވަނަ އަހަރު ޓްރަމްޕު ވެރިކަމަށް ވަޑައިގަތީ ރަޝިއާގެ އެހީގައި ކަމަށް ރަޝިއާގެ ޑާޓާ އެނަލައިޒިސް ކުންފުންޏަކުން ބުނުމާ ގުޅިގެންނެވެ.\nރަޝިއާގައި އާހަރާ ދިމާކޮށް ހަމަލާދޭން ރާވާފައިވަނީ އެސްޓީ ޕީޓަސްބާގާގަ އެވެ. ޕީޓަސްބާގާގައި ފާހަގަކުރާ އާހަރުގެ ޝޯތަކުގައި ރަޝިއާގައި މަސައްކަތް ކުރައްވާ ބޭރު ގައުމުތަކުގެ ސަފީރުންނާއި، ރަޝިއާ ސަރުކާރުގެ މިނިސްޓަރުންގެ އިތުރުން ބައެއް މަޝްހޫރު ލަވަކިޔުންތެރިން ބައިވެރިވާ ގޮތަށް ވަނީ ހަމަޖެހިފަ އެވެ.\nގުޅުންތަށް ގޯސްވެފައި ވަނިކޮށް ވެސް އެމެރިކާއިން ޓެރަރިސްޓު ހަމަލާގެ މައުލޫމާތު ހިއްސާކުރުމުން ރަޝިއާގެ ރައީސް ލަޑިމިއާ ޕުޓިން ވަނީ ޓްރަމްޕަށް ޝުކުރު އަދާކޮށްފަ އެވެ. އަދި އަލުން ގުޅުންތަށް ރަނގަޅުވާނެ ކަމަށް ވެސް އުއްމީދު ކުރައްވާކަމަށް ވިދާޅުވި އެވެ.


MDN ah fiyavalhuelhun lasvaathee Umar Zahir Qaumee dhuvahge jalsaa boycott kurahvaifi - vNews.mv\nނިޝާން ޣާޒީގެ އިއްޒަތުގެ ވެރިޔާ އުމަރު ޒާހިރު ގައުމީ ޖަލްސާ ބޮއިކޮޓް ކުރައްވައިފި\nއާމިނަތު އަމީނާ (އަނާ) 29 October 2019, 10:37\nއިސްލާމް ދީނާއި ކީރިތި ރަސޫލާ އަށް ފުރައްސާރަކޮށް މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓާއި ގުޅިގެން ފިޔަވަޅު އެޅުމުގައި ސަރުކާރު ފެއިލްވެފައިވާ ކަމަށް ވިދާޅުވެ ނިޝާން ޣާޒީގެ އިއްޒަތުގެ ވެރިޔާ އުމަރު ޒާހިރު، ގައުމީ ދުވަހުގެ ޖަލްސާ ބޮއިކޮޓް ކުރައްވައިފިއެވެ.\nބައެއް މީޑިއާތަކުގައި ނިޝާން ޣާޒީގެ އިއްޒަތުގެ ވެރިޔާ އުމަރު ޒާހިރާ ހަވާލާދެއްވައި ބުނެފައި ވަނީ، ރޭ ދަރުބާރުގޭގައި ބޭއްވި ޖަލްސާއަށް އެމަނިކުފާނަށް ދައުވަތު ލިބިވަޑައިގަތް ކަމަށެވެ.\nނަމަވެސް އެ ޖަލްސާ އަށް ވަޑައިނުގެންނެވީ އިސްލާމް ދީނާއި ކީރިތި ރަސޫލާ އަށް ފުރައްސާރަކޮށް އެމްޑީއެން ޖަމިއްޔާއިން ނެރުނު ރިޕޯޓްގެ މައްސަލައިގައި މި ސަރުކާރުން އަމަލުކުރަމުންދާ ގޮތައި މެދު ހިތްޕުޅުހަމަޖެހިވަޑައި ނުގަންނަވާތީ ކަމަށްވެސް އެމަނިކުފާނު ވަނީ ވިދާޅުވެފައެވެ.\nއެމްޑީއެންގެ މައްސަލައިގައި ދައުލަތުގެ އިއްޒަތްތެރި އަކު އަދި ކުރީގެ މިނިސްޓަރ އުމަރު ޒާހިރު ދިވެހިރާއްޖޭގެ ޤައުމީ ދުވަހުގެ ޖަލްސާ ބޮއިކޮޓް ކުރެއްވި ކަމަކީ، އެ ރިޕޯޓްގައި ހުރި ކަންކަމަކީ ދިވެހިން ބަލައިގަންނާނެ ކަންކަން ނޫންކަން ބައެއް މީހުން ވަނީ ބުނެފައެވެ.\nއެމްޑީއެން ރިޕޯޓާއި ގުޅިގެން ޤައުމީ ދުވަހުގެ ޖަލްސާ އުމަރު ޒާހިރު ބޮއިކޮޓް ކުރެއްވި އިރު، އެ ރިޕޯޓާއި ގުޅިގެން އަޅަންޖެހޭ ފިޔަވަޅު އަޅުއްވާނެ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ. އަދި އެ މައްސަލަ ހޯމް މިނިސްޓްރީން ހުށަހަޅައިގެން ފުލުހުން ބަލަމުންދާއިރު، އެ ޖަމިއްޔާގެ ދެ މެންބަރުން ކަމަށްވާ ޝަހިންދާ އިސްމާއިލް އާއި އަޒުރާ ނަސީމް އަށް ވަނީ ތަހުގީގަށް ސުވާލުކުރުމަށް ފުލުހުންގެ އިދާރާއަށް ހާޒިރިވުމަށް ޗިޓް ފޮނުވާފައެެވެ.\nއެމްޑީއެން އިން ނެރުނު އެ ރިޕޯޓް ކުއްވެރިކޮށް 100 އަށް ވުރެ ގިނަ ކައުންސިލުން ބަޔާން ނެރެފައިވާއިރު، ރާއްޖޭގެ ދީނީ ޢިލްމުވެރިންވެސް ދަނީ އެ މައްސަލައިގައި އަވަސް ފިޔަވަޅުތަކެއް އެޅުމަށް ސަރުކާރަށް ގޮވާލަމުންނެވެ.\nއެމްޑީއެން ރައީސް އިބްރާހިމް މުހައްމަދު ސޯލިހު ދީން


ރައީސުލްޖުމްހޫރިއްޔާ، ވަންދޫ ގެ ބައެއް އާސާރީތަންތަނަށް ޒިޔާރަތްކުރައްވައި އެ ތަންތަން ބައްލަވައިލައްވައިފި - The President's Office\nރައީސުލްޖުމްހޫރިއްޔާ، ވަންދޫ ގެ ބައެއް އާސާރީތަންތަނަށް ޒިޔާރަތްކުރައްވައި އެ ތަންތަން ބައްލަވައިލައްވައިފި\n19 އޮގަސްޓް 2021، ރިފަރެންސް: 2021-298\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވަންދޫއަށް މިއަދުގެ ކުރެއްވި ޒިޔާރަތުގައި އެރަށުގައި ހުރި ބައެއް އާސާރީތަންތަނާއި އެ ތަންތަނުގެ ޙާލަތު ބައްލަވާލައްވައިފިއެވެ.\nރައީސުލްޖުމްހޫރިއްޔާ މިއަދު ޒިޔާރަތްކުރެއްވި ތަންތަނުގެ ތެރޭގައި ވަންދޫގެ ލޯ ޒިޔާރަތް މިސްކިތާއި ވަންދޫ ކުރީގެ ހުކުރު މިސްކިތާއި ވަންދޫގައި ހުންނަ އިހުގެ ޒިޔާރަތެއް ކަމުގައިވާ ވަންދޫ ލޯ ޒިޔާރަތް ހިމެނެއެވެ.\nރައީސުލްޖުމްހޫރިއްޔާގެ މި ޒިޔާރަތުގައި އެމަނިކުފާނު ވަނީ ރަށްރަށުގައި ހުންނަ މިފަދަ ތާރީޚީ ތަންތަނާއި ސަރަޙައްދުތައް ފަތުރުވެރިން ޒިޔަރާތްކުރާ ސަރަޙައްދުތަކެއްގެ ގޮތުގައި ތަރައްޤީކުރުމުގެ މުހިންމުކަން ފާހަގަކުރައްވައިފައެވެ. އަދި ހަމަ އެހެންމެ އެމަނިކުފާނު ވަނީ ރާއްޖޭގެ ޤައުމިއްޔަތާއި ގުޅޭ ތަރިކަތައް ރައްކާތެރިކޮށް ދެމެހެއްޓުމުގެ މުހިންމުކަންވެސް ފާހަގަކުރައްވާފައެވެ.\nވަންދޫގައި ހުންނަ ވަންދޫ ލޯ ޒިޔާރަތަކީ ވަރަށް ޤަދީމީ ޒިޔާރަތެކެވެ. މި ޒިޔާރަތުގައި ފަސްދާނުލެވިފައި ވަނީ ހޯޑެއްދޫ ބޮޑު އެދުރުގޭ ހާޖީ އިސްމާޢީލް، ދޮރުވަންނާ ކަލޭފާނާއި އޭނާގެ އަނބިކަނބަލުންނާއި އެ ދެ ކަނބަލުންގެ ދެ ބޭފުޅުންކަމަށް ރާއްޖޭގެ ތާރީޚް ދިރާސާކުރާ ފަރާތްތަކުން ފާހަގަކުރައްވައެވެ. މި ޒިޔާރަތާ ގުޅިފައި ހުންނަ ޒިޔާރަތް މިސްކިތަކީ ހިރިގަލު ވަޑާމުގެ މަސައްކަތްތެރިކަން ފެންނަ އާސާރީ މިސްކިތެކެވެ. މި މިސްކިތް ބިނާކުރެވުނު ކަމަށް ބެލެވެނީ 1700ގެ އަހަރުތަކުގެ ތެރޭގައެވެ.\nވަންދޫގައި ހުންނަ އިހުގެ އަނެއް މިސްކިތަކީ ވަންދޫގެ ކުރީގެ ހުކުރު މިސްކިތެވެ. މި މިސްކިތް އިމާރާތްކުރި ތާރީޚެއްކަމަށް މިސްކިތުގައި ވަނީ ހިޖުރީ ގޮތުން 1297 ވަނަ އަހަރު ކަމަށެވެ. އެހެންކަމުން މިއީ 146 އަހަރު ވީ ދުވަސްވީ މިސްކިތެކެވެ. މި މިސްކިތަކީ ވެސް ތަނބުތަކުގައި ލިޔެލާޖެހުންފަދަ ދިވެހިންގެ މަސައްކަތްތެރިކަން ވަރަށްބޮޑަށް ފެންނަ ތާރީޚީ މިސްކިތެކެވެ.


Furaveri resort gai India kaiveneege bodu haflaa eh\nފުރަވެރި ރިސޯޓުގައި އިންޑިއާ ކައިވެނީގެ ބޮޑު ހަފްލާއެއް\nފުރަވެރި ރިސޯޓުގައި ބޭއްވި ގްރޭންޑް އިންޑިއަން ވެޑިން- ފޮޓޯ: ޓީޓީއެމް\nފުރަވެރި ރިސޯޓުގައި ފުރަތަމަ ފަހަރަށް އިންޑިއާ ކައިވެނީގެ ބޮޑު ހަފުލާއެއް ބާއްވައިފި އެވެ.\nޓޫރިޒަމް ހަބަރުތައް ގެނެސްދޭ ޓީޓީއެމްގައިވާ ގޮތުން ފުރަވެރި ރިސޯޓުގައި ބޭއްވި "ގްރޭންޑް އިންޑިއަން ވެޑިން" އަކީ މިގޮތަށް ރާއްޖޭގައި ބޭއްވި އިންޑިއާގެ ރަމްޒީ ކައިވެނީގެ މި ފަދަ އެންމެ ބޮޑު ހަފުލާ އެވެ. މި ހަފުލާގައި ބައިވެރިވުމަށްޓަކައި ދުނިޔޭގެ އެކި ކަންކޮޅު ތަކުން 300 އެއްހާ މީހުން ވަނީ ރާއްޖެ އައިސްފަ އެވެ.\nމި ހަފުލާއަށް ފުރަވެރި ރިސޯޓަށް އައި މި މީހުންނަށް ވަނީ އިންޑިއާގެ ސަގާފީ ކުލަތަކާއި އެ ގައުމުގެ ސަގާފީ ކައިވެނިތައް އޮންނަ ގޮތަށް ހަފުލާއެއް އިންތިޒާމުކޮށްދީފަ އެވެ. ކައިވެނީގެ ހަފުލާގައި ބައިވެރިވުމަށްޓަކައި އިންޑިއާގެ އެކި ސިޓީތަކާއި ޔޫރަޕު އަދި އެމެރިކާގެ އެކި ހިސާބު ތަކުން ވެސް ރިސޯޓަށް މީހުން އައިސްފައިވެ އެވެ.\nތިން ދުވަހަށް ކުރިއަށް ގެންދިޔަ ހަފުލާގައި އިންޑިއާގެ ކައިވެނީގެ ހަފުލާތަކުގައި އޮންނަ ގޮތަށް ސަގާފީ އެކި ކުޅިވަރުތައް ބާއްވާފައިވެ އެވެ. މި ހަރަކާތް ކުރިއަށް ގެންދިޔައީ މުޅިރަށް އެއްކޮށް މި ކަމަށް ހާއްސަކޮށްގެންނެވެ. އަދި މިއީ މިގޮތަށް ރާއްޖޭގައިވެސް ބޭއްވި އެންމެ ބޮޑު އެއް ހަފުލާއެވެ.\nއިންޑިއާއަކީ ރާއްޖެ އަށް އެންމެ ގިނައިން ޓޫރިސްޓުން އަންނަ ފަސް ގައުމުގެ ތެރޭގައި ހިމެނޭ ގައުމެކެވެ. މި އަހަރު އެ ގައުމުން އައި ޓޫރިސްޓުންގެ އަދަދު ބޮޑުތަން އިތުރުވެގެން ގޮސްފައިވާއިރު، މި އަހަރުގެ މިހާތަނަށް އިންޑިއާ އިން 82,140 އައިސްފައިވެ އެވެ.\nއެމިރަލްޑް މޯލްޑިވްސް އޯގަސްޓްގައި ހުޅުވާލަނީ\nރާއްޖެ އަންނަން ގިނަ ބަޔަކު ބުކިން ހައްދައިފި


vnews - Visa nethi Lanka ga dhivehinthakeh: Filaigen ulhey kuvverinves gina\nވިސާ ނެތި ލަންކާގައި ދިވެހިންތަކެއް: ފިލައިގެން އުޅޭ ކުށްވެރިންވެސް ގިނަ\nފޮރިން މިނިސްޓަރ އަބްދުﷲ ޝާހިދު-----\nސްރީލަންކާގައި ވިސާ ނެތި ގިނަ ދިވެހިންތަކެއް ދިރިއުޅެމުންދާއިރު އޭގެ ތެރޭގައި ފިލައިގެން ގޮސް ތިބި ގިނަ ކުށްވެރިންތަކެއްވެސް ހިމެނޭ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nމިނިސްޓަރު ޝާހިދު ވިދާޅުވީ ސްރީލަންކާގައި ދާދިފަހުން ދިން ޓެރަރިޒަމްގެ ހަމަލާތަކާ ގުޅިގެން އެގައުމުގައި ދިރިއުޅޭ އެހެން ގައުމުތަކުގެ މީހުންވެސް ފުލުސް އޮފީސްތަކަށް ގެންގޮސް ރަޖިސްޓަރީ ކުރަމުން އަންނަ ކަމަށެވެ. އަދި ވިސާގެ މުއްދަތު ހަމަވުމަށްފަހު ވިސާ އައުނުކޮށް އެގައުމުގައި ދިރިއުޅެމުން އަންނަ ދިވެހިން ހާމަވެގެންދަނީ މި މަރުހަލާގެ ތެރެއިން ކަމަށް ފޮރިން މިނިސްޓަރު ވިދާޅުވިއެވެ.\nމިނިސްޓަރު ޝާހިދު ވިދާޅުވީ ލަންކާއަށް ދިން ބޮމުގެ ހަމަލާތަކުގެ ސަބަބުން އެގައުމުގައި ފެތުރިގެންދިޔަ ނާމާންކަމާއިއެކު ގައުމުގެ ސަލާމަތީ ކަންކަން ވަރުގަދަކުރުމުން އެގައުމުގައި ވިސާގެ މުއްދަތު ހަމަވެފައި ތިބި ދިވެހިންގެ ތެރެއިން ގިނަ ބަޔަކު ލަންކާގައި ހުންނަ ދިވެހި ހައިކޮމިޝަނަށް ގުޅައި އެމީހުންގެ މައުލޫމާތުތައް ހިއްސާކުރަމުން އަންނަ ކަމަށެވެ.\nވިސާ ނެތި ލަންކާގައި ދިރިއުޅޭ ދިވެހިންގެ ތެރޭގައި ތައުލީމް ހާސިލްކުރުމަށް ގޮސް ތިބި ދިވެހިންނާއި ބޭސްފަރުވާގެ ބޭނުމަށް ގޮސް ތިބި ދިވެހިންގެ އިތުރަށް ބޭސްފަރުވާއަށް ދިޔުމަށްފަހު ފިލައިގެން އުޅޭ ކުށްވެރިންވެސް ހިމެނޭކަން މިނިސްޓަރު ވަނީ ފާހަގަކުރައްވާފައެވެ. އަދި މީގެ އިތުރަށް ޕާސްޕޯޓުގެ މުއްދަތު ހަމަވެ ގިނަ އަހަރުތަކެއް ފާއިތުވެފައިވާ ދިވެހިންވެސް ލަންކާގައި ދިރިއުޅެމުންދާ ކަމަށް މިނިސްޓަރު ވަނީ ވިދާޅުވެފައެވެ.\nމިނިސްޓަރު ވިދާޅުވީ ލަންކާގައި ތައުލީމް ހާސިލްކުރަމުން އަންނަ ދަރިވަރުންގެ ތެރެއިން ވިސާ ހަމަވެފައިވާ ދަރިވަރުންނަށް އެނބުރި ރާއްޖެ ނައިސް ވިސާ ހަމަޖެހޭނެ އިންތިޒާމުތަކެއް ހަމަޖެއްސުމާ ގުޅޭ ގޮތުން ލަންކާ ސަރުކާރާ މަޝްވަރާކުރައްވަމުން ގެންދަވާ ކަަމަށެވެ. އެގޮތުން ދަރިވަރުން ޖޫރިމަނާއެއް ދެއްކުމަށްފަހު އެގައުމުގައި ތިބެ ވިސާ ހަމަޖެއްސޭނެ ގޮތެއް ހަމަޖައްސައިދިނުމަށް އެދިވަޑައިގެންފައިވާނެ ކަމަށް މިނިސްޓަރު ވިދާޅުވިއެވެ.\nސްރީލަންކާއަށް ދިން ބޮމުގެ ހަމަލާތަކާ ގުޅިގެން އެ ގައުމުގެ ވިސާގެ އުސޫލަށް ވަނީ ހަރުކަށި ބަދަލުތަކެއް ގެނެސްފައެވެ.


Lelido: heyo ageh vas meeru quality bodyspray eh\nލެލީޑޯ: ހެޔޮ އަގެއް، ވަސް މީރު ކޮލިޓީ ބޮޑީ ސްޕްރޭއެއް\nލެލީޑޯ ބްރޭންޑް ރާއްޖެ އެތެރެކޮށް ވިއްކާ ނިއު އެޑިޝަން ފިހާރަ. -- އަހްމަދު ޝުރާއު | އަވަސް\nމީރުވަސް ދުވާ އަދި ގިނަ ވަގުތު ވަސް ހުންނަ ބޮޑީ ސްޕްރޭ ނުލިބޭ ވާހަކަ އަކީ އާންމު ވާހަކަ އެެވެ. އާންމުކޮށް ބޭނުންކުރާ ބޮޑީ ސްޕްރޭއިން ގިނަ ވަގުތު ވަސް ނުހިފައްޓައިދޭތީ ގިނަގިނައިން ބޮޑީ ސްޕްރޭ ބޭނުންކުރަން ޖެހޭ ވާހަކަ އެވެ. ބޮޑީ ސްޕްރޭއަށް ކުރަން ޖެހޭ ހަރަދު ބޮޑުވާ ވާހަކަ އެވެ.\nއެ މީހުންނަށް ބައެއް މީހުން ދޭ ރައްދަކީ ސެންޓު ބޭނުންކުރަންވީ ނޫން ހެއްޔެވެ؟ އެހެން ނަމަވެސް އެންމެންނަކީ ސެންޓު ބޭނުންކުރެވޭ މީހުންނެއް ނޫނެވެ. ފަހަރުގައި އަގު ތަންކޮޅެއް ބޮޑީ ކަންނޭނގެ އެވެ. އެ މީހުންނަށް ހާއްސަކޮށް ބްރޭންޑެޑް ބޮޑީ ސްޕްރޭ ވިއްކާ ބަޔަކީ "ނިއު އެޑިޝަން" ފިހާރަ އެވެ.\nގަލޮޅު ސަހަރާ ކައިރީގައި ހުންނަ އެ ފިހާރައިން މަޝްހޫރު ލެލީޑޯ ބްރޭންޑްގެ ސެންޓާ ބޮޑީ ސްޕްރޭ ހުންނާނެ އެވެ. އެ ފިހާރައިގެ ފައުންޑާ އަބްދުﷲ ރަޝީދު ވިދާޅުވީ ސެންޓާއި ބޮޑީ ސްޕްރޭގެ ވަހުގަ އެއްވެސް ތަފާތެއް ނުހުންނާނެ ކަމަށެވެ. ލެލީޑޯ ބްރޭންޑަކީ ފްރާންސްގެ ބްރޭންޑެކެވެ.\nލެލީޑޯ ބްރޭންޑްގެ ބޮޑީ ސްޕްރޭ. -- އަހްމަދު ޝުރާއު | އަަވަސް\nއެ ފިހާރައިން ލެލީޑޯ ބްރޭންޑްގެ އަންހެން އަދި ފިރިހެން ސެންޓާއި ބޮޑީ ސްޕްރޭ ލިބެން ހުންނާނެ އެވެ. ލެލީޑޯ އަކީ ތަފާތު މީރުވަހެއް ހުންނަ އަދި ގިނަ ވަގުތު ވަސް ހުންނަ ބްރޭންޑެކެވެ. ބޮޑީ ސްޕްރޭއިންވެސް ގިނަ ވަގުތު ވަސް ހިފަހައްޓައިދޭނެ އެވެ.\n"ލެލީޑޯގެ އެންމެ ހާއްސަ ސިފަޔަކީ އެއީ، ބްރޭންޑެޑް ވެފަ ތަފާތު މީރު ވަސް ގިނަ ވަގުތު ހުންނާތީ، މީގެ ވެރައިޓީސް އުޅޭނެ، ހުރިހާ ވެރައިޓީސް އެއްގައިވެސް އޮރިޖިނަލް ސެންޓުގައި ހުންނަ ވަސް ހުންނާނީ." ރަޝީދު ވިދާޅުވި އެވެ.\nނިއު އެޑިޝަން ފިހާރައިން ބައިނަލް އަގްވާމީ އެ ބްރޭންޑް ރާއްޖެ އެތެރެކޮށް ވިއްކާތާ މިހާރު ވަރަށް ދުވަސްވެއްޖެ އެވެ. ލެލީޑޯ ބްރޭންޑް ރާއްޖެ އެތެރެކޮށް ހޯލްސޭލް ކުރަނީ ނިއު އެޑިޝަން އިންނެވެ. މާލޭގެ އެހެން ފިހާރަތައް އަދި އަތޮޅު ތެރެއިންވެސް މިހާރު ލެލީޑޯ ބްރޭންޑްގެ ސެންޓާ ބޮޑީ ސްޕްރޭ ލިބެން ހުންނާނެ އެވެ. އެގޮތުން އައްޑޫ، ރ، އއ، އދ އަދި މ އޮތޮޅުގެ ބައެއް ފިހާރަތަކުން މިހާރުވެސް ލިބެން ހުންނާނެއެވެ. މީގެ އިތުރުން ރާއްޖޭގެ ހުރިހާ ހިސާބަކުން ލެލީޑޯ ބްރޭންޑް ލިބޭނެ އިންތިޒާމް ހަމަޖެއްސުމަކީ ނިއު އެޑިޝަންގެ އަމާޒެވެ. އެގޮތުން އެ ފިހާރައިން ވަނީ އަތޮޅުތަކާއި މާލޭގެ ފިހާރަތަކަށް ހޯލްސޭލްކޮށް ނަގާ ފަރާތްތަކަށް ހާއްސަ އަގެއްގައި ލިބޭނެ އެވެ. ހޯލްސޭލްކޮށް ނަގަން ބޭނުންވާ ފަރާތްތަކުން 7483120 އަށް ގުޅާލުމުން ހަމަޖެހޭނެ އެވެ.\nނިއު އެޑިޝަން އިން އޮލިމްޕިއާ، ގުޑް ގާލް ފަދަ މަޝްހޫރު ބްރޭންޑްުތަކުގެ އޮރިޖިނަލް ސެންޓުތައް ލިބެން ހުންނާނެ އެވެ. އެ ފިހާރައަކީ ހަމައެކަނި ސެންޓާ ބޮޑީ ސްޕްރޭއަށް ހާއްސަ ފިހާރައެއް ނޫނެވެ. މޭކަޕްގެ ސާމާނާއި، ފައިވާން އަދި ދަބަސް ފަދަ ހުރިހާ އެއްޗެއް އެ ފިހާރައިން ލިބެން އެބަހުއްޓެވެ. އެ ފިހާރައިން ވިއްކާ މޭކަޕަކީވެސް ބްރޭންޑެޑް އަދި ދިވެހިންގެ މެދުގައިވެސް މަގުބޫލު ބްރޭންޑްތަކެެވެ.\nބޯހިމެނުމަށް މީހުން ނުލިބުމު މައްސަލަ


ރައީސުލްޖުމްހޫރިއްޔާ، ސްޕެޝަލް އެންވޯއީ ފޮރ ކްލައިމެޓް ޗޭންޖް" ގެ މަޤާމަށް ޞަބްރާ އިބްރާހީމް ނޫރައްދީން، ޢައްޔަންކުރައްވައިފި - The President's Office\n16 ޖޫން 2021، ރިފަރެންސް: 2021-182\nޤާނޫނު ނަންބަރު 2021/9 (ކްލައިމެޓް އިމަރޖަންސީ ޤާނޫނު) ގެ 11 ވަނަ މާއްދާގެ (ހ) ގެ ދަށުން، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، "ސްޕެޝަލް އެންވޯއީ ފޮރ ކްލައިމެޓް ޗޭންޖް" ގެ މަޤާމަށް މއ.މާންދޫގެ ޞަބްރާ އިބްރާހީމް ނޫރައްދީން، މިއަދު ޢައްޔަނުކުރައްވައިފިއެވެ.\nޞަބްރާ އިބްރާހީމް ނޫރައްދީން، މި މަޤާމަށް ޢައްޔަނުކުރައްވާފައިވަނީ ސަފީރު ފެންވަރު (ސްޓޭޓް މިނިސްޓަރފެންވަރު) ގައެވެ.\nޞަބްރާ އިބްރާހީމް ނޫރައްދީން އަކީ އިނގިރޭސިވިލާތުގެ ޔުނިވަރސިޓީ އޮފް ލަންޑަންގެ ސްކޫލް އޮފް އޮރިއެންޓަލް އެންޑް އެފްރިކަން ސްޓަޑީޒްއިން މާސްޓަރސް އޮފް ސައިންސް އިން ސްޓޭޓް، ސޮސައިޓީ އެންޑް ޑިވެލޮޕްމަންޓް ޙާޞިލްކުރައްވާފައިވާ ބޭކަނބަލެކެވެ.\nޞަބްރާ އިބްރާހީމް ނޫރައްދީން، ސްޕެޝަލް އެންވޯއީ ފޮރ ކްލައިމެޓް ޗޭންޖް މަޤާމަށް ޢައްޔަނުކުރެއްވުމާއި ހަމައަށް މަސައްކަތްކުރައްވާފައިވަނީ ރައީސުލްޖުމްހޫރިއްޔާގެ އޮފީހުގެ ސެކްރެޓަރީ، ފޮރިން ރިލޭޝަންސްގެ މަޤާމުގައެވެ. އަދި ޞަބްރާ އަކީ މީގެކުރިން މޯލްޑިވްސް ޕޮލިސް ސަރވިސް އަދި ކޮލަމްބޯގެ ބްރިޓިޝް ހައި ކޮމިޝަންގެ މޯލްޑިވްސްގައިވެސް މަސައްކަތްކުރައްވާފައިވާ ބޭކަނބަލެކެވެ.


Covid Ge Nurakkaatheri Haalathugai Bollywood Fannaanun Chutty Ah Dhaa Massala Bodu Vejje - Vaguthu\nއިންޑިޔާގައި ކޮވިޑް-19ގެ ހާލަތު ގޯސްވެ، އެތައް ބަޔަކު ކޯވިޑަށް ފައްސިވެ، މި ބަލީގެ ސަބަބުން އެތައް ބަޔަކު މަރުވަމުންދާއިރު ވެސް ބޮލީވުޑުގެ ގިނަ ފަންނާނުންތަކެއް ޗުއްޓީ ހޭދަ ކުރުމަށް ފުރަފުރައިގެން ދިޔުމަކީ ގަބޫލު ކުރެވޭނެ ކަމެއްނޫންކަމަށް ބޮލީވުޑުގެ ބަތަލާ ޝުރުތީ ހަސަން ބުނެފިއެވެ.\nއިންޑިޔާގައި އެތައް ބަޔަކަށް ކޮވިޑް ޖެހި އެ ބަލީގައި މަރުވެގެން އެދަނީ ސިއްހީ ދާއިރާގައި އެކަށީގެންވާ ސިސްޓަމެއް ނެތުމުން ކަމަށް ޝުރުތީ ބުނެފައިވެއެވެ. މިފަދަ ނުރައްކާތެރި އަދި ހިތާމަވެރި ވަގުތެއްގައި އިންޑިޔާގެ ފަންނާނުން އެކަންކަމަށް ބެލުމެއްނެތި ޗުއްޓީ ހަދައިލުމަށް ފުރަފުރައިގެން ދާކަމަށް ޝުރުތީ ދިން އިންޓިަވިއުއެއްގައި ބުނެފައިވެއެވެ.\nޚުދު ޝުރުތީ ވެސް ޗުއްޓީ ހޭދަކޮށްލުމަށް ދާން ބޭނުންވާ ކަމަށާއި ނަމަވެސް ގައުމުގެ އެތައް ބަޔަކު ބަލިވެ، މަރުވަމުންދާައިރު ޗުއްޓީ ހޭދަކުރަން ބޭނުންނުވާ ކަމަށް ވެސް ޝުރުތީ ފާހަގަ ކޮށްފައިވެއެވެ.\nއެކި ހިސާބުތަކުގައި ޗުއްޓީ ހޭދަކުރާ ފަންނާނުން ވެސް އެމީހުންގެ އަމިއްލަ އުފަލަށްޓަކައި ޗުއްޓީ ހޭދަކުރެވޭނެ ކަމަށާއި އަދި އެމީހުން އުފާވުމުން ޝުރުތީ ވެސް އުފާވާ ކަމަށާއި ނަމަވެސް ޗުއްޓީ ހޭދަކޮށްލުމަށް މިއީ އެންމެ ރަނގަޅު ވަގުތުނޫން ކަމަށް ވެސް ޝުރުތީ ފާހަގަކޮށްފައިވެއެވެ.\nމިވަގުތަކީ އެތައް ބަޔަކަށް ވަރަށް އުދަނގޫ އަދި އެހާމެ ހިތާމަވެރި ވަގުތެއް ކަމަށާއި މިވަގުތެއްގައި އެމީހުންނަށް ފެންނާނެހެން ބޮލީވުޑުގެ ފަންނާނުން އެމީހުން ކުރާ މަންޒަރުތައް އާއްމުކޮށް ހެދުމަކީ މިވަގުތަށް އެންމެ ރަނގަޅުގޮތްނޫން ކަމަށް ވެސް ޝުރުތީ ބުނެފައިވެއެވެ.\nއިންޑިޔާ ފުރަތަމަ ފަހަރަށް ފުރަބަންދު ކުރުމާއި ހަމައިން ވެސް ޝުރުތީ އަންނަނީ އައު އާއްމު ހާލަތްތަކަށް ޢަމަލު ކުރަމުންނެވެ.\nއޭޕްރީލް 21, 2021 20:50\nޖާހިލުކަމަކީ ބަނބުކޭލު ކަރުގަނޑުން ދުޅަބަ އްޔަ އްވެސް ބޭސްކުރާ ކަމެ އްކަން މިހާރު އެނގި އްޖެތާ..... ދުނިޔޭގެ އުފަލާ އަރާމާ ދެ އްކުންތެރިކަމުގެ ޖާހިލުން އުޅޭނީ މިހެން ތާ!!\nއޭޕްރީލް 21, 2021 22:25\nއެކުދިންނަށްވެސް އިގެޔޭ މިހާރު ރާއްޖެއަކީ އިންޑިޔާގެ ތަނެއްކަން އެހެންވީމަ ސެކަންޑް ހޯމް އަށް އަންނަނވާނެ އެއްނު\nއޭޕްރީލް 22, 2021 00:02\nއެއީ އެމީހުން އަމިއްލަ ޒާތީ ކަމެއް. ރުފިޔާ ހުރިއްޔާ ހުރިހާ ވައްތަރެއްގެ ޗުއްޓީވެސް ހަދަންވީ ހަމަ ކޮންމެ މީހަކުވެސް...


މި މިނިސްޓްރީގެ އިޢުލާން (ނަންބަރު: IUL)101-AF/1/20124/128) އާ ހަވާލާދީ ދަންނަވަމެވެ. އެ އިޢުލާނުގައިވާ މަޤާމުތަކުގެ ޓީ.އޯ.އާރ އަށް ބައެއް ބަދަލު ގެނެވިފައިވުމާއެކު، އެ އިޢުލާން ބާޠިލުކޮށް އެ މަޤާމުތަކަށް އަލުން އިޢުލާން ކުރަމެވެ.\nމިނިސްޓްރީ އޮފް އިކޮނޮމިކް ޑިވެލޮޕްމަންޓުގެ ދަށުން ޤާއިމުކުރެވޭ ބިޒްނަސް ޑިވެލޮޕްމަންޓް ސަރވިސް ސެންޓަރުތަކަށް (ބީ.ޑީ.އެސް.ސީ) ތިރީގައި މި ދަންނަވާ މަޤާމުތަކަށް ކުރިމަތިލައްވަން އެދޭ ފަރާތްތަކުން ސިޓީ ހުށަހެޅުއްވުމަށް ފުރުޞަތު ހުޅުވާލަމެވެ. ބީ.ޑީ.އެސް.ސީ އާ ބެހޭ އިތުރު މަޢުލޫމާތު މި އިޢުލާނާއެކު ވާ ޓާރމްސް އޮފް ރިފަރެންސްގައި ބަޔާން ކުރެވިފައިވާނެއެވެ.\nމި މަޤާމުތަކަށް ހުށަހަޅުއްވާ ފަރާތްތަކުގެ ތެރެއިން ޝަރުޠު ހަމަވާ ފަރާތްތަކާއެކު އިންޓަވިއު ކުރުމަށް ހަމަޖެހިފައިވަނީ މިނިސްޓްރީ އޮފް އިކޮނޮމިކް ޑިވެލޮޕްމަންޓުގައެވެ.\nމަޤާމާ ގުޅުންހުރި ތަޖުރިބާގެ ކުރު ޚުލާސާއެއް ސިޓީގައި ހިމެނިފައިވާންވާނެއެވެ.\nލިބިފައިވާ ތަޢުލީމީ ސެޓުފިކެޓުތަކުގެ ފޮޓޯކޮޕީ (އެޓެސްޓް ކުރެވިފައި)\nކުރިން މަސައްކަތް ކުރެއްވި ފަރާތްތަކުން ދެއްވާފައިވާ ރިފަރެންސް ލެޓަރ\nމި މަޤާމުތަކަށް ޝައުޤުވެރިވާ ފަރާތްތަކުން މި ޢިޢުލާނާއެކު މިވާ ޓާރމްސް އޮފް ރިފަރެންސްގައިވާ ގޮތުގެ މަތިން، 04 ޖަނަވަރީ 2015 ގެ 14:00 ގެކުރިން، ސިޓީ ތިރީގައިވާ އެޑްރެހަށް ހުށަހެޅުއްވުން އެދެމެވެ. އީމެއިލް މެދުވެރިކޮށް ސިޓީ ހުށަހަޅާނަމަ hr@trade.gov.mv އަށް މެއިލް ކުރެއްވުން އެދެމެވެ. އަދި ސިޓީ ހުށަހަޅާއިރު އެދިލައްވަނީ ކޮން ސެންޓަރެއްގެ މަޤާމަކަށްކަން އެނގޭގޮތަށް ބަޔާން ކުރެއްވުން އެދެމެވެ.\nމަޤާމުގެ ޓާރމްސް އޮފް ރިފަރެންސް މި މިނިސްޓްރީގެ ވެބްސައިޓް http://www.trade.gov.mv އިން ލިބިލައްވާނެއެވެ.\nސިޓީއުރައިގައި 'ބިޒްނަސް ޑިވެލޮޕްމަންޓް ސަރވިސް ސެންޓަރގެ ވަޒީފާއަށް އެދި' މިހެން ލިޔެވިފައި ވާންވާނެއެވެ.\n02 ރަބީޢުލްއައްވަލް 1436


Jabir Aai Dhiyana Kaiveni Rujooa Kuranee - Vaguthu\nޖާބިރު އާއި ދިޔާނާ އެކުގައި ނަގާފައިވާ ފޮޓޯއެއް: ފޮޓޯ ސަން\nރައްޔިތުން މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރާއި ކުރީގެ ބަންޑާރަނައިބު ފާތިމަތު ދިޔާނާ ސައީދު ކައިވެނި ރުޖޫއަ ކުރަން އުޅޭކަމަށް "ވަގުތު" އަށް މައުލޫމާތު ލިބިއްޖެއެވެ.\nއިތުބާރު ކުރެވޭ މަސްދަރަކުން "ވަގުތު" އަށް ކަށަވަރު ކޮށްދިން ގޮތުގައި ޖާބިރާއި ދިޔާނާ ވަނީ ކައިވެނި ރުޖޫއަ ކުރަން ނިންމަވާފައެވެ. ނަމަވެސް މިކަމާއި ގުޅޭ ގޮތުން އެއިން އެއްވެސް ބޭފުޅެއްގެ ބަހެއް އަދި "ވަގުތު" އަށް ލިބިފައެއް ނުވެއެވެ.\nޖާބިރާއި ދިޔާނާ ވަރިވިކަން މީޑިއާއަށް ކަށަވަރު ކޮށްދިނީ އޮގަސްޓް މަހުގެ 12 ވަނަ ދުވަހު އެވެ. ޖާބިރާއި ދިޔާނާގެ 16 އަހަރުވީ ކައިވެންޏަށް ނިމުން އައުމުން ޖާބިރު "ވަގުތު" އަށް އޭރު ދެއްވި އިންޓަވިއުއެއްގައި ވެސް ވިދާޅުވީ ދިޔާނާ އާއި ދުވަސްކޮޅަކަށް "ސެޕަރޭޓް ވެލީ." ކަމަށެވެ.\nޖާބިރު އޭރު ވިދާޅުވީ ދިޔާނާ އަކީ އޭނާގެ ދެދަރިންގެ މަންމަ ކަމަށާއި އެހެންކަމުން ދިޔާނާ އާއި ދުވަހަކު ވެސް ގުޅުން ނުކެނޑޭނެ ކަމަށެވެ.\nދިޔާނާ އާއި ކައިވެނި ބައްލަވައިގެންނެވުމުގެ ކުރިން ޖާބިރު ތިން ކައިވެންޏެއް ކުރެއްވެވިއެވެ. އެ ކައިވެންޏަށް ވެސް ދަރިން ލިބިފައިވެއެވެ.\nސެޕްޓެމްބަރު 9, 2021 00:33\nސެޕްޓެމްބަރު 9, 2021 06:16\nތިދެ ދެމީހުންނނއްބަލާާއިރު 10 ފަހަރު ކައިވެނިކޮއް ވަރިކުރިޔަސް އޯކޭ\nސެޕްޓެމްބަރު 9, 2021 06:35\nވަރި ނުކުރަމޭވެސް ބުނި\nސެޕްޓެމްބަރު 9, 2021 08:01\nމުސްކުޅިން ބުނެޔޭނުން ލަނޑާ ވާނީ ހަމަ ލަނޑަޔާއޭ\nސެޕްޓެމްބަރު 9, 2021 08:21\nޖާބިރު4ކައިވެނިކޮށް4ބަނޑަށް6ކުދިން އެބަތިބި .\nސެޕްޓެމްބަރު 9, 2021 09:45\nރުޖޫއަ ކުރެވޭހާލަތު އެނގޭބާ؟\nސެޕްޓެމްބަރު 9, 2021 10:06\nތިހެން އަދި އެއްފަހަރު ނެގިގާގަނޑަށް ބޮލިއަރުވާ! ދެން ކޮންމެވެސް ފަށްކިޔާ އެއްޗެއް ކަނޑާފައިވެސް އެކަން ކުރާތި\nސެޕްޓެމްބަރު 9, 2021 10:35\nވަރައް ބުއްދި ކުޑަ ނިންމުމެއް.\nސެޕްޓެމްބަރު 9, 2021 12:08\nޖާބިރު ދައްކާ ބައިސްކޯފު އަކީ ބަލާ ފޫހިނުވާ ބައިސްކޯފެއް. ހޮލީވުޑަށް ވުރެ ފުރިހަމަ. ހީހީ ހަލާކުވޭ ބައެއް ފަހަރަށް، އެ ބައިސްކޯފު ބަލާފަ.\nޖާބިރަށްވެސް ދިޔާނާ ނޫން މީހަކު ނުލިބުނުތާ. ދިޔާނާއަށްވެސް ޖާބިރު ނޫން މީހަކު އިންނާކަށް ނުލިބުނުތާ. ދެން މާ ރީތިވީހެއްނު ކާވެނި ނުރޫޅި ދެމުސްކުޅިން ރީތިކޮށް ތިބިނަމަ. އަދިވެސް ދެމީހުންނަށްވެސް ހީވަނީތޯއްޗެ ލައްކައެކޭ.\nސެޕްޓެމްބަރު 28, 2021 14:03\nމި ދެމީހުންވެސް އެހެންމީހުނާ ކައިވެނިކޮއްފަ ތިބި ބައެއްމީ. ހީވަނީ އަލަށް އިނދެގެން އުޅޭބައެއްހެން . އަބަދު ދައްކާނީ އޭނާގެ ދެދަރިންގެވާހަކަ. ޖާބިރުގެ ތިބޭ އެހެންމީހުނާ އިނދެގެން ލިބިފަތިބި4ދަރިންވެސް ޖުމްލަ 6


SunOnline: Footboalha ramzu kohdhey moonaky Ronaldo: Messi\nފުޓުބޯޅަ ރަމްޒުކޮށްދޭ މޫނަކީ ރޮނާލްޑޯ: މެސީ\nޢަބްދުﷲ އައިމަން 28 Dec 2020, 22:09\nކޮންމެ ކުޅިވަރެއް ވެސް ރަމްޒުކޮށްދޭ ވިދުން ގަދަ މޫނުތަކެއްވާ ފަދައިން ޔުވެންޓަސްގެ ތަރި ކްރިސްޓިއާނޯ ރޮނާލްޑޯ އަކީ ފުޓުބޯޅައިގެ އެފަދަ މޫނެއްކަމަށް ބާސެލޯނާގެ ކެޕްޓަން ލިއޮނެލް މެސީ ބުނެފި އެވެ.\nފުޓުބޯޅައިގައި މިހާތަނަށް އުފެދުނު އެންމެ ބޮޑު ވާދަވެރިކަމެއް ކަމަށް ގިނަ ބަޔަކު އިއްތިފާގުވާ ރޮނާލްޑޯއާއި މެސީގެ ބަހުސް ފެށިތާ 15 ވަރަކަށް އަހަރުވެފައިވާ އިރު، އަދިވެސް އެންމެ ތަންފުކެއް ވެސް ދޫ ނުކޮށް އެ ދެ ކުޅުންތެރިން އަންނަނީ ރިކޯޑްތައް މުގުރައި، މޮޅަށް ކުޅެމުންނެވެ. ދެ ކުޅުންތެރިންގެ ދެމެދުގައި މިހާތަނަށް 11 މޮޅު ކުޅުންތެރިޔާގެ އިނާމް (ބެލެންޑިއޯ) ހިއްސާ ކޮށްފައިވާ އިރު، ހަގީގަތުގައި ދެ ކުޅުންތެރިން ވެސް ފުޓުބޯޅައިގައި ކުރިއަށްދާން ހިތްވަރު ހޯދަނީ އަނެކަކުގެ ކާމިޔާބީން ކަމަށް ވަނީ ބުނެފަ އެވެ.\nއަދި ދެ ކުޅުންތެރިންނަކީ ވެސް އެކަކު އަނެކަކުގެ އަދާވާތްތެރިއެއް ނޫން ކަމަށާއި، މީޑިއާއިން ދައްކާ ވާދަވެރިކަމަކީ އަސްލު ދިރިއުޅުމުގައްޔާއި، ކުޅުމުގައި އޮންނަ ވާދަވެރިކަމެއް ނޫން ކަމަށް ވެސް ދެ ކުޅުންތެރިން ވަނީ ބުނެފަ އެވެ. އަދި ފަހަކަށް އައިސް ދެ ކުޅުންތެރިން ވެސް އަންނަނީ އިދިކޮޅު ކުޅުންތެރިއާއައަށް ތައުރީފީ ބަސްތައް އަމުނާ ވާހަކަ ދައްކަމުންނެވެ.\nއެގޮތުން މެސީ އެންމެ ފަހުން ދިން އިންޓަވިއުއްގައި ވެސް ވަނީ ރޮނާލްޑޯ އަކީ ފުޓުބޯޅަ ރަމްޒުކޮށްދޭ މޫނު ކަމަށް ބުނެ ވާހަކަ ދައްކައިފަ އެވެ.\n"ކޮންމެ ކުޅިވަރެެއްގައި ވެސް އެ ކުޅިވަރު ރަމްޒުކޮށްދޭ އެތުލީޓުން ތިބޭ. ރަފައެލް ނަދާލް، ފެޑެރާ އަދި ލެބްރޮން ޖޭމްސް އަކީ އޭގެ ކުޅުންތެރިން. ފުޓުބޯޅައިގެ އެ މޫނަކީ ރޮނާލްޑޯ." މެސީ ބުންޏެވެ.\nމެސީ 33، ވަނީ އޭނާގެ ފުޓުބޯޅަ ހަޔާތުގައި ގިނަ ފަހަރުތަކެއްގެ މަތިން ރޮނާލްޑޯއާ ކުރިމަތި ލައިފަ އެވެ. އޭގެ ތެރެއިން އެންމެ ފަހުން ކުޅުނު މެޗުގައި ބާސެލޯނާ ވަނީ ޔުވެންޓަސް އަތުން 0-3 އިން ބަލިވެފަ އެވެ. އެ މެޗުގައި ރޮނާލްޑޯ ދެ ގޯލު ޖެހި އިރު، މިއީ އެ ދެކުޅުންތެރިންގެ އެންމެ ފަހު ކުރިމަތިލުމަށް ވެދާނެ ކަމަށް ވެސް ގިނަބަޔަކު ދެކެއެވެ.\nމެސީ - ރޮނާލްޑޯ


Noorul-islam.NET :: ޢަރުޝީގެ ހިޔާވަހިކަން...\nالحمد الله والصلاة والسلام على نبينا وبعد: ފަހެ، ޤިޔާމަތް ދުވަހަކީ، ހުރިހާ ޚަލްޤުތައް، މާތް ﷲ ގެ ޙަޟްރަތަށް ޖަމާކުރެވޭނެ ދުވަހެވެ. އެދުވަހުގެ ބިރުވެރިކަމާއި ބެހޭގޮތުން ގިނަގުނަ އާޔަތްތަކާއި ޙަދީޘްތައް ވާރިދުވެގެން އައިސްފައިވެއެވެ.\nނަމަވެސް، މި ލިޔުމުގައި، އެ އަޔާތްތަކާއި ޙަދީޘްތަކަށް ޢިޝާރާތްކުރުމުގެ ބަދަލުގައި، އެދުވަހުގެ ނުރައްކާތެރިކަމުން ސަލާމަތްކަން ލިބޭނެ ބައެއް ކަމަށް، މާތް ނަބިއްޔާ صلى الله عليه وسلم ޙަދީޘްފުޅުކުރައްވައިފައިވާ ބައެއް މީހުންގެ ވާހަކަތައް ހިމަނާލެވޭތޯ ބަލާނަމެވެ. މަޤްސަދަކީ، އެފަދަ މީހުންގެ ސިފަތަކަކީ ކޮބައިތޯ ބަލައި، އެމީހުންގެ ތެރެއިންވުމަށް މަސައްކަތްކުރުމުގެ ތައުފީޤު މާތް ﷲ ދެއްވުމެވެ.\nމާނައީ: " ޢަރްޝީގެ ހިޔާވަހިކަން ފިޔަވައި، އެހެން ހިޔާވަހިކަމެއް ނުވާ ދުވަހު (އެބަހީ: ޤިޔާމަތް ދުވަހު) މާތްﷲ، ޢަރްޝީގެ ހިޔާވަހިކަން ދެއްވާ، ހަތް ބައެއް ވެއެވެ؛ އަދުލުވެރި ވެރިޔާއާއި، މާތް ﷲ އަށް އަޅުކަންކުރުމުގައި ޒުވާންކަން ހޭދަކުރި ޒުވާނާއާއި، އޭނާގެ ހިތް މިސްކިތާ ގުޅިލާމެހިފައިވާ މީހާއާއި، މާތް ﷲ އަށްޓަކައި ލޯބިވެ އެގޮތުގައި ބައްދަލުވެ އަދި އެގޮތުގައި ވަކިވާ ދެމީހުންނާއި، މަންސަބާއި ރީތިކަން ލިބިފައިވާ އަންހެނެއް ފާޙިޝް ޢަމަލު ހިންގަން ދަޢުވަތު ދިނުމުން، އަހުރެން ﷲ ދެކެ ބިރުވެތިވަމޭ ބުނެ އެކަމުން އެއްކިބާވި މީހާއާއި، ޞަދަޤާތްކުރާއިރު އޭނަގެ ކާނަތުން ހޭދަކުރާ އެތި ވައަތަށްވެސް ނޭނގޭހާ ސިއްރުން ހޭދަކުރިމީހާއާއި، އަދި އެކަހެރިކޮށް ހުރެ ﷲ މަތިން ހަނދުމަކޮށް ލޮލުން ކަރުނަ އޮހޮރިގެންދާ މީހާއެވެ". ( ބުޚާރީ 174-144/2) އަދި މުސްލިމް 1712)\nއާދެ، ދުވަހަކީ ވަރަށް ވެސް ބިރުވެރި ދުވަހެކެވެ. އަޅުތަކުންނާއި މޭލެއްހާ ކައިރިއަށް އިރު ގެނެވޭނެ ދުވަހެވެ. އެހެންކަމުން، އެމީހެއްގެ ޢަމަލުތައް ހުރި މިންވަރަކުން ދަލުގެ ތެރެއަށް ގެނބިގެންދާނެއެވެ. ނަމަވެސް، މާތްﷲ ގެ އަރްޝީގެ ހިޔާވަހިކަން ލިބި، އެ އިރުގެ ގަދަފަދަ ހޫނާއި، ދަލުގެ ތެރެއަށް ޣަރަޤުވުމުން ބަޔަކު މީހުން ސަލާމަތްވާނެއެވެ. އެއީ އިސްވެބަޔާންވެ ދިޔަ ޙަދީޘްގައިވާ މީހުންނާއި، ދެންވެސް މާތް ﷲ ގެ އިރާދަފުޅުން އެކަމުން ސަލާމަތްކުރެއްވި ބައެކެވެ.\nޢަރުޝީގެ ހިޔާވަހިކަމުގެ މަތިވެރި ޝަރަފު ލިބޭނެ ކަމަށް ޙަދީޘުގައި ބަޔާންވެގެންވާ މީހުންނާއި ބެހޭގޮތުން ކުޑަ ޝަރަޙައެއް ދެވޭތޯ ބަލާނަމެވެ. އެގޮތުން؛\nޙަދީޘްގައި "ޢަދުލުވެރި ވެރިޔާ" ގެ މުރާދަކީ މުސްލިމް ރައްޔިތުންގެ އެންމެ މަތީ ވެރިޔާއެވެ. އެމީހުންގެ ވަލިޔުލްއަމުރެވެ. އަދި ހަމައެހެންމެ، މިބައިގެ ތެރޭގައި، މުސްލިމް ރައްޔިތުންގެ ބޮޑެތި ކަންތައްތަކާއި ހަވާލުކުރެވިފައިވާ އެންމެހާ މީހުން، އެބައިމީހުންގެ މަސްއޫލިއްޔަތުގައި ޢަދުލުވެރި ވެފައިވާނަމަ، ޝާމިލްވެގެންދާނެއެވެ.\n2- މާތް ﷲ އަށް އަޅުކަންކުރުމުގައި ޒުވާންކަން ހޭދަކުރި ޒުވާނާ:\nޒުވާނާ ޙަދީޘްގައި ޙާއްޞަކުރެވިފައި އެވަނީ، އޭނާއަކީ، ޒުވާންކަމުގެ ޖޯޝާއި ފޯރި ހުރި، ލޭގައި ހޫނުކަން ހުރި މީހަކަށްވާތީއެވެ. އެގޮތުން، ޝަހުވަތުގެ އެދުން އޭނާގެ ކިބައިގައި އުތުރި އަރާނެއެވެ. އެހެންކަމުން، އެފަދަ ޙާލުގައި، އޭނާގެ ހަވާ ނަފްސު މައިތިރިކޮށް، މާތް ﷲ އަށް ތަޤްވާވެރިވުމަކީ، އޭނާގެ އީމާންތެރިކަމުގެ ތެދުވެރި ޢަލާމާތެކެވެ.\nނަމަވެސް ހިތާމައަކީ، ބައެއް މުސްލިމް ޒުވާނުން މި ޙަދީޘްފުޅާއިމެދު ޣާފިލުވެފައިވާލެއް ބޮޑުކަމުންނެވެ. އެހެނީ، ޒުވާނުން ވަރަށް ގިނައިން ބުނާތީ އަޑު އިވެއެވެ. " ކާށި ކެވޭނީ ދަތް ހުރި ދުވަހުއެވެ". އެގޮތުން ފާޙިޝް ކަންތައްތަކަށް އެއްވެސް ޖެހިލުމެއް ނެތި އަރައިގަންނަމުން ދެއެވެ. ޒިނޭގެ ފާޙިޝް ޢަމަލަކީ، އެބައިމީހުންގެ ކައިރީގައި އާދައިގެ ކުޑަ ކުޑަ ކަމެކެވެ. ފަޚްރުވެރިވެ، އެކަކު އަނެކަކާއި އެވާހަކަތައް ހިއްސާކުރެއެވެ.\nމާނައީ: " ފަހެ، އެއުރެންގެ އަޖަލު އައުމުން، އެންމެ ހިނދުކޮޅަކަށްވެސް އެއުރެންނަކަށް، ލަހެއް ނުކުރައްވާހުށްޓެވެ. އަދި އަވަހެއްވެސް ނުމެކުރައްވާ ހުށްޓެވެ".\nއަދި ދަންނާށެވެ. ޒުވާން ކަމާއި ބެހޭގޮތުން އެދުވަހުން ސުވާލުކުރެވޭނެއެވެ. މިކަމަށް ޢިޝާރާތްކުރައްވާ މާތް ނަބިއްޔާ محمد صلى الله عليه وسلم ޙަދީޘްފުޅު ކުރައްވާފައިވަނީ މިފަދައިންނެވެ. لا تزول قدم ابن آدم يوم القيامة من عند ربه حتى يسئل عن خمس عن عمره فيم أفناه وعن شبابه فيم أبلاه وماله من أين اكتسبه وفيم أنفقه وماذا عمل فيما علم މާނައީ: "ޤިޔާމަތް ދުވަހުން، މާތް ﷲ ގެ ޙަޟްރަތުގައި، ފަސް ކަމަކަށް ޖަވާބުދާރީ ވުމަށްފަހުގައި މެނުވީ، އާދަމުގެ ދަރިޔާގެ ފައި ހުރިތަނުން ގުޑަވައެއްނުލެވޭނެއެވެ. އޭނާގެ ޢުމުރާ ބެހޭގޮތުންނެވެ. އޭތި ފަނާކޮށްލިގޮތާމެދުއެވެ. އަދި އޭނަގެ ޒުވާންކަމާއި ބެހޭގޮތުންނެވެ. އެ ޒުވާންކަން ފީކޮށްލިގޮތާއިމެދުއެވެ. އަދި އޭނަގެ މުދަލާއި ބެހޭގޮތުންނެވެ. އެމުދާ ހޯދި ތަނަކާއި އަދި ހޭދަކުރިގޮތާއި މެދުގައެވެ. އަދި އެނގުނު ޢިލްމަށް ޢަމަލުކުރި ގޮތާއިމެދުއެވެ. (ސުނަން ތިރިމިޛީ)\nޙަދީޘްގައިވާ ފަދައިން، ޤިޔާމަތް ދުވަހުގައި ކުރެވޭ، ފަސް ސުވާލުގެ ތެރޭގައި ޢުމުރާ ބެހޭގޮތުން ކުރެވޭ ސުވާލުވެސް އެބަ ހިމެނެއެވެ. އަދި އަޅުގަނޑުމެން އެންމެންނަށް އެނގޭނެ ފަދައިން، ޒުވާންކަމުގެ ދުވަސްވަރަކީވެސް އޭނަގެ ޢުމުރުން ހޭދަކުރާ ދުވަސްވަރެކެވެ. ނަމަވެސް، ޒުވާންކަމާއި ބެހޭގޮތުން ޙާއްޞަކޮށް ސުވާލު އެބަ ކުރެވެއެވެ. އެހެންކަމުން، ޒުވާންކަމުގެ ދުވަސްވަރަށް މާތް ﷲ ގެ ޙަޟްރަތުގައި ދެވިފައިވާ ޤަދަރާއި މަތިވެރިކަން ހާމަވެގެންދެއެވެ.\nއެހެންކަމުން، މި ޒުވާންކަން، މާތް ﷲ އަށް އުރެދުމުގައި ހޭދަކުރެވެން ނެތެވެ. އެހެނީ، ފާފަތަކުގައި ޒުވާންކަން ފަނާކޮށްލައިފިނަމަ، ޤިޔާމަތްދުވަހުގެ އެ ސުވާލަށް ޖަވާބުދޭނީ ކިހިނަކުންތޯއެވެ؟\nއޭ އުއްމަތުގެ ޒުވާނުންނޭވެ. މާތް ﷲ ގެ މަގަށް ރުޖޫޢަވާށެވެ. މިދީނުގެ އަބްޠާލުންނަށް ވާށެވެ. އުއްމަތް ތިޔަ ޒުވާނުންގެ ހިތްވަރަށް އެދި ގޮވަނީއެވެ. ތިޔައީ އުއްމަތުގެ ޢިއްޒަތެވެ. ބާރެވެ.\nމީނާއަކީ، މިސްކިތް ދެކެ ލޯބިވާ، ބަރާބަރަށް ޖަމާޢަތުގެ ނަމާދުކުރާ، މިސްކިތަށް ގިނަ ގިނައިން އަރާ އުޅޭ މީހާއެވެ. މިސްކިތުން ބޭރުގައި ވިޔަސް އޭނާގެ ހިތް މިސްކިތާ ގުޅިފައިވާ މީހެކެވެ. މިބައިގެ ތެރޭގައި، އެއް ނަމާދު އަދާކޮށް ނިމުމުން، އަނެއް ނަމާދަށް އިންތިޒާރުކުރާ މީހުންވެސް ހިމެނިގެންވެއެވެ. އިންތިޒާރު ކުރުމޭ ބުނުމުން، ބައެއް މީހުންގެ ހިތައް އަރާފާނެއެވެ. "އެއީ މިސްކިތުގައި އަނެއް ނަމާދު ވަޤުތު ވަންދެން ހުރުމޭ". އެހެނެއް ނޫނެވެ. އިސްލާމްދީން ތަރުހީބު ދެނީ ނަމާދުކޮށް ނިމުމުން، ރިޒްޤު ހޯދުމަށް، ބިމުގައި ފެތުރިގަތުމަށެވެ.\nއެހެނީ ޚާލިޤުވަންތަ މާތް ﷲ ވަޙީކުރައްވާފައިވަނީ މިފަދައިންނެވެ. فَإِذَا قُضِيَتِ الصَّلَاةُ فَانتَشِرُوا فِي الْأَرْضِ وَابْتَغُوا مِن فَضْلِ اللَّهِ وَاذْكُرُوا اللَّهَ كَثِيرًا لَّعَلَّكُمْ تُفْلِحُونَ [٦٢:١٠]\nމާނައީ:" ފަހެ، ނަމާދުކޮށް އަވަދިވެއްޖެހިނދު، ތިޔަބައިމީހުން ބިމުގައި ފެތުރިގަންނާށެވެ. (އެބަހީ: ޙަޔާތުގެ މައިދާނަށް ނުކުންނާށެވެ). އަދި ތިޔަބައިމީހުން اللَّه ގެ ފަޟްލަވަންތަކަމުން (ދެއްވުމަށް) އެދޭށެވެ. އަދި ތިޔަބައިމީހުން ގިނަގިނައިން اللَّه ހަނދުމަކުރާށެވެ. އެއީ ތިޔަބައިމީހުން ކާމިޔާބު ލިބުމަށްޓަކައެވެ".\nއެހެންކަމުން، އޭނާ ކޮންމެ ފަދަ ތަނެއްގައި ވިޔަސް ނަމާދަށް އިންތިޒާރު ކުރާނެއެވެ. ޖަމާޢަތަށް މިސްކިތަށް ގޮސް، ނަމާދުގެ ވާޖިބު އަދާކުރުމަށްޓަކައެވެ. ހަމަކަށަވަރުން، އެފަދަ މީހަކީ އޭނާގެ ހިތް މިސްކިތާ ގުޅިލާމެހިފައިވާ މީހެކެވެ. އަދި އެފަދަ މީހަކަށް މާތް ﷲ ޢަރްޝީގެ ހިޔާވަހިކަން ދެއްވާނެއެވެ. (މިއީ ފިރިހެނުންނަށް ޙާއްޞަކަމެކެވެ. އެހެނީ ނަމާދުކުރުމަށް އަންހެނުންނަށް އެންމެ ރަނގަޅު ތަނަކީ، އަންހެނާގެ ގެ ކަމުގައި، ޞައްޙަ ޙަދީޘްފުޅުތަކުން ޘާބިތުވާތީއެވެ).\nމިއީ މާތް ﷲ އަށްޓަކައި އެކަކު އަނެކަކު ދެކެ ލޯބިވާ ދެމީހުންނެވެ. އެގޮތުން، އެއިލާހުގެ ރުއްސެވުން ހޯދުމަށް ދެމީހުން އެކަކު އަނެކަކަށް އެހީތެރިވެ އުޅޭ ދެމީހުންނެވެ. " އެގޮތުގައި ވަކިވާ" މިބަހުގެ މުރާދު ބައެއް ޢިލްމުވެރިން ކުރައްވަނީ، އެއީ، އެގޮތުގައި މަރުވަންދެން އުޅުމެވެ.\n5- މަންސަބާއި ރީތިކަން ލިބިފައިވާ އަންހެނެއް، ފާޙިޝް ޢަމަލު އެނާއާއި އެކު ހިންގަން އެދުމުން، އަހުރެން ﷲ ދެކެ ބިރުވެތިވަމޭ ބުނެ އެކަމުން އެއްކިބާވި މީހާ:\nއިންބު ޙަޖަރު رحمه الله އެކަލޭގެފާނުގެ ފޮތް، ފަތްޙުލް ބާރީގައި މި ޙަދީޘް ޝަރަޙަކުރައްވަމުން، ލިޔުއްވާފައިވެއެވެ. " މަންސަބު" ގެ މުރާދަކީ އޭނަގެ ނަޞްލުގެ ނުވަތަ ޝަރަފުވެރިކަމުގެ މަތިވެރިކަމެވެ. އަދި މުދާވެރިކަން ކަމުގައިވެސް މާނަކުރެވިދާނެއެވެ. (އެކަލޭގެފާނުގެ ވާހަކަފުޅު ނިމުނީ)\n6- ޞަދަޤާތްކުރާއިރު އޭނަގެ ކާނަތުން ހޭދަކުރާ އެތި ވައަތަށްވެސް ނޭނގޭހާ ސިއްރު ހޭދަކުރިމީހާ:


Gohraalhu ge Raalheh hen ge video bindhaalaifi\n"ރާޅެއް ހެން" ގެ މަންޒަރެއް---\nގޮށްރާޅުގެ "ރާޅެއް ހެން"ގެ ވީޑިއޯ ބިންދާލައިފި\nޑާކްރެއިން އެންޓަޓެއިންމެންޓުން ތައްޔާރުކުރި ކްރައިމް ތްރިލާ ފިލްމު 'ގޮށްރާޅު' ގެ ލަވަ "ރާޅެއް ހެން"ގެ ވީޑިއޯ ބިންދާލައިފިއެވެ.\nޔޫޓިއުބަށާއި ފޭސްބުކަށް އިއްޔެ އެލަވަ އަޕްލޯޑުކޮށްފައިވާއިރު އެލަވައިގައި ފިލްމުގައި ލީޑު ރޯލުން ފެނިގެންދާ ޖުމައްޔިލް ނިމާލް އާއި އައިޝަތު ތަސްލީމާ އަދި ސަޕޯޓިން ރޯލުން ފެނިގެންދާ އައިމިނަތު ރަޝްފާ ފެނިގެންދެއެވެ.\nރީތި ހިތްގައިމު މަންޒަރުތައް އެލަވައިން ފެނިގެންދާއިރު އެލަވަ ކިޔާފައިވަނީ އިސްމާއިލް އަފްފާނެވެ. ގިނަ ބަޔަކަށް އެލަވަ ކަމުގޮސްފައިވާއިރު މިއީ އެފިލްމުގެ ފުރަތަމަ ލަވަ ވެސް މެއެވެ.\nބޮޑު ތަރުހީބެއް ގޮއްރާޅަށް ލިބެމުން އަންނަ އިރު އެފިލްމަކީ ވަރަށް ތަފާތު އަދި ރީތި ފިލްމެއް ކަމަށް ގިނަ ބަޔަކު އަންނަނީ ބުނަމުންނެވެ.\nމާ ދިގު ނޫން އެ ފިލްމު ގައި ގިނައިން ފެނުނީ އާ ތަރިންނެވެ. އޭގެ ތެރޭގައި އައިޝަތު ތަސްލީމާ، އައިމިނަތު ރަޝްފާ، އަބްދުﷲ އަޒާން، ހަސަން އިރުފާން (ޒަކިއްޓެ)، ޖުމައްޔިލް ނިމާލް، އަދި ނުޒުހަތު ޝުއައިބް (ނުޒޫ) ފަދަ ތަރިންގެ އެކްޓިން 'ގޮށްރާޅު' އިން ފެނިގެންދިޔަ އިރު ބެލުންތެރިން ބުނަނީ ހުރިހާ ތަރިންގެ އެކްޓިން ވެސް ވަރަށް ކުޅަދާނަ ކަމަށެވެ.\nމޫމިން ފުއާދުގެ ސްކްރީންޕްލޭ އަކަށް ތައްޔާރުކޮށްފައިވާ އެ ފިލްމުން މުޅިންވެސް ދައްކަނީ މާލޭގެ މަންޒަރުތަކެވެ. އެ ފިލްމަކީ މުޖުތަމައުތެރޭގައި އާންމުވެފައިވާ ބޮޑު މައްސަލައެއްގެ މައްޗަށް ތައްޔާރުކޮށްފައިވާ ފިލްމެކެވެ.\nދިވެހި ސިނަމާ މުނިފޫހިފިލުވުން ގޮށްރާޅު


Genbemun Dhiya Dharifulhu Salaamaikuran Funmaali Bappa Genbigen Maruvehjje - Vaguthu\nގެނބެމުން ދިޔަ ދަރިފުޅު ސަލާމަތް ކުރަން ފުންމާލި ބައްޕަ ގެނބިގެން މަރުވެއްޖެ\nޕޮންޑެއްގެ ތެރެއަށް ވެއްޓި ގެނބެމުން ދިޔަ ދަރިފުޅު ސަލާމަތް ކުރުމަށް ޕޮންޑަށް ފުންމާލި ބައްޕައަކު ގެނބިގެން މަރުވެއްޖެއެެވެ.\nމި ހާދިސާ ހިނގާފައި ވަނީ އެމެރިކާގެ އިންޑިއާނާގެ އިންޑިއަންޕޮލިސްގައެވެ. މި ހާދިސާ ހިނގަން މެދުވެރިވީ 24 އަހަރުގެ ބައްޕަ ކާރު މަޑުކޮށްލައިގެން ބޭރުގައި އެހެން މީހަކާއި ވާހަކަދައްކަން ހުއްޓާ އެ ކުއްޖާ ކުރީ ސީޓަށް އަރާ އޮޅިގެން ގިއަރު ލެވެލްއަށް ފިއްތާލެވި، ކާރު ފަހަތަށް ގޮސް ޕޮންޑަށް ވެއްޓި އެ ކުއްޖާ ސަލާމަތް ކުރަން އުޅުމުގެ ތެރޭގައެވެ.\nރިޕޯޓްތައް ބުނާގޮތުގައި، ކާރާއެކު ޕޮންޑަށް އެ ކުއްޖާ ވެއްޓުމާއެކު އޭނާ ސަލާމަތް ކުރުމަށް ބައްޕަ ވަނީ ޕޮންޑަށް ފުންމާލާފައެވެ. އެ މީހާއަކަށް ފަތާކަށް ނޭނގެއެވެ. އޭނާގެ ދަރިފުޅު ގެނބެނީއެވެ. އިތުރު ގޮތެއް ނެތުމުން އޭނާ ފުންމާލިއިރު، އޭނާގެ ރަހުމަތްތެރިޔާއަށްވެސް ފަތާކަށް ނޭނގެއެވެ.\nއޭނާ ޕޮންޑަށް ފުންމާލާފައި ވަނީ ދަރިފުޅު ސަލާމަތް ކުރަން ފުންމާލި އޭނާގެ ރަހުމަތްތެރިޔާ ފުންމާލި ގޮތަށް ނުފެންނާތީ އޭނާ ހޯދުމަށެވެ.\nއިއްޔެގެ ހަވީރު 4:30 ހާއިރު މި ހާދިސާ ހިނގިއިރު، އެ ކުއްޖާގެ ބައްޕަ ވަނީ މަރުވެފައެވެ. އަދި އެ ކުއްޖާއަށް ހޮސްޕިޓަލްގައި ފަރުވާދެމުންދާއިރު، އޭނާގެ ރަހުމަތްތެރިޔާއަށްވެސް ކޮންމެވެސް ވަރަކަށް އަނިޔާވެ ހޮސްޕިޓަލްގައި ފަރުވާދިންކަމަށް ވެއެވެ.\nމާޗް 28, 2018 20:36


Dho?! Chia Seed roagaa\nޗިއާ ސީޑް ރޯގާ\nދުޅަހެޔޮ ސިއްހަތެއްގައި ހުރުމަށް ކުރެވޭ ކަންކަމުގެ ތެރެއިން ބައެއް ކަންކަމަކީ އަޅުގަނޑުމެނަށް ރޯގާ ލައިގަންނަ ފަދައިން އަޅުގަނޑުމެން ތެރޭ މަޝްހޫރު ވަމުން އަންނަ ކަންކަމެވެ. އެއް ދުވަސްވަރެއްގައި ޕީނަޓް ބަޓަރު މަޝްހޫރު ވެގެން ދިޔަ އެވެ. އަނެއް ދުވަސްވަރު ޑީޓޮކްސް ޑައިޓް މަޝްހޫރު ވެގެން ދިޔަ އެވެ. ދެން މަޝްހޫރޫވެގެން ދިޔައީ ކީޓޯ ޑައިޓެވެ. ހަމަ މިގޮތަށް މި ދުވަސްވަރު އަޅުގަނޑުމެން ތެރޭ އެންމެ މަޝްހޫރު ވެގެން އުޅޭ އެކައްޗަކީ ޗިއާ ސީޑެވެ. މީގެ މަޝްހޫރުކަން ބޮޑުކަމުން ރޯގާއެއް ފެތުރޭ ކަހަލަ އެވެ.\nޗިއާ ސީޑަކީ ކުދީނާ އާ އެއް އާއިލާއެއްގެ ގަހެއްގައި އަޅާ އެއްޗެކެވެ. ޗިއާ ސީޑަކީ އޭގައި އެކުލެވޭ އޮމޭގާ3އަދި ފައިބަރުގެ ސަބަބުން ސިއްހީ ގޮތުން ވަރަށް ފައިދާ ބޮޑު އެއްޗެކެވެ. އަދި އޭގެ ފައިދާ ބޮޑުކަމުން ފަންކްޝަނަލް ފުޑް (ވަކި ކަމެއް ރަނގަޅު ކުރުމަށް ޑައިޓީޝަނުން ބޭނުންކޮށް އުޅޭ ކާނާ)ގެ ބާވަތެކެވެ. އަދި ޕާން، ބަނަސް، ސެލެޑް ފަދަ ތަކެތީގެ ނިޔުޓްރިޝަން ފެންވަރު ރަނގަޅު ކުރުމަށް އެ ކާ ތަކެއްޗަށް އެޅުމަކީ ރަނގަޅު ކަމެއްގެ ގޮތުގައި ގިނަ ޑައިޓީޝަނުން ދެކެ އެވެ. ޗިއާ ސީޑްގެ ސިއްހީ ފައިދާތަކާ ބެހޭ ގޮތުން ކޮށްފައިވާ ދިރާސާތަކުން ހަށިގަނޑަށް ގެއްލުންކުރާ ކޮލެސްޓްރޯލް ތިރިކުރުމާއި ހަށިގަނޑުގެ ބަރުދަން ލުއިވުން ފަދަ ފައިދާތައް ލިބޭ ކަމަށް ވަނީ ބެލެވިފަ އެވެ. ނަމަވެސް މި ދިރާސާތަކަކީ ޖަނަވާރު ބޭނުންކޮށްގެން ކޮށްފައިވާ ދިރާސާތަކެކެވެ. ޗިއާ ސީޑުން އިންސާނުންނަށް ފައިދާކުރޭތޯ ކޮށްފައިވާ ދިރާސާތައް އަދި މަދުވެފައި ސީދާ އޭގެ ފައިދާއާ ގުޅޭ ނަތީޖާއެއް އަޅުގަނޑަށް އަތްފުނާއަޅާ އަދި ނުފެނެ އެވެ.\nމިހާރަކަށް އައިސް ބަރުދަން ލުއިކުރުމަށް އެހީވެދޭ ފަރާތްތަކުން އަދި ޖިމް ހިންގާ ބައެއް އިންސްޓަރަކްޓަރުންނާއި ބައެއް ބޫޓް ކޭންމްތަކުގައި ވެސް ޗިއާ ސީޑް ބޭނުންކުރުމަށް ރާއްޖޭގައި ވެސް ލަފާ ދެއެވެ. ޗިއާ ސީޑް ބޭނުންކުރުމާ އަޅުގަނޑު ވެސް މުޅިއަކުން ދެ ބަހެއް ނުވަމެވެ. ނަމަވެސް ސުޕަ ފުޑެއް ގޮތުގައި މައިގަނޑު ކާވަގުތު ހިމަނަން ޖެހޭ ގޮވާމާއި ފަލަމަޑި އަދި މަހުގެ ބައިތައް ނުހިމަނާ އަދި މުޅި ދުވަހުގެ ކެއުމުގައި ހިމަނަން ޖެހޭ ފަސް ބާވަތް (ގޮވާމާއި ފަލަމަޑި، މޭވާ، ތަރުކާރީ، ބިހާއި މަސް އަދި މުގުގެ ބާވަތްތައް އަދި ކިރުގެ ބާވަތްތައް) ނުހިމެނޭ ގޮތަށް ކުރާ ޑައިޓެއްގައި ޗިއާ ސީޑް ހިމަނާ ނަމަ އެ ކުރެވެނީ ރަނގަޅު ޑައިޓެއް ގޮތުގައި އަޅުގަނޑު ނުދެކެމެވެ.\nއަދި ހަށިގަނޑަށް އޮމޭގާ3އަދި ފައިބަރު ލިއްބައިދޭ ހަމައެކަނި ކާނާއެއް ގޮތުގައި ޗިއާ ސީޑް ހިމެނުމަށް ވުރެ ރަނގަޅު ގޮތަކީ ކަނޑު އަދި ފަރުމަހުގެ ބާވަތްތަކާއި އެހެނިހެން މަދުގެ ބާވަތްތަކާއި އަދިވެސް ކާނާގެ ގިނަ ބާވަތްތައް ހިމެނޭ ކަހަލަ ކެއުމެއް ކެއުމެވެ. މީގެ އިތުރުން ޗިއާ ސީޑް ބޭނުންކުރުމުގައި ޗިއާ ސީޑް ބޭނުންކުރުމުގެ ކުރިން ރަނގަޅަށް ފޯކޮށްގެން ބޭނުންކުރުމާއި ދުވާލަކަށް ދެ ސަމްސަލަށްވުރެ އިތުރު ނުވާނެހެން ބޭނުން ކުރުމާއި، ޗިއާ ސީޑް ބޭނުންކުރުމުގެ މަގްސަދުގައި ހަކުރު އެކުލެވޭ ބުއިންތައް ކެއުމުގައި ނުހިމެނުން މުހިއްމެވެ.


Muaaz PPM In vaki vejje\nއިނގިރޭސި ޕްރިމިއާ ލީގު: ލިވަޕޫލްއަށް6...\nރައީސް އޮފީހުގެ ކުރީގެ ތަރުޖަމާނު އިބްރާހިމް މުއާޒް އަލީ، ޕީޕީއެމުން ވަކިވެއްޖެކަން ހާމަކޮށްފިއެވެ.\nމުއާޒް ޕީޕީއެމުން ވަކިވެއްޖެކަން ހާމަކުރައްވާފައިވަނީ ފިނިފެންމާ ލޯންޗުކޮޅު ގޮވި ހާދިސާގެ މައުލޫމާތު މުއާޒަށް ފެނިފައިވާގޮތް ހިއްސާކުރެއްވުމަށް އޭނާ ބޭއްވެވި ނޫސްވެރިންގެ ބައްދަލުވުމުގައި ރޭ ވާހަކަދައްކަވަމުންނެވެ.\n“މިހާރު އަޅުގަނޑަކީ އެއްވެސް ޕާޓީއެއްގެ މެމްބަރެއް ނޫން. މިހާރު އަޅުގަނޑަކީ މިނިވަނެއް. ޕީޕީއެމްގެ ކައުންސިލް މެމްބަރުކަމުން ވެސް އިސްތިއުފާ ދެން،” ރޭ މުއާޒް ބޭއްވި ބައްދަލުވުމުގައި ވާހަކަ ދައްކަވަމުން މުއާޒް ބުނެފައިވެއެވެ.\nއިނގިރޭސި ޕްރިމިއާ ލީގު: ލިވަޕޫލްއަށް6ޕޮއިންޓްގެ ލީޑެއް\nފުރަބަންދަށް ލުއި ދިނަސް ސްކޫލުތައް ނުހުޅުވާނެ އަދި އާންމު ދަތުރުފަތުރު ކުރުމަށްވެސް ހުއްދައެއް ނުދޭނެ\nމާލެ ސަރަޙައްދު އިތުރު2ހަފްތާއަށް ފުރަބަންދުގައި ބޭއްވުމަށް ނިންމައި ގިނަ ލުއިތަކެއްދޭން ނިންމައިފިއެވެ. މި ލުއިތަކުގެ ތަފްސީލް ...\nމިއަދު މާލެ އިން ކޮވިޑް-19 އަށް ޕޮޒިޓިވްވި ދެވަނަ ފަރާތަކީ ފުރަތަމަ ބައްޔަށް ޕޮޒިޓިވްވި ފަރާތުގެ ދަރިފުޅު ކަން ...\nށ. ނަރުދޫން އިތުރު މީހަކު ކޮވިޑް-19 އަށް ޕޮޒިޓިވް ވެއްޖެ\nށ. ނަރުދޫން އިތުރު މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. “ސީއެންއެމް” ރިޕޯޓްކޮށްފައިވާގޮތުގައި މިފަހަރު ނަރުދޫއިން ޕޮޒިޓިވްވެފައިވަނީ ...


Anhen Fandiyaarun Ge Bahus: Zaidh Ge Noakarakahvaan Hussain Rasheed Thahyaaru - Vaguthu\nއަންހެން ފަނޑިޔާރުންގެ ބަހުސް: ޒައިދުގެ ނޯކަރަކަށް ވާން ހުސައިން ރަޝީދު ތައްޔާރު\nއަންހެނުންނަށް ފަނޑިޔާރުކަން ނުކުރެވޭނެ ކަން އައްޝައިހް އަލީ ޒައިދު ސާބިތުކޮށްދީފިނަމަ އޭނާގެ ނޯކަރަކަށް ހުންނަން ތައްޔާރު ކަމަށް އައްޝައިހް ހުސައިން ރަޝީދު އަހްމަދު ވިދާޅުވެއްޖެއެވެ.\nހުސައިން ރަޝީދު ކުރެއްވި ޓްވީޓެއްގައި ވިދާޅުވީ ޤުރުއާނާއި ސުންނަތުން އަންހެނުންނަށް ޤާޟީ ކަން ނުކުރެވޭނެކަމަށް ސާބިތުކޮށްދެއްވައިފިނަމަ ޒައިދުގެ ނޯކަރަކަށް ހުންނަން މިހިރީ ތައްޔާރަށް ކަމަށެވެ. "ވަޑައިގަންނަވާ ޓީވީ ލައިވް ޕްރޮގްރާމަކަށް." ހުސައިން ރަޝީދު ވިދާޅުވިއެވެ.\nQuran aai sunnathun Anhenunnah Qazee kan nukureveyne kamah saabithu koh dhevvai fi nama Zaidu ge noakarakah hunnan mihiree thayyaarah. Vadaigannava tv live program akah.\n— HussainRasheedAhmed (@HussainRasheedA) August 27, 2019\nއަންހެނުންނަށް ފަނޑިޔާރުކަން ނުކުރެވޭނެ ކަމަށް ވިދާޅުވެ ޒައިދު މީގެ ކުރިން ވަނީ ވަރަށް ގިނަ ވާހަކަތަކެއް ދައްކާފައެވެ. ނަމަވެސް އަންހެނުން ފަނޑިޔާރުކަން ކުރުމަށް ތާއިދުކޮށް އަދާލަތު ޕާޓީން ބަޔާނެއް ނެރުމުން ޒައިދު ވަނީ އަންހެނުން ފަނޑިޔާރުކަމަށް އައްޔަން ކުރުމާއި މެދު ކުރައްވަމުން ގެންދެވި ބަހުސް ހުއްޓާލާފައެވެ.\nއަދާލަތުގެ ބަޔާނަށް ފަހު ޒައިދު ވިދާޅުވީ އިލްމުވެރިންގެ ޒިންމާ އަކީ ކަންއޮތްގޮތް ބުނެދިނުން ކަމަށާއި އެކަން ކުރެވިއްޖެ ކަމަށެވެ.\nޒައިދު ކުރެއްވި ޓްވީޓެއްގައި ވިދާޅުވީ "އަޅުގަނޑުމެންގެ ޒިންމާ އަކީ ބުނެދިނުން. ވިސްނައި ދިނުން. އެކަން އަޅުގަނޑުމެންނަށް އަދާކުރެވިއްޖެ ކަމަށް ރައްޔިތުން ހެކިވާނެ" ކަމަށެވެ.\nއަންހެންނުންނަށް ފަނޑިޔާރުކަން ކުރެވޭނެ ކަމަށް ފާޅުގައި މިހާތަނަށް ވިދާޅުވެފައިވާ އިލްމުވެރިންނަކީ ކުރީގެ ރައީސް މައުމޫނާއި ހުސައިން ރަޝީދު އަހްމަދު އެވެ. ކުރިން އަދާލަތު ޕާޓީގެ ރައީސްކަން ކުރެއްވި ހުސައިން ރަޝީދު ފާއިތުވި ހައެއްކަ އަހަރު ފެނުނީ އެމްޑީޕީގެ ސިޔާސަތުތަކަށް ވަރަށް ބޮޑަށް ތާއިދު ކުރައްވާ ބޭފުޅެއްގެ ގޮތުގައެވެ.\nއަންހެނުން ފަނޑިޔާރުކަމަށް އައްޔަން ކުރުމުގެ ބަހުސް ފެށުނީ ސުޕްރީމް ކޯޓުގެ ފަނޑިޔާރުކަމަށް ދެއަންހެން ބޭފުޅަކު އައްޔަން ކުރައްވަން ރައީސް ޞާލިހް ނިންމެވުމުންނެވެ.\nއޮގަސްޓް 28, 2019 00:26\nތިޔަ ޙުސައިން ރަޝީދު ޓީވީ ޕްރޮގްރާމެއްގައި ބުނި، މައުމޫނަކީ ކާފަރެކޭ ތިމަންނާ ބުނީ މައުމޫނުގެ ވެރިކަން ވައްޓާލުމުގެ ބޭނުމުގައޭ. އެވަރުގެ ޖައްބާރެއް އެއީ.\nއޮގަސްޓް 28, 2019 00:31\nއޮގަސްޓް 28, 2019 00:33\nސާބަހޭ! ބަހުސް ކުރައްވާނެ ބޭނުމެއް އެބައޮތްތޯ އެވެ.\nތި ދެޝޭޙުން ނަކީވެސް ތީ ސީޔާސީ ދެ ނޯކަރުން ނޫންތޯޢެވެ.\nއޮގަސްޓް 28, 2019 00:34\nމިޒައިދުމެން ނަކީ ދީނީގޮތުން މާބޮޑުއެއްޗެން އެގިއޮޅުންފިލާގެން އުޅޭ ބައެއްނޫން ގައުމުހަލަބޮލިކޮއް. ފިތުނަފަސާދަކުރާޢިލްމުވެރިން ...ޔާމީންކޮންމެވާހަކައެއްދެއްކިޔަސް ބަރާބަރު އޯކޭ.ގެޔަށްހަރާންފައިސާވެއްދިިއިރުވެސްއޯކޭ. ބެންކޮކަށްގޮސްރުފިޔާދީފާއަންހެނުންނެގީމާވެސް. ބަރާބަރު.ބޭރުންމިޔުޒިކުގުރޫޕުގެނަސްގެންއޮރިޔާންޑާންސު ކުރީމާވެސްއޯކޭ.މިކަހަލައިމީހުނަން.ކިޔަނީ..\nއޮގަސްޓް 28, 2019 00:52\nތިޔަ ކީ އެއްވެސް ކަމަކީ ސައްތައިންސައްތަ މުސްލިމް ގައުމެއްގެ އެންމެމަތީ ފަނޑިޔާރުގޭގެ ފަނޑިޔާރު ކަމަށް އަންހެނުން އިސްކުރުމާ އެއްވަރު ކަންކަމެއްނޫން. ބާރު ލިބި އޮތް ދުހު ބޭނުން ކަމެއް ކޮށްކޮށްފައި އުޅެވިދާނެ، އެކަމަކު އަދި މިނޫން ދުވަހެއް ވެސް (ތިމާ ގަބޫލުކުރިޔަސް ނުކުރިޔަސް) އަންނާނެ! އިންތިޒާރުގައި މިތިބީ.\nއޮގަސްޓް 28, 2019 20:43\nއިންސާނާއެވެ. ތިބާ އަށް އޮތީ ގުރުއާނާއި ސުންނަތްތައް ތަބާވުމެވެ .\nއޮގަސްޓް 28, 2019 00:42\nތިގޮތަށް ސާބިތުކޮށް ނުދެވޭނީ ހަމައެކަނި އަންހެނުންނަށް ފަނޑިޔާރުކަން ނުކުރެވޭނެ ކަމެއްނޫން! ފިރިހެނަކަށް ދަރިޔަކު ނުލިބޭނެ ކަމެއްވެސް ސާބިތުކޮށެއް ނުދެވޭނެ. އެހެންވެއްޖެއްޔާ، ދެ ފިރިހެނުން ކައިވެނިކުރުމެއްވެސް މަނައެއް ނުވާނެތާ؟\nއޮގަސްޓް 28, 2019 00:45\nމިހާރުވެސް މިފަނޑިޔާރުން އައްޔަނުކުރަން ހަރާމް ވާނެ2ކަމެއް މަ ބުނެދީފާނަން.!\n1. ޤުރުއާނާއި ސުންނަތުން ސާބިތުވާ ގޮތަށް އައުރަ ނިވާ ނުކޮށް ހުރުން، !\n2. މިަކަން މީ ކޮންމެހެންވެސް ކުރަން ޖެހޭ ކަމަކަށް ވީތީ ބަހުސް ކުރުމުގެ ތެރޭގަ މިކަންދިފާއު ކުރާ މީސްތަކުންގެ އަނގައިން ދީނާ ހިލާފް ކިތަންމެ ވާހަކަ ތަކެެއް ދެކެވި މުރުތައްދުވާ ހިސާބަށް ގޮސް މީސް ތަކުންގެ މެދުގައި ހަމަ ނުޖެހި ގައުމުގެ މަސްލަހަތު ނަގާލާ ފިތުނައަށް މަގުފަހިވާ ހިސާބަށް ދިޔުން !.\nމިއީ ބައެއް ދަންނަ ބޭކަލުންނަށް ނޭނގޭ ވަރަށް އެންމެ ތުއްތު ކުއްޖާއަށް ވެސް އިނގޭވަރު،.\nއޮގަސްޓް 28, 2019 01:14\nMadhama bunaane ަanheނ verinnah ިimaamuvެ hukuruves kurevyeney. ނ\nއޮގަސްޓް 28, 2019 01:17\nޜަސޫލާ ހަދީޘްކުރައްވާފައިވާ ކަމަށްވަނީ މަތިމަސް ކުރު ކުރާށޭ ތުނބުޅި ދިގުކުރާށޭ މަޖޫސީންނާ ތަފާތު ވުމުގެ ގޮތުން މިކަލޭގެ ތުނބުޅި މަތިމަސް އެއްވަރު\nއޮގަސްޓް 28, 2019 01:25\nޒައިދު ހިއްވަރެއް ހުރިއްޔާ ނިކަން އަރަބަލަ!\nއޮގަސްޓް 28, 2019 08:15\nބުއްދިވެރިއަކު ޢާލިމަކު، ކަނޑުކޮސް ޖާހިލަކާ މުބާރަޒާކުރާކަށް ނުދާނެ. މަވޯޓާވެސްބުނި ހުރިހާ އިލްމުވެރިން އަޔަސް ބަލިކުރާނަމޭ. އެކަހަލަޖާހިލެއް ތިޔަ ހުސެންރަޝީދަކީ ވެސް.\nމަގޭ އަންހެނުންގެ ނޯކަރު\nއޮގަސްޓް 28, 2019 01:36\nޒައިދު ގެނަައި ސަރުކާރެއްމީ.... ލަދުގަނެބަލަ ޒައިދު\nއޮގަސްޓް 28, 2019 01:49\nޓިކަމަކީ ބަޔަކު ބަހުސް ކުރަންޖެހޭ ކަމެއްނޫން ކަމަށްދެކެން. ކޮންމެ ބަޔަކު ކޮންމެ ގޮތަކަށް ވާހަކަ ދެއްކިޔަސް ހަގީގަތަކީ އަންހެނުންނަށް ފަނޑިޔާރުކަން ދިނުމަކީ އެކަމަށް މާތްﷲ އާއި އެކަލާނގެ ރަސޫލާ އަންގަވާފައިނުވާކަން. އެކަންކުރުމަށް ބާރުދޭ އެއްވެސް ހަދީސެއް ނެތް. އެހެން ނަމަވެސް އެކަން ނުކުރުމަށް ބާރުދޭ ހަދީސްތަށް އެބަހުރިކަމަށް އިލްމްވެރިން ވިދާޅުވަނީ. ދެން އިސްލާމީތާރީހަށް ބަލާއިރު މާތް ރަސޫލާގެ ހަޔާތްޕުޅުގައިވެސް އަދި ސުވަރުގެ ވަޑައިގަތުމަށް ފަހު ދެން އައި މާތް ހަތަރު ހަލީފާއިންގެ ޒަމާނުގައިވެސް އަންހެނަކަށް ވެރިކަން ނުވަތަ ފަނިޔާރުކަންދެއްވާފައިނުވޭ. ހަތަރު ހަލީފާއިންގެ ޒަމާނަށްފަހު ދެންއައި އުމަވީވެރިކަމުގައިވެސް އައްބާސީވެރިކަމުގައިވެސް ކަން އޮތީ ހަމަ އެގޮތަށް. މިހިސާބަށްއައި އިރުވެސް އަންހެނަކަށް ވެރިކަން ނުވަތަ ފަނޑިޔާރުކަން ދީފައިނެތުމަކީ އެއީ އިސްލާމްދިން އެކަމަށް ހުއްދަނުކުރާކަމުގެ ދަލީލެއްކަމަށް ދެކެން. ތާރީހު ހެކިދޭގޮތުން މިއަދު މިފެންނަ އިސްލާމީ އުސޫލުތަކާއި ބީރައްޓެހި ގޮތްތަކަކީ މިއީ މުސްލިމުންގެ ވަރުގަދަ އަޒުމާއި އެމީހުންގެ މެދުގައި އޮތް އުހުއްވަތްތެރި ގަދަފަދަ އެއްބައިވަންތަކަން ނެތިކޮށް މުސްލިމުން ވިއްސިވިހާލިކޮށް ނެތިކޮށްލުމުގެ ބޭނުމުގައި ކާފަރުން ތައްޔާރުކުރި ޕްލޭން. އެޕްލޭންގައި އެންމެ ފުރަތަމަ އޮތީ އިލްމްވެރިންގެ މެދުގައި ހިިޔާލުތަފާތުވުމް އުފެއްދުން، ދެން އޮތީ ތައުލީމީ ނިޒާމު ޔަހޫދީން ރުހޭގޮތަކަށް ބަދަލުކޮށް ގަޑުބަޑުކޮށްގެން އާޖީލެއް އުފެއްދުން. މިއަދު މިއިވެނީ އެޖީލުގެ އަޑު. ޢިއްޔެ އަޅުގަނޑުމެންގެ މަޖިލީހުގެ އިއްޒަތްތެރި މެމްބަރު ވިދާޅުވީ ދީނުގައިވާގޮތަށް ވައްކަންކުރާމީހާ އަތްކަނޑަން ވެއްޖެއްޔާމު ދެން މިރާއްޖޭގައި ގިނައިން ތިބޭނީ އަތާއި ފައި ބުރިކޮށްފައި ތިބި މީހުންކަމަށް. އެގިގެން ނުވަތަ ނޭގިތިބެ މި މަލާމާތްކުރެވެނީ މާތްﷲ ބާވައިލައްވަފައިވަ ހުކުމަކަށް. މާތް ﷲ އަންގަވާފައިވަނީ ބަޔަކުމީހުން އަމިއްލަޔަށް އެބައިމީހުންގެ ހާލަތު ބަދަލު ނުކުރާހާހިނދަކު ތިމަންﷲ އެބައިމީހުންގެ ހާލަތު ބަދަލު ނުކުރައްވާހުށިކަމަށް. އެހެން ކަމުމް މިއަދު އަޅުގަނޑުމެން މިތިބި ހާލަތަކީ ހަމަ އަޅުގަނޑުމެން އަމިއްލަޔަށްބޭނުންވި ހާލަތު. މާތްﷲ އަޅުގަނޑުމެން އެންމެންގެ ފާފަފުއްސަވައި އަޅުގަނޑުމެންނަށް ސީދާވެގެންވާ މަގަށް މަގުދައްކަވައިފާނދޭވެ. އާމީން.\nއޮގަސްޓް 28, 2019 02:42\nހިލޭ އަންހެނެއްގެ ޖުއްބާ ތެރެއަށް ވަދެ ފިލި މީހާ އެއްނު ތީ\nލެބަނޯން ވަ ޖޯރޑަން\nއޮގަސްޓް 28, 2019 12:32\nއޮގަސްޓް 28, 2019 05:34\nމޑޕ ކޮއްފިއްޔާ ކޮނމެކަމެއްވެސް ރަނގަޅުވާނެ އެހެންބަޔަކު ކުރަންޏާ ހަރާމްކަމެއް\nއޮގަސްޓް 28, 2019 05:43\nމިނިސްޓަރު ކަން ބޭނުންވާ މީހުން އުޅެއެވެ.\nއޮގަސްޓް 28, 2019 05:55\nޒައިދު ކުރެއްވި ޓްވީޓެއްގައި ވިދާޅުވީ "އަޅުގަނޑުމެންގެ ޒިންމާ އަކީ ބުނެދިނުން. ވިސްނައި ދިނުން. އެކަން އަޅުގަނޑުމެންނަށް އަދާކުރެވިއްޖެ ކަމަށް ރައްޔިތުން ހެކިވާނެ" ނޫނޭ ޒައިދު ވަޑައިގަންނަވާ ހުސައިން ރަޝީދު އާއި އެކު ޓީވީ ޝޯ އަކށް. ރައްޔިތުންނަށް ސާބިތު ކޮށްދެއްވާ ޒައިދުގެ ރަޢުޔު.\nއޮގަސްޓް 28, 2019 07:19\nހުސެން ކަލޭގެ ލަދުކޮބާ؟؟ ސ.ހިތަދޫ ''ކުދު ފާލަން'' ކާރީގަ ހުރި ފަޅު ގެއަކުން ކަލޭ ނިކުތީ ކޮންކަމެއް ކޮށްފަހޭ އަހާލަން ބޭނުން.ހިތަދޫގެ އިސްރަށްވެހިންނަށް ވަަރަށް ރަނގަޅަށް މިކަމުގެ ހަގީގަތް އެނގޭނެ.ކަލޭ އާދެބަލަ ޓީވީގަ ބަހުސްކުރަން މިކަމުގަ.\nއޮގަސްޓް 28, 2019 07:31\nޒައިދުމެން ވެސް ނޯކިރީން ގެންގުޅޭތަ.\nއޮގަސްޓް 28, 2019 07:56\nމި ޙުސައިން ރަޝީދަކީ ނަމުގައި ޝެއިޚެކެވެ. ޢަމަލުގައި ސޭކެކެވެ. މިޤައުމުގައި ފިތުނަފަސާދަ އުފެއްދުމުގައި ޝެއިޚެއްގެ ނަމުގައި ހުރެ މަސައްކަތްކުރުމުގައި އަރާހުރި މީހެކެވެ. މީނާ ޤަބޫލުކުރާގޮތުގައި ހުރިހާއެއްޗެއް އެންމެ މޮޅަށް އެނގެނީ އޭނާއަށެވެ. އެހެން މީހުންނަކީ އެއްވެސް އެއްޗެއް އެނގޭ ބައެއްނޫނެވެ. މީނާއާ މައުމޫނަކީ އެއްފޮތަކުން ކިޔަވައިގެން ތިބި ދެ މުނާފިޤުންކަމަށް ގިނަބަޔަކު ޤަބޫލުކުރެއެވެ. މީހުންގެ ކުރިމަތީގައި ޝެއިޚުންގެ އަގުވެއްޓި އެމީހުން ދައްކާ ވާހަކަތަކާމެދު މީހުން ޝައްކު އުފައްދަނީ ބައެއް ޝެއިޚުން ސިޔާސީވެ، ދެފަހަރު ދެގޮތަށް ވާހަކަދައްކަމުން ގެންދާތީއެވެ. .\nއޮގަސްޓް 28, 2019 08:27\nމިހިރީ މިކިޔާ އިލަމުވެރިންގެ ވާހަކަ މިތަނުން ކާކު ކިޔާއެއްޗެއް ގަބޫލުކުރަންވީ، ފަހުގެ ދަންނަބޭކަލުން ފުޅަވެސްކާނޭ ބުނާތީ އަހަން، توكلت على الله\nއޮގަސްޓް 28, 2019 09:05\nހުކުރު ނަމާދުގެ އިމާމުކަން އަންހެނަކަށް ކުރެވޭނެތަ؟\nހެކިންގެ ގޮތގައި އަންހެނުންނާއި ފިރިހެނުން ހަމަހަމަތޯ؟\nމިއުޒިކު ރާ ޖުވާ އޫރުމަސް ހުއްދަތޯ؟\nފިރިހެނުން މައްސަރުކަންތައް ޖެހޭތަ؟\nހުސޭނާ އޮޅުވާނުލައްވާ މީހުން މަގުފުރައްދަން ނުއުޅޭ ،\nފާފަ ވާނީ ފާފައެއް،\nކާމިޔާބުގެ މަގާއި ނާކާމިޔާބުގެ މަގަކީ ކޮބާތޯ\nކާމިޔާބުގެ މަގަށް އަންނަނަން ކޮންމެ ދުވަހަކު އެ ގޮވަނީ ކޮންކަމަކަށްތޯ؟\nއަންހެނަކު ވެރިޔަކަށް ލައިފި ބަޔަކު ނާކާމިޔާބު ވެއްޖެޔޭ އެހެންނޫންތޯ އެބަޔަކަށް ނާކިޔާބުވެއްޖެޔޭ،އަބާއްޖަވެރިންނަކީ ކޮބާތޯ؟\nޤުރުއާނާއި ނަބަވީ އިރުޟާދުން އަބާއަޖަވެރިންނަކީ ކޮބާ ކަން ބުނެދީބަލަ\nއޮގަސްޓް 28, 2019 09:54\nޙުސައިން ރަޝީދު އަހުމަދު އަކީ މަގާމާއި މުއްސަދިކަމަށް ޤުރުބާން ވާންތައްޔަރު މީހެކެވެ. ވީއިރު މަޤާމެއް ލިބިދާނެ ކަމުގެ އުއްމީދުގައި ދީން ބަދަލުވެސް ކޮށްފާނެއެވެ.\nއޮގަސްޓް 28, 2019 11:23\nރަސޫލާ ޞ ނޮކޮށް ދޫކޮށްފިކަމަކީ އެކަލޭގެ ފާނުގެ ސުންނަތް ކަމަށްވާނަމަ ބަލާބަލަ ތިކަން އެކަލޭގެ ފާނުގެޒަމާނުގައި ފެންނަން ހުރިތޯ؟ ތިކން ޖާހިލަކާ ބަހުސްކޮސްގެން އެކަކަށްވެސް ކުރި ނުލިބޭނެ! މީހާ އުޅެނީ ޖާހިލުންނާއި އެކޮށް ކަމަށް ވަންޏާ އެމީހާވެސް އެހެން ބަދަލްވާނެ. ވާނީވެސް އޭގެ ތެރެއިން އެއްަކަށް\nއޮގަސްޓް 28, 2019 11:48\nދީނަކީ ކުޅިވަރެއްކަމުގައި ހަދައިފި ބަޔަކު މަގުފުރެދި ހަލާކުވެއްޖެ. ދުނިޔޭގެ އެދުމާއި އެއްގޮތަށް ނަސޭހަތް ދޭ މީހުންނަކީ ފޮތްއުފުލާ ހިމާރުން, އެ ހިމާރުންގެ ވާހަކަތައް ރައްދު ކުރެވިގެންވޭ. (ޢެ ބަސްތައް ގަބޫލުނުކުރެވޭނެ)\nއޮގަސްޓް 28, 2019 13:20\nދާދި އިހަކައްދުވަހު ސުޖޫން ވެސް ފަނޑިޔާރުކަން ކުރި ދެއްތޯ؟ ޢެދުވަހު ކޮބައިތޯ ސެއިޚުން ތައް.\nއޮގަސްޓް 30, 2019 08:41\nހުސެން ރަސީދު އެނގޭނެ ދީނުގަ ކިތަން މެ ކަމެއް ބަހުސުން ކާމިޔަބު ވެވިދާނެ ކަން އެމީހާބޭނުން ގޮތަކަށް. އެއި ކިތަން މެ ކަމެއް އެބަހުރި ވަކި ގޮތެއް ކަނޑަނޭޅެ،މިސާލު ރާބުއިން ހަރާމް .އެކަމަކު ސިގިރެޓު ބުއިންހަރާމޭ އެބައޮތްތަ..މިބަހުސުން އެމީހާބޭނުނުްވާ ގޮތަށް ކާމިޔާބު ވަނެ.ިކަހަލަ ކަންކަން ދިން ކިޔައވަިގެން ތިކުރަނި.


Covid Ah Faruvaa Dhey Hospital Ehge Therein: Balaali Komme Dhimaalakun Hiydhathi Vaahaka Eh! - Vaguthu\nކޮވިޑަށް ފަރުވާދޭ ހޮސްޕިޓަލްގެ ތެރެއިން: ބަލާލި ކޮންމެ ދިމާލަކުން ހިތްދަތި ވާހަކައެއް!\nކްރެމޯނާ ހޮސްޕިޓަލްގެ އައިސީޔޫގައި ކޮވިޑް-19 އަށް ފައްސިވެފައިވާ ބަޔަކަށް ފަރުވާދެނީ\nފަހުގެ ތާރީޚެއްގައި ވެސް ކުރިމަތިވި އެންމެ ބޮޑު ނުރައްކާ ދުނިޔެ މި ދަނީ ދެކެމުންނެވެ. ކޮންމެ ދުވަހަކު އެތައް ސަތޭކަ ބަޔަކު މި ދުނިޔެއާއި ވަކިވެގެން ދަނީ އެއްވެސް އުންމީދެއް ނެތި ކުރާ މި ހަނގުރާމައިން ބަލިވެ އެކަނިވެރި ހާލުގައެވެ. ދަރީންނާއި މައިންބަފައިންނަށް ފަހު ވަގުތު ކައިރީގައި ތިބެވޭނެ ފުރުސަތެއް ނުލިބި އެމީހުން އަބަދަށްޓަކައި ރޮއްވާލަމުންނެވެ. މިއީ ކޮވިޑް-19 ގެ ނުރައްކަލާއި އޭގެ ހިތްދަތިކަން ލޮލުން ދެކެ އަތުން ހިފާފައިވާ މީހުންގެ ވާހަކައެވެ.\nކޮވިޑް-19 އެންމެ ހަލުވިކަމާއެކު މިހާރު ފެތުރެމުންދާ ޤައުމަކީ އިޓަލީ އެވެ. އެޤައުމުން މި ބައްޔަށް ފައްސި (ޕޮޒިޓިވް) ވާ މީހުންގެ އަދަދު އާދަޔާއި ޚިލާފަށް އިތުރުވަމުން ދާއިރު، ބަލިން ސަލާމަތްވުމުގެ ނަސީބު ނުލިބި އެތައް ހާސް ބަޔަކު މި ދުނިޔެ ދޫކޮށް ގޮސްފިއެވެ. ފަރުވާއެއް ނެތް މި ބައްޔާއި ހަނގުރާމަކޮށް ފަހުވަގުތުކޮޅު ގުނަމުންދާ ކިތަންމެ ބައެއް އެޤައުމުގެ ހޮސްޕިޓަލް ތަކުގައި އެބަތިއްބެވެ.\nއޭގެތެރެއިން ލޮމްބާޑީގައި ހުންނަ "ކްރެމޯނާ ހޮސްޕިޓަލް"ގެ މާހައުލުގެ ބިރުވެރިކަން އެ ހޮސްޕިޓަލްގައި މަސައްކަތްކުރާ ފަރާތްތަކުން ވަނީ ކިޔައިދީފައެވެ. ލޯމަތިން އެތައް ބައެއްގެ ފަހުނޭވާ ދޫކޮށްލި މަންޒަރު އެފަރާތްތަކުން ސިފަކޮށްދީފައި ވަނީ ހިތްދަތިކަމާއި އަސަރާއެކު އެވެ. އިތުރު އެތައް ބަޔަކު މި ބަލީގައި "ބަންދުވެ" އަޅަމުންދާ ކެކުޅުމާއި ކުރަމުންދާ ވޭނީ އާދޭސްތައް އެ ހޮސްޕިޓަކުގެ މުވައްޒަފުން އަޑު އަހަނީ ކެތްތެރިކަމާއި ހިއްވަރާއެކު އެވެ.\nކޮވިޑް-19 ޖެހިފައިވާ މީހެއް ކްރެމޯނާ ހޮސްޕިޓަލްގެ އައިސީޔޫގައި\nކޮވިޑް-19 ޖެހިގެން މަރުވާ މީހުންގެ އާއިލާތަކަށް އެމީހުންގެ މޫނު އެންމެ ފަހު ފަހަރަށް ބަލާލުމުގެ ފުރުސަތެއްވެސް ނުލިބެ އެވެ. އެއީ ވައިރަސް އާއި ގުޅިގެން ގިނަ ފަހަރަށް އާއިލާތައްވެސް ކަރަންޓީނުކޮށްފައި ވުމުންނެވެ. ހޮސްޕިޓަލުގެ މުވައްޒަފުން ބުނެފައިވަނީ، އެ ހޮސްޕިޓަލުގައި ކޮވިޑް-19 އަށް ފަރުވާ ހޯދަމުންދާ މީހުންނަށް ހަމައެކަނި އަޅާލާނެ ބަޔަކަށް ތިބީ ނަރުހުންނާއި ޑޮކްޓަރުންނެވެ. އެފަރާތްތަކަށްވެސް ބަލި ޖެހިފައިވާ މީހުންނާއި ކައިރިވުމުގެ މާ ބޮޑު ފުރުސަތެއް ނުލިބެއެވެ. ބަލި މީހުން ބައިތިއްބާފައި ތިބެނީ އެތެރެ ފެންނާނެހެން ބިއްލޫރި ޕާޓިޝަން ޖަހައިގެން ތައްޔާރުކޮށްފައި ހުންނަ ވަކި ބައިތަކެއްގެ ތެރޭގައެވެ. އެއީ މި ވައިރަސް އަކީ ފަސޭހަކަމާއެކު ގައިން ގަޔަށް އަރާ ވައިރަސް އަކަށް ވުމުންނެވެ.\nކޮވިޑް-19 ޖެހިގެން ކްރެމޯނާ ހޮސްޕިޓަލް ގައި ފަރުވާދެމުންދާ ބައެއް\nކްރެމޯނާ ހޮސްޕިޓަލްގައި ކޮވިޑް-19 އަށް ފަރުވާދެމުންދާ ގިނަ ބަޔަކު މަރުވަމުންދާތީ އެ ހޮސްޕިޓަލުން ވަނީ އެކަމަށްވެސް ތައްޔާރުވެފައެވެ. އެގޮތުން މަރުވާ މީހުންނަށް ޚާއްސަކޮށް ބޮޑު ހޯލެއް އެ ހޮސްޕިޓަލުގެ ތެރޭގައި ތައްޔާރު ކުރެވިފައި ވެއެވެ. އެތަނުގެ ތެރޭގައި މި ބަލީގައި މަރުވާ މީހުން ގެންދިއުމަށް ގިނަ އަދަދެއްގެ ސަންދޯއް ތައްޔާރުކޮށް ބަހައްޓާފައި ހުރެއެވެ. ކޮވިޑް-19 ޖެހިގެން މަރުވާ މީހުންގެ ހަށިގަނޑުތައް ސަންދޯކަށްލައި މި ހޯލަށް ވެއްދުމުން، އެމީހުންގެ ހަށިގަނޑުތައް ގެންދިއުމުގެ މަސައްކަތް ކުރަމުން ދަނީ އިޓަލީ އަސްކަރިއްޔާ އިންނެވެ.\nކްރެމޯނާ ހޮސްޕިޓަލްގައި ކޮވިޑް-19 ޖެހިގެން މަރުވާ މީހުންގެ ހަށިގަނޑުތައް ގެންދިއުމަށް ތައްޔާރުކޮށްފައި ހުރި ސަންދޯއްތަކެއް\nކްރެމޯނާ ހޮސްޕިޓަލްގެ އައިސީޔޫ އަކީ ކޮވިޑް-19 ފެތުރެން ފެށި ފަހުން އެންމެ ނުރައްކާ އެއް މާހައުލެވެ. ވަކި ޚާއްސަ ހެދުންތަކެއް އަޅައިގެން ނޫނީ އެބަޔަށް ވަނުމަކީ ވެސް މަނާ ކަމެކެވެ. ފާއިތުވެދިޔަ ދުވަސްތަކުގައި ކޮވިޑް ޖެހިފައިވާ އެތައް ބަޔަކު އެ ހޮސްޕިޓަލަށް ގެންގޮސްފައި ވުމާއި އެކު، އޭގެތެރެއިން އެންމެ ސީރިއަސް ހާލުގައި ފަރުވާދޭ މީހުން ތިބެނީ މި ބައިގައެވެ.\nއައިސީޔޫގައި މަސައްކަތްކުރާ ޑޮކްޓަރުންނާއި ހަވާލާދީ ނޫސްތަކުގައި ބުނެފައިވަނީ، "މިއީ އިންސާނުންނަށް ކުރިމަތިވެފައިވާ ބޮޑު ހަނގުރާމައެއް" ނުވަތަ "މުޅި ދުނިޔެއަށް އަރަމުންދާ ސުނާމީއެއް" ކަމަށެވެ. ކޮވިޑް ޖެހޭ މީހުންނަށް ކްރެމޯނާ ހޮސްޕިޓަލްގެ އައިސީޔޫގައި އާންމު ގޮތެއްގައި ފަރުވާދެނީ ދެ ހަފްތާ ވަންދެންނެވެ. އެއަށްފަހު ހާލު ރަނގަޅުވާ މީހުން ވަކި ޚާއްސަ ވޯޑުތަކަށް ބަދަލު ކުރެވޭއިރު، އެ ނަސީބު ލިބެނީ މަދު ބަޔަކަށް ކަމަށް ޑޮކްޓަރުން ބުނެއެވެ.\nކްރެމޯނާ ހޮސްޕިޓަލްގައި ހަރަކާތްތެރިވަމުންދާ ޑޮކްޓަރެއް\nއިޓަލީގައި ކޮވިޑް-19 ފެތުރެން ފެށި ފަހުން ކްރެމޯނާ ހޮސްޕިޓަލްގެ އައިސީޔޫގައި ޑޮކްޓަރުން ކޮންމެ ދުވަހަކުވެސް 12 ގަޑިއިރަށްވުރެ ގިނަ ވަގުތު، މި ނުރައްކާތެރި މާހައުލުގައި މަސައްކަތް ކުރަން ޖެހެއެވެ. މި ބައްޔަށް އަދި ސީދާ ފަރުވާއެއް ނެތްނަމަވެސް، "މަސައްކަތް ކުރަނީ ބަލި ޖެހިފައިވާ މީހުން ސަލާމަތްކުރެވޭތޯ" ކަމަށް އެފަރާތްތަކުން ބުނެއެވެ.\nކޮވިޑް-19 ގެ ޝިކާރައަކަށް ވެފައިވާ ފަރާތްތަކަށް ފަރުވާދޭ، ކްރެމޯނާ ހޮސްޕިޓަލްގެ ޑޮކްޓަރުންގެ އާދޭހަކީވެސް މި ވައިރަސް އާއި ގުޅިގެން ދުނިޔޭގެ އެކި ކަންކޮޅުތަކުން ޑޮކްޓަރުން ކުރަމުންދާ އާދޭހެވެ. އެއީ މި ދަނޑިވަޅުގައި ވައިރަސް ފެތުރެން މެދުވެރިވެދާނެ އެންމެހާ ކަންކަމަށް ސަމާލުވެ، އެފަދަ ކަންކަމުން ދުރުވެ ތިބުމެވެ. މިކަމުގެ "ސީރިއަސް" ކަން ހަޤީޤަތުގައި އެނގޭނީ ބައްޔާއި ކުރިމަތިވެ މަރާއި ހަނގުރާމަ ކުރަންޖެހޭ ހިސާބުން ކަމަށް ވާތީ، އެފަދަ ހާލަތަކަށް ދިއުމުގެ ކުރީން ރައްކާތެރިކަމުގެ ފިޔަވަޅުތައް އެޅުމަކީ އެންމެ މޮޅުގޮތް ކަމަށް ކްރެމޯނާ ހޮސްޕިޓަލްގެ ޑޮކްޓަރުން ވެސް ބުނެއެވެ.\nކްރެމޯނާ ހޮސްޕިޓަލްގެ އައިސީޔޫގައި މަސައްކަތްކުރާ ޑޮކްޓަރެއް\nކްރެމޯނާ ހޮސްޕިޓަލް ހުންނަ އިޓަލީ އަކީ މިވަގުތު ދުނިޔެއިން ދެވަނައަށް އެންމެ ގިނަ އަދަދެއްގެ ބަޔަކު ކޮވިޑް-19 އަށް ފައްސިވެފައިވާ ޤައުމެވެ. އެޤައުމަކީ މިހާތަނަށް މި ބަލީގައި އެންމެ ގިނަ ބަޔަކު މަރުވި ޤައުމުވެސް މެއެވެ. މިހާތަނަށް އެޤައުމުން ޖުމްލަ 47000 އަށްވުރެ ގިނަ މީހުންނަށް ކޮވިޑް-19 ޖެހިފައިވާއިރު، އޭގެތެރެއިން 4000 އަށްވުރެ ގިނަ މީހުން ވަނީ މަރުވެފައެވެ. މި ބަލި ޖެހިގެން އިޓަލީގެ އެކި ހޮސްޕިޓަލްތަކާއި ކަރަންޓީނު ފެސިލިޓީ ތަކުގައި 2600 އަށްވުރެ ގިނަ މީހުންނަށް ސީރިއަސް ހާލުގައި ފަރުވާދެމުން ދެއެވެ.\nއިޓަލީއަކީ އެންމެ ހަލުވިކަމާއެކު މިވަގުތު ކޮވިޑް-19 ފެތުރެމުންދާ ޤައުމެވެ. ދުނިޔޭގެ 185 ޤައުމަކުން މިހާތަނަށް މި ވައިރަސް ފެނިފައިވާއިރު، ގިނަ އަދަދެއްގެ ޤައުމުތަކަށް އިޓަލީން ބަލި ފެތުރިފައިވާކަން ވަނީ ހާމަވެފައެވެ. މިހާތަނަށް މުޅި ދުނިޔެއިން ކޮވިޑް-19 އަށް 27000 އަށްވުރެ ގިނަ މީހުން ފައްސިވެފައި ވެއެވެ. އޭގެތެރެއިން 11400 އަށްވުރެ ގިނަ މީހުން މަރުވެފައި ވާއިރު، ބަލިން ސަލާމަތްވެފައި ވަނީ 91900 މީހުންނެވެ.